[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Tisztelt Ház! Az Országgyűlés tavaszi ülésszakának 5. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek a segítségemre. Köszöntöm kedves vendégeinket és mindazokat, akik mai munkánkat figyelemmel kísérik. Bizonyára látták képviselőtársaim, hogy az ajtóban várakoztam pár percet. Azért várakoztam, mert az első négy napirend előtti felszólalásra jelentkezett képviselőtársunk közül három nincs benn az ülésteremben, és arra vártam, hogy hátha valami órabeli elállítás miatt késnének, és ezt a technikai helyzetet próbáltam áthidalni, de úgy néz ki, hogy pillanatnyilag a technikai hátrány fönnmaradt. Tájékoztatom önöket, hogy Hollik István képviselő úr 2019. március 1-jén úgy nyilatkozott, hogy vele szemben összeférhetetlenségi ok nem áll fenn, ezért a képviselői megbízatásából eredő jogait gyakorolhatja, és javadalmazásra is jogosult. Most napirend előtti felszólalásra jelentkezett és elnézését kérem, hogy harmadik helyett elsőnek szólítom az LMP képviselőcsoportjából: „Európa zöld lesz vagy nem lesz!” címmel Schmuck Erzsébet képviselő asszony. Parancsoljon, képviselő asszony, öné a szó.
Köszönöm szépen. Köszönöm a szót, elnök úr. Tisztelt Ház! Három hónap múlva európai parlamenti választások lesznek, amelynek minden eddiginél sokkal nagyobb a tétje. Még annál is nagyobb, amivel a kormánytöbbség kampányol, nevezetesen, hogy az Európai Unió tagországai bevándorlóországokká válnak vagy sem. A tét az, hogy az Európai Uniót és a tagországait arra a pályára lehete állítani, amit az ENSZ éghajlatváltozási kormányközi testületének legutóbbi jelentése megkövetel. Mindössze 10-12 év van hátra arra, hogy gyökeres gazdaságpolitikai változások legyenek. Ha nem lesz prioritás az üvegházhatású gázok kibocsátásának a csökkentése és az alkalmazkodási feladatokra való felkészülés, akkor visszafordíthatatlanná válnak a folyamatok, sokkal gyorsabban, mint gondolnánk. A tét az emberi civilizáció. Nem hiszem, hogy sokat kellene ecsetelnem: a kedvezőtlen változások már itt vannak. Legjobban az élelmiszerárak drágulásán burgonya, fehérrépa vagy az egészségünkre gyakorolt hatásokon, mint a légzőszervi megbetegedések vagy a hőhullámok miatti idő előtti elhalálozások számának növekedésén tudom érzékeltetni. A klímaváltozás megfékezéséért nagyon sok teendő van egy ország szintjén, de ez sajnos nem elég. Összehangolt, szigorú és hatékony lépések szükségesek mind az Európai Unióban, mint globális szinten. Éppen ezért olyan politikusokra van szükség az Európai Parlamentben, akik nemcsak értik a klímaváltozás veszélyét, hanem felvállalják a konfliktusokat a gazdaság rövid távú és az emberek hosszú távú érdekei között. Felvállalják a konfliktusokat a szennyező nagyvállalatokkal és képesek meghozni a szükséges döntéseket. Az európai parlamenti választások legfontosabb kérdése, hogy végre komolyan vesszüke a klímaváltozást és annak következményeit. Nagyon határozott és következes politikai válaszra van szükség. Tisztelt Képviselőtársaim! A legutóbbi klímacsúcson azt láttam, hogy hiába érezzük a bőrünkön a klímaváltozás hatásait, hiába a fenyegető jelentések, a kormányok halogató politikát folytatnak. Erre legjobb példa az önkéntes vállalások szintje. A katowicei csúcs előtt összegezték az egyes országok önkéntes vállalásait, de ezek összege sem elegendő arra, hogy a hőmérséklet-emelkedés három Celsius-fokon belül maradjon. Egy süllyedő hajón ülünk, ahol legtöbben azon vitatkoznak, hogy mélye a tengerfenék vagy vane cápa a vízben, miközben nem veszik észre, hogy nincs mentőcsónak a hajón. Éppen ezért a következő európai parlamenti választások első számú prioritása kell legyen a klímaváltozás lassítása és a bekövetkező hatásokra való felkészülés. Egyébként ez tartalmazza a klímamenekültek kérdéskörét is. De mindez csak akkor fog megtörténni, ha sok olyan politikus fog bekerülni az Európai Parlamentbe, akik vállalják ezt a feladatot. Itt az idő, hogy a legnagyobb szennyező vállalatok és országok vállalják a felelősséget a létrejött helyzetért, a környezetünk elszennyezéséért és a természeti erőforrások kizsákmányolásáért, és amint látjuk, ez nem történik meg. Az Európai Unió eddig elfogadta, hogy a gazdasági növekedés mindennél fontosabb és hogy a társadalmi igazságot és környezeti fenntarthatóságot ennek alá lehet rendelni. Ideje felismernünk, hogy ennek a korszaknak vége, mert az emberiség végletekig kihasználta a Föld erőforrásait, márpedig nincs másik bolygónk. Klímatörvényre van szükség az Európai Unió minden tagállamában, amelyek megteremtik annak a lehetőségét, hogy a hőmérséklet-emelkedést másfél Celsius-fokon belül tartsuk. Olyan szabályozásra van szükség, tisztelt képviselőtársaim, amely nem csökkenti, hanem növeli a zöldfelületek, az erdők arányát; olyan mezőgazdasági reformra, amely nem a termőföld rövid távú kihasználását, hanem a talaj megújíthatóságát és az élelmiszer-biztonságot tartja szem előtt; és olyan gazdasági környezetre, amely az emberek érdekeit érvényesíti a multinacionális vállalatok érdekeivel szemben, amely fontosabbnak tartja az egészséges környezetet a profitérdeknél. Tisztelt Képviselőtársaim! Ez az európai parlamenti választás igazi tétje. Köszönöm a figyelmet. [[Taps a Jobbik soraiban.]] [[13.10]]
Köszönöm szépen, képviselő asszony. A képviselő asszony napirend előtti felszólalására Cseresnyés Péter államtitkár úr válaszol. Parancsoljon, államtitkár úr, öné a szó.
Köszönöm szépen, elnök úr. Tisztelt Országgyűlés! Tisztelt Képviselő Asszony! Azt hiszem, a célokban teljes mértékben egyetérthetünk, azzal, hogy a klímavédelmi erőfeszítések, az éghajlatváltozás káros hatásaival szembeni fellépés közös nemzeti érdek, hiszen már a mostani generációk számára is az életminőség és az egészség kulcskérdése lehet a Föld felmelegedésének mértéke. Ugyanakkor a közös klímavédelmi cél érdekében alkalmazandó, a siker reményét nyújtó eszközök körében eltér az önök és a mi véleményünk. Az éghajlatváltozás negatív hatásai elleni küzdelem és a fenntartható fejlődés pályája az utóbbi években egyre fontosabb kérdéssé vált kormányunk számára. Az a célunk ugyanis, hogy Magyarország 2030-ra Európa öt legélhetőbb országa közé tartozzon, és ezt a klímavédelem körében kitűzött célok beteljesítése nélkül nem érhetjük el. Meg kell említeni: hazánk a Föld üvegházhatásúgáz-kibocsátásának 0,13 százalékáért, az Európai Unió kibocsátásának pedig 1,4 százalékáért felelős. Tény, hogy az elmúlt években a kibocsátás a gazdasági növekedéssel szoros összefüggésben kissé emelkedett, ugyanakkor azt is el kell mondani, hogy míg a GDP 2014-ben és 2015-ben meghaladta a válság előtti szintet, addig az üvegházhatásúgáz-kibocsátás 2016-ban is még messze alatta maradt a válság előtti értékünknek, tehát jelentős eredményeket értünk el ezen a területen is. Bár a világ kibocsátásában a súlyunk kicsi, mi is tudjuk, hogy a jövő generáció érdekében lokális eszközökkel is fel kell venni a küzdelmet a globális problémák ellen. A fenntarthatósági erőfeszítések fontosságát jelzi, hogy jelenleg is dolgozunk egy fenntarthatósági törvény előkészítésén. Emellett az innovációs tárca és a Nemzeti Fenntartható Fejlődési Tanács együttműködésében fenntarthatósági útmutatót állítunk össze a települések számára. A Külgazdasági és Külügyminisztériummal együttműködésben pedig a nemzetközi fenntarthatósági célokra fókuszáló fenntarthatósági cselekvési tervet készítünk. A klímavédelem melletti elkötelezettségünket mutatja, hogy Magyarország az Európai Unió országai közül elsőként már 2016-ban aláírta a párizsi megállapodást, és ezért frissítettük a párizsi megállapodás szellemében a második nemzeti éghajlatváltozási stratégia célkitűzéseit és vállalásait. A stratégia az előbb említett rövid, közép- és hosszú távú célok meghatározására szolgál, a konkrét intézkedéseket a konkrét felelősökkel és pénzügyi forrásokkal készülő éghajlatváltozási cselekvési terv tartalmazza majd. A környezeti és energiahatékonysági operatív program keretein belül megyei klímaplatformok létrehozására kerül sor, valamint megyei és települési éghajlatváltozási stratégiák készülnek, amelyeknek részét képezik a helyi alkalmazkodási programok is. Emellett a kibocsátáskereskedelmi rendszerek keretein belül 2021 és 2030 között várhatóan több száz milliárd forint értékben valósulhatnak meg a klímavédelmi célokat szolgáló projektek. Megkerülhetetlen itt az energiatermelés kérdése is. Magyarország lakosságának közel 70 százaléka városokban él, emellett a koncentrált ipari termelés újra növekvő tendenciát mutat, valamint egyre inkább teret nyer az elektromos közlekedés. Ezért olyan villamosenergia-termelő alapkapacitásokra van szükség, amelyek minden körülmények között produkálni tudják a szükséges villamosenergia-termelő teljesítményt, és ezt minél nagyobb arányban karbonsemleges módon valósítják meg. A paksi nukleáris kapacitás fenntartása e célkitűzést biztonságosan és az emberek számára olcsó áramot nyújtva teljesíti. Amíg az energetikai kutatás-fejlesztés nem áll elő olyan megoldásokkal, amelyek a jelenlegit megsokszorozó léptékben olcsóbban és hatékonyabban biztosítják a megtermelt energia tárolását, addig a hazai adottságok között működőképes megújuló energiaforrások sem lesznek képesek ennek reális alternatíváját biztosítani. Mindenesetre ennek dacára is Magyarország már 2016-ban, ahogy már ez többször is elhangzott egy-egy ilyen felszólalás alkalmával, 14,2 százalékos részarányt ért el a megújuló energiaforrásból előállított energiafogyasztásban képviselt részarányát tekintve, tehát már túlteljesítettük az Európai Unió 2020-ra előírt 13 százalékos célértékét. Ha a zöld értékrendet valló ellenzéki politikusok valóban azt vallják, hogy egy konstruktív, a klímavédelmet valóban kiemelten kezelő Európai Unióra van szükség a globális éghajlatváltozás [[Az elnök a csengő megkocogtatásával jelzi az időkeret leteltét.]] elleni küzdelemben, ami egyébként a migráció hosszú távú kezelésének is a kulcsa, akkor első lépésként álljanak ki annak az európai uniós politikának a támogatói közül, amely a klímavédelem helyett a migráció támogatását tekinti legfontosabb céljának [[Derültség az ellenzék soraiban.]] és ebben az esetben minden klímapolitikai cél meg fog valósulni. Köszönöm a figyelmüket. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Mivel Arató Gergely, Szabó Timea és Bangóné Borbély Ildikó képviselőtársaink még mindig nem tartózkodnak az ülésteremben, így a következő napirend előtti felszólaló a KDNP képviselőcsoportjából Szászfalvi László képviselő úr, aki „A tét: Európa jövője” címmel jelentkezett napirend előtti felszólalásra. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! A demokrácia brüsszeli bajnokai meg vannak sértődve, ha őket bírálni merészeli valaki, különösen Közép-Európából, Magyarországról. Mimózaérzékenységgel önmagukat tévedhetetlennek, az általuk képviselt eszméket, önfeladó politikájukat bírálhatatlannak tartják. Úgy gondolják, hogy ők minden felelősség és következmény nélkül bármit megtehetnek. Az Egyesült Királyságot kiengedték az EU-ból, illegális migránsok millióit pedig beengedték Európába. Mi azonban azt gondoljuk, hogy egy ilyen sorsdöntő történelmi helyzetben Európa jövőjének megvitatása, vitában való részvételünk erkölcsi kötelességünk. Ezért bármennyire is a sértődött óvodás szerepét játsszák a magukat támadhatatlannak tartó brüsszeli bürokraták, eddig is és ezután is elmondjuk határozott álláspontunkat. A kormány és a kormánypártok ebben a döntő súlyú vitában évek óta és ma is a magyar emberek érdekeit képviselik, akik többszörösen, legitim módon kifejezték egyértelmű és világos akaratukat: nem akarják, hogy Magyarország bevándorlóország, Európa pedig bevándorlókontinens legyen. A mostani brüsszeli bevándorláspárti vezetés az emberek megkérdezése nélkül illegális migránsok milliói előtt nyitotta ki Európa kapuit, de továbbra is még több bevándorlót akar Európába hozni. [[13.20]] Ennek érdekében mindent elkövetnek, és ebben jó partnerre találnak a bevándorláspárti ellenzékben. Ez biztonságunkat és gyermekeink életét veszélyezteti. A tét tehát Európa jövője. Ezért minden magyar embernek joga van tudni azt, hogy mire készül Brüsszel. Erre a tájékoztatási akcióra az Európai Bizottság letagadta azt, hogy milyen tervek fekszenek a fiókokban. Tisztelt Országgyűlés! A kormány hétpontos válaszában állításait nyilvános állásfoglalások, mindenki által elérhető nyilatkozatok és szavazási jegyzőkönyvek bizonyítják. A kötelező betelepítési kvótát nem vonták vissza. Brüsszel hivatalos állásfoglalása szerint az Európai Bizottság az európai erőfeszítések hosszú távú összehangolása érdekében állandó uniós áttelepítési keret létrehozására tett javaslatot. Ezt a szándékot 2019. január 15-én a brüsszeli migrációs biztos is megerősítette. Brüsszel felülírná a tagországok határvédelmi jogait a Frontex hatáskörének bővítésével. Ezzel gyengítenék a nemzetállamok szuverenitását, és nem megállítani, hanem menedzselni akarják az illegális migrációt. Ez több, mint felelőtlenség. Tisztelt Képviselőtársaim! Az Európai Parlament 2018. december 11-én másodszori próbálkozásra megszavazta a migránsvízumok bevezetését, amelyet az Európai Bizottság is támogat. Ez sok millió bevándorló számára jelentene biankó meghívást. Maga az Európai Bizottság sem cáfolja, hogy több pénzt adnának a migrációt támogató szervezeteknek. Az Európai Parlament január 17-ei döntése értelmében összesen mintegy 570 milliárd forintnak megfelelő összeget fizetnének nekik. Ugyanakkor többféle módon is csökkentenék a bevándorlást ellenző tagországok pénzügyi támogatását. A Bizottság magát leplezi le, hiszen bevallják, hogy a kohéziós források szétosztásakor figyelembe veszik, hogy idézem „az adott országba 2013 óta hányan érkeztek az EU határain kívülről”. Szó sincs már itt tehát az európai régiók felzárkóztatásáról, mindent alárendelnének az illegális migráció támogatásának. Több tízezer bevándorló kap folyamatosan pénzzel feltöltött bankkártyákat sok tízmilliárd forint értékben, valamint kísérleti projektekkel legalizálnák a migrációt. Összefoglalóan, üzenetértéke van az Európai Bizottság elnöke mondatának idézem -: „meg kell teremteni az Unióba való legális bevándorlás lehetőségeit”. Tisztelt Ház! Mi, kereszténydemokraták úgy véljük, hogy ezzel szemben Európának fel kell ébrednie, és a nyílt társadalom rózsaszín bódulatából végre ki kell józanodnia. A szubszidiaritás elve alapján meg kell védenünk a nemzetek Európájának értékeit, hagyományait, keresztyén kultúránkat, őshonos nemzeti közösségeinket, amelyek megtartották évezredeken keresztül. Olyan célzott családtámogatási programokat kell megvalósítani, amelyek a népességfogyást meg tudják állítani. Biztonságos és erős Európát akarunk, és ebben a küzdelemben támogatjuk a kormányt. Köszönöm türelmes figyelmüket. [[Taps a kormánypártok soraiban.]]
Köszönöm szépen, képviselő úr. Képviselő úr elhangzott napirend előtti felszólalására a kormány részéről Rétvári Bence államtitkár úr válaszol. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! A kormány azért indította tájékoztató kampányát, mert Brüsszelben sokan le akarják tagadni ezeket a terveket, és az a reakció született a tájékoztató kampányra, ami miatt indítottuk: még egyszer letagadták ezeket a terveket. De ahogy ön is mondta, tisztelt képviselő úr, pontról pontra és napról napra lehet követni, hogy az Európai Parlament, az Európai Bizottság mikor, melyik kérdésben hogyan foglalt állást. Most azonban nem tesznek mást, mint korábban: megpróbálják ezeket letagadni. Én egy kicsit radikálisabban is fogalmaznék ahhoz képest, ahogy képviselő úr fogalmazott Nagy-Britanniával kapcsolatban, hiszen nem elengedték Nagy-Britanniát, hanem elűzték. Hiszen az a fajta arrogáns, a tagállamok érdekeire, a nemzeti szuverenitásra fittyet hányó politika, az a retorika, az a stílus, az a kioktatás, amivel akár Jean-Claude Junckert vagy Frans Timmermanst is lehet jellemezni, az bizony a büszke angolok számára egy idő után nem volt elfogadható. Ha csak félmondatokat idézünk az Európai Bizottság tagjaitól, például amit nekünk, közép-európaiaknak a BBC rádióban üzent Frans Timmermans, hogy a társadalmak a világon mindenhol sokszínűvé fognak válni a jövőben, ez a világ jövője, így a közép-európai országoknak hozzá kell ehhez szokni. Hogy jön ahhoz bárki, hogy nekünk, magyaroknak megmondja, hogy mihez kell hozzászoknunk és mihez nem? Ezt majd a magyarok eldöntik, amikor úgy gondolják, de nem szükséges, hogy egy 10 százalék alatti reprezentativitással rendelkező párt európai bizottsági tagja mondja meg nekünk, hogy mire van szükségünk, mit kell elfogadnunk és mit nem kell elfogadnunk. A betelepítési kvóták kapcsán többször már döntések születtek. Elég csak a legutóbbi, 2019. január 15-i bizottsági tagnak, Dimitrisz Avramopulosznak a nyilatkozatát idézni, amelyben elmondta, hogy mindnyájan elkötelezettek. S ismerjük, hiszen már számok is napvilágot láttak, hogy kinek mennyit kéne befogadni. A határvédelem gyengítésére egyértelmű utalást tett Angela Merkel, amikor azt mondta, hogy Jean-Claude Junckernek egy általa támogatott jó javaslata van ezt 2018. szeptember 12-én mondta az Unió külső határain fekvő államok nemzeti kompetenciájának feladására, magyarul, hogy a határvédelmi kompetenciáikat feladják az országok, és rábízzák arra, aki még soha nem védett meg egy határt sem, és van pár ezer embere, miközben a magyar határ védelméhez is sok ezer emberre van szükség. A migránsvízumról ön is utalt rá december 11-én fogadtak el sokadszori nekifutásra egy határozatot. A migrációt támogató szervezetek számára január 17-én döntöttek, hogy megtriplázzák a támogatásukat, és összességében 570 milliárd forintnak megfelelő összeget fordítanak erre. Tehát amennyit mi a Klebelsberg Központban egy év alatt költünk el, ők azt kívánják a migráció ösztönzésére fordítani, csak hogy a nagyságrendeket érzékeltessem önöknek: százezer pedagógus fizetésével egyenértékű egy éven keresztül. A migránskártyával kapcsolatban el lehet mondani, már elismerték önmaguk is a cáfoló közleményükben, hogy 60 ezer személynek ilyen kártyákat eljuttattak; illetőleg az afrikai országokkal kapcsolatos kísérleti projektek 2018. szeptember 12-én közzétett állásfoglalásban is szerepelnek, hogy mindenki Afrikából vállalhasson munkát Európában. A pénzügyi támogatások csökkentését pedig mi a kormányzatban nap mint nap megéljük, amikor főleg a különböző rászorult csoportoknak jutó támogatások mértékét akarják csökkenteni, de van ez így az agrártámogatásokkal is, és aki ezt nem fogadja el, azt folyamatosan fenyegetik. Elfogadhatatlan számunkra, hogy pont azoktól vegyék el a forrásokat, akik a leginkább rászorulnának. Jól látható tehát, hogy az Európai Bizottság fél az emberektől, fél az emberek véleményétől, ezért próbálja meg letagadni ezeket a terveket. Másrészről viszont azt láthatjuk, hogy nemcsak Nagy-Britannia távozása miatt kudarcos ez az öt év, hanem azért is, mert az Európai Bizottság nem tudta az európai emberek álláspontját képviselni. Az viszont egy látható folyamat az európai politikában, hogy a klasszikus jobboldal, baloldal, kereszténydemokraták, konzervatívok, szociáldemokraták, liberálisok, zöldek, ez a fajta politikai felosztás egyre kevésbé lesz hangsúlyos, és a legfontosabb európai kérdésben, a bevándorlás kérdésében elfoglalt álláspont, hogy valaki a bevándorlást ösztönözné, bevándorláspárti politikus, vagy pedig az államok szuverenitását védi, ez osztja meg leginkább az európai politikát egyik vagy másik táborra. Ugyanakkor röviden hadd hívjam fel a figyelmét egy olyan veszélyre is a bevándorlással kapcsolatban, amiről kevesebbet beszéltünk. Ha megnézzük a WHO legfrissebb, a bevándorlással is, illetve a bevándorlással Európába hozott fertőző betegségekkel kapcsolatos kimutatását, azt láthatjuk, hogy 2015 óta Európában megháromszorozódott a kanyarós betegségek aránya. S ami ebben ijesztő, hogy a kanyarós betegségek nemcsak azokban az országokban, például a balkáni országokban bukkannak föl, ahol a korábbiakban ismertek voltak, hanem a legfertőzöttebb öt ország között ott van Franciaország és Olaszország. S nem azért, mert rossz lenne az oltási rendszere, nem azért, mert keveset költ az egészségügyre, hanem a bevándorlás ilyesfajta veszélyeket is hordoz az ott élő emberek számára. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! „Meddig él vissza a hatalom mindannyiunk türelmével?” címmel napirend előtti felszólalásra jelentkezett a Jobbik képviselőcsoportjából Jakab Péter képviselő úr. Parancsoljon, öné a szó.
Köszönöm a szót. Tisztelt Elnök Úr! Tisztelt Ház! December 12-én, azon a napon, amikor önök a rabszolgatörvénnyel hátba szúrtak egy nemzetet, volt szerencsém beleülni Orbán Viktor 1 millió 246 ezer forintos székébe [[Zaj, közbeszólások. Az elnök csenget.]] és volt szerencsétlenségem belenézni közvetlen közelről is miniszterelnök úr szemébe. Nos, amit láttam, az finoman szólva is rémisztő volt. Rémisztő volt, mert nem egy államférfi nézett vissza rám. [[Közbeszólások, zaj.]] [[Közbeszólások, zaj.]] Nem egy, az ország, a nemzet sorsáért aggódó politikus nézett vissza rám, hanem egy kényszeresen vigyorgó, üveges tekintetű, zavarodott valaki, aki mindenhol Soros Györgyöt látja maga előtt. (Közbeszólások, zaj.) [[13.30]] Az utca embere azt mondaná, hogy hát biztosan bolond. Én csak annyit mondtam, hogy Jézusmária, ez az ember egy országot vezet. A biciklimet nem bíznám rá, nemhogy a honfitársaimat! Ő meg ott ül a kormánynál, és a saját népével a háta mögött vezeti neki ezt az országot a falnak. Ráadásul, teszem hozzá, a miniszterelnök úr állapota azóta láthatóan súlyosbodott, hiszen korábban általában csak minket, ellenzéki képviselőket gondolt Soros-ügynöknek. Most azonban már szerinte mindenki Soros-ügynök, aki nem hajt fejet a rendszer előtt. Soros-ügynök a tanár, Soros-ügynök az ápoló, Soros-ügynök a gyári melós, meg az egyetemista, mindenki. Csakhogy azért azt szögezzük le, hogy a rabszolgatörvényt azért nem Soros György szavazta meg, a rabszolgatörvényt önök szavazták meg, és ezzel mint húst a hiénáknak, úgy dobták oda a magyar munkavállalót a multiknak, az Orbán-báróknak vagy éppen a magyar államnak! A rabszolgatörvénnyel önök ugyanis nemcsak azt üzenték meg, hogy akár évi napi plusz 50 napot is, évi napi vagy évi 50 napot is lehet túlóráztatni [[Sic! Dr. Rétvári Bence: A matek jól megy.]] a magyar munkavállalókat, hanem megüzenték azt is, hogy bármit meg lehet tenni a magyar melóssal. És a multik vették a lapot. Esztergomban a Suzuki kirúgta azt a munkavállalót, aki szakszervezetet szeretett volna létrehozni. Miskolcon a béremelésért sztrájkoló dolgozókat karámba terelték, mint az állatokat. Dunaújvárosban a kormány stratégiai partnere azzal fenyegeti a sztrájkolni készülő dolgozókat, hogy kivágja őket a munkásszállóról. De hát persze mit is várhatnánk a multiktól, ha Deutsch Tamás megüzeni nekik, hogy a magyar dolgozók szeretnek túlórázni? Mit is várhatunk a multiktól, amikor önök a köztisztviselőket is rabszolgaként dolgoztatják, akár még a kafetériát is elveszik tőlük? [[Dr. Rétvári Bence: 30 százalékos béremelést kaptak.]] Önök a magyar munkavállalóhoz egy jó szót nem tudnak szólni. Önök egy dolgot tudnak tenni: a magyar munkavállalókat Soros-bérencezik, ha nem akarnak rabszolgaként dolgozni a saját hazájukban. Csak úgy kérdezem önöket: önök tényleg azt gondolják, hogy az a Soros-bérenc, aki a gyári sor mellett gürizik látástól vakulásig? Ő a Soros-bérenc? Vagy az a Soros-bérenc, aki 30 évvel ezelőtt Soros György pénzén beült ide a parlamentbe, és azóta itt élősködik a nép nyakán? Szerintem meg ő a Soros-bérenc. Önök szerint ma ebben az országban minden rosszért egy 90 éves öregember a felelős. Ugye, ezt látjuk a plakátokon. És Isten bizony, Isten lássa lelkem, én kész vagyok akár Soros György ellen is tüntetni, ha ő a hibás mindenért. Csak akkor válaszoljanak már, de őszintén: Soros György mondta önöknek, hogy vegyék el a kafetériát a melósoktól? Soros György mondta, hogy verjék szét a lakáskasszarendszert? Soros György mondta, hogy öljenek meg évi 24 ezer magyar embert, akinek nem biztosítják a megfelelő egészségügyi ellátást? Soros György mondta, hogy engedjenek be 86 ezer migránst, hogy legyen olcsó munkaerő? Soros György mondta, hogy tegyék a magyarokat az Európai Unió második legszegényebb népévé? Soros mondta, hogy vegyék el a magyarok pénzét, és adják oda Mészáros Lőrincnek? Soros mondta, hogy meg kell szavazni a rabszolgatörvényt? Nem, képviselőtársak, ezt önök megtették saját maguktól. Magyarország tönkretétele, úgy tűnik, egy fideszes innováció. Csak akkor ne meneküljenek Soros György háta mögé! Ne meneküljenek a Soros-plakátok mögé! Álljanak ki a magyar dolgozók elé, nézzenek a szemükbe, és magyarázzák el nekik, hogy milyen jó a rabszolgatörvény, meg milyen jó éhbérérét dolgozni! Higgyék el, nem Orbán Viktor üveges tekintete fog visszaköszönni önökre, hanem a magyar dolgozók dühe és elszántsága, az az elszántság, ami Győrben az audisokat győzelemre vitte. Győrben a sztrájkolók kivívták a béremelést. Miskolcon ugyan a sztrájkolóknak nem jutott győzelem, de lincshangulat már volt, uraim! Ami azt mutatja, hogy a türelem elfogyott. Úgyhogy én azt mondom önöknek, Miskolc és Győr intő jel legyen az önök számára. Lehet, hogy a fideszes padsorok között sok a gerinctelen ember, de a gyári sor mellett meg sok a gerinces melós. Ne várják meg, hogy ezek az emberek az asztalra csapjanak, mert ha egyszer elszabadulnak az indulatok ebben az országban, akkor már édeskevés lesz kiírni a plakátokra azt, hogy „Magyarország jobban teljesít”! [[Taps a Jobbik padsoraiban.]]
Tisztelt Ház! Képviselő úr elhangzott napirend előtti felszólalására Dömötör Csaba államtitkár úr válaszol. Parancsoljon, államtitkár úr, öné a szó.
Köszönöm a szót, elnök úr. Engedje meg, hogy röviden reagáljak, némiképp mérsékeltebb hangnemben. Tudomásul vesszük azt, hogy a munkamegtagadó baloldali pártok önt küldték be összellenzéki szóvivőnek. Ez abból is látszik egyébként, hogy ezt a felszólalást a távol maradó Bangóné képviselő asszony és a Gyurcsány-párt bármelyik, tetszőlegesen kiválasztott képviselője is elmondhatta volna.Örülök annak, hogy felhozta, hogy ön pár héttel ezelőtt beült a miniszterelnök székébe. Szeretném felhívni a figyelmét arra, hogy a szavazás akadályoztatása törvénytelen. A törvények a képviselőkre is vonatkoznak, az ellenzéki képviselőkre is vonatkoznak, és az újonnan parlamentbe bekerülő ellenzéki képviselőkre is vonatkoznak. Önre is vonatkoznak Magyarország törvényei. Úgyhogy mindannyiunk nevében azt kérném, hogy ezeket tartsa be. Ami a törvénymódosításokat illeti, az elmúlt hónapok, elmúlt hetek bebizonyították, hogy az önök állításai mind-mind hazugságnak bizonyultak. Önök megpróbálták félrevezetni a magyarokat a munkaidővel kapcsolatban, azzal kapcsolatban, hogy mikor fizetik ki a túlórát, és azzal kapcsolatban is, hogy a túlóra önkéntese vagy nem. Egyébként az elmúlt évek bebizonyították, hogy a magyarok tudnak keményen dolgozni. 700 ezer új munkahely jött létre. De hogy mindezt máshogyan is megközelítsem, mindig volt vita, amikor a munka törvénykönyve módosult Magyarországon, mindig ugyanígy kiabáltak egyébként a baloldali képviselők, mint ahogy ön megtette az eredmény több mint 700 ezer új munkahely és folyamatosan növekvő bérek, ami egyébként nem jelenti azt, hogy ne lenne még hová emelni a magyar béreket. Ami a magyarokat illeti, ön itt most sértegetett elég sok embert, elég sok politikust, képviselőt. Engedje meg, hogy azt a véleményemet itt megfogalmazzam, hogy önök abban is hasonultak a baloldali pártokhoz, hogy sorozatban sértegetik a magyarokat. Egy kongresszuson például azt mondta az ön pártelnöke, hogy a magyarok szolgalelkűek. Aztán azt is mondták, hogy a magyarok azt sem tudják eldönteni, a magyarok egy része, hogy A vagy B álláspontot képviseljen, és egyébként is aszerint szavaznak, hogy honnan kapnak 300 forinttal többet. A határon túli magyarokat nemes egyszerűséggel indiánokhoz hasonlították, akiket meg lehet venni egy marék üveggyönggyel. Aztán nemrég kiderült, hogy az időseket far-hát kommandónak nevezik, amiért a Jobbikból még senki nem kért bocsánatot. Hol van a bocsánatkérés? Ha önnek ilyen kifejlett a morális érzéke, akkor hol van a bocsánatkérés, tisztelt képviselő úr? [[Szilágyi György: Kérdezd meg Kubatovot. – Az elnök csenget. – Közbeszólások, zaj.]]
Szilágyi képviselő úr!
Még egy utolsó megjegyzés, ami nemcsak a Jobbiknak, hanem a baloldalnak is szól, az önök közös együttműködéséről, ami a felszólalása alapján is teljesen egyértelmű. Ne gondolják, hogy a magyar közélet olyan, mint a Men in Black, ahol eljön a piros fény, és mindenki elfelejti majd, hogy korábban mit mondtak egymásról és mit tettek. Most vagy komolyan veszik azt, amit egymásról mondtak az elmúlt években, vagy fokozatosan feladják saját elveik megmaradt darabkáit. Mindenesetre mi úgy gondoljuk, hogy a két párt múltja előre cáfolja a közös jövőjüket.Szeretnék még végezetül arra is utalni, hogy pár nappal ezelőtt is ott hagyta önöket egy képviselőjük, egy képviselő asszony, aki azt mondta, hogy a posztkommunistákkal való együttműködés ellentétes a meggyőződésével és a neveltetésével. [[Szilágyi György közbeszól. Az elnök csenget.]] Egy olyan képviselő hagyta ott önöket, aki pár héttel ezelőtt még a Parlament lépcsőjén az első sorban tartotta a molinót. Hát, ennyit az önök morális válságáról! Úgyhogy, ha már ön bérencezik, akkor hadd kérjek egy dolgot önöktől... [[Szilágyi György közbeszól. Az elnök csenget. – Nagy zaj.]]
Szilágyi képviselő úr!
Ne legyenek Gyurcsány Ferenc és a baloldali ellenzék bérencei! Köszönöm, hogy meghallgattak. [[Taps a kormánypárti padsorokban.]]
Köszönöm szépen, államtitkár úr. „Aktuális ügyeink” címmel napirend előtti felszólalásra jelentkezett a Fidesz képviselőcsoportjából Kocsis Máté frakcióvezető úr. Frakcióvezető úr, öné a szó, parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Az embernek kedve lenne részt venni az előbbi vitában is, de van itt azért más is még, ami aktuális ügynek tekinthető, s ha megengedik, akkor megmaradnék ezen a logikán. Európai parlamenti választásra készülnek a pártok, és a múlt héten a Demokratikus Koalíció is listát állított. Különösen bánom, hogy Gyurcsány Ferenc éppen ma nincs itt. Nem mintha máskor itt lett volna; például amikor az ápolási díj emeléséről kellett szavazni, akkor sem találtuk a teremben, de talán ma még inkább indokolt lett volna, hiszen van itt néhány dolog, amit érdemes lenne vele a nyilvánosság előtt megvitatnunk. Nem más került a Demokratikus Koalíció listájának az élére, mint Gyurcsány Ferenc felesége, aki természetesen nem új személy. Ismerjük őt, és azt is tudjuk, hogy mit akar. Bár újként mutatják be, semmi újat nem mondott; amit eddig mondott, azt már mondta a DK is. Azt pedig, amit a DK mondott, jó párszor leszavazták a magyar emberek. [[13.40]] Gyurcsány Ferencné európai egyesült államokat szeretne, akárcsak a brüsszeli elit, ebben sincs semmi új. Mint ahogy abban sincs semmi új, hogy Gyurcsányné nem a magyar érdeket fogja képviselni Brüsszelben, hanem a brüsszeli érdekeket fogja képviselni Magyarországon. Már azon sem lepődtünk meg, ha visszaemlékeznek rá, hogy Gyurcsányék vállalata százmilliónyi pénzt kapott Brüsszelből az európai adófizetők pénzéből. Gyurcsány Ferencné azt találta mondani a múlt héten, hogy nincsenek bevándorláspárti tervek. Ezen sem lepődünk meg, miközben párttársa, Niedermüller Péter meg is szavazta azokat. Megszavazták 2018 végén a migránsvízumok bevezetéséről szóló EP-jelentést, igen, a DK-sok is. Szintén a DK kidolgozta azt a javaslatot, személyesen Niedermüller Péter, ami a brüsszeli menekültügyi hivatalról szól, és amely felülírhatná a tagállami hatáskörben meghozott menekültügyi döntéseket, ezzel értelemszerűen elvonnák a jogot a nemzeti hatáskörből. Ugyanők 2017 novemberében megszavazzák a betelepítési kvótát. Azt is mondja Gyurcsányné, hogy nincsenek bevándorláspárti politikusok, miközben a férje 2016-ban úgy fogalmaz: Magyarországnak kifejezetten javára válna, ha befogadná a bevándorlókat. Ugyanő, a DK elnöke, a férj büszkén hirdeti, hogy elfogadná az uniós kvótát, ami Gyurcsányné szerint nincs is. Azt kéri tőlünk Gyurcsány Ferencné, hogy higgyük el neki, nincsenek kvóták, nincsenek bevándorláspárti politikusok, miközben Antonio Tajani, az EP elnöke decemberben úgy fogalmazott: az EP készen áll arra, hogy elfogadja a kötelező betelepítési kvóta mechanizmusát, azét, ami szerintük nincs is. Épp annyira hiszünk tehát Gyurcsány Ferencnének, mint a férjének. Tisztelt Hölgyeim és Uraim! A magyar emberek nem hülyék, és átlátnak ezen a szitán. Ez is csak egy a trükkök százai közül; egyetlenegy újabb ravaszkodás Gyurcsány részéről, aki ezúttal a feleségét használja fel hatalmi céljainak elérésére. Bizony, ahogy államtitkár úr fogalmazott, az ellenzék vezére Gyurcsány Ferenc, és mindent meg fog tenni azért, hogy ezt a pozícióját megerősítse, és felhasználja ezúttal a feleségét is arra, hogy megvalósíthassák az európai egyesült államokról szóló lázálmukat; lefordítva: hogy ismét ráronthassanak a magyarok nehezen kivívott szuverenitására. Tisztelt Ellenzék! Ha mindettől el is tekintünk, és talán ez már inkább önökhöz is szólna: önök mit szólnának hozzá, ha Orbán Viktor feleségének a vállalata olcsóbban kapná az áramot? Vagy mit szólnának hozzá, ha az Unió pénzelné azt a vállalatot, amelyikben ő is érdekelt? [[Dr. Lukács László György: A strómanjai, esetleg a feleségének a testvérei!]] Mit szólnának hozzá, ha éppen ma kiderült volna, hogy elfogták a hírhedt bolgár bűnözőt, akivel egy cégben volt Gyurcsány Ferencné? Önök mit szólnának hozzá, ha mindez elől az esetleges felelősség elől az európai parlamenti mandátummal együtt járó mentelmi jog mögé bújna a feleség? Önök felgyújtanák ezt a parlamentet, és talán igazuk is lenne. Amire most önök szövetségesként tekintenek, akivel [[Szilágyi György: Tetszettek volna elszámoltatni!]] szelfi- és tüntikepajtások, és akikkel éppen az utcán vonulgatnak és közösen tesznek esküt, az az ember ezeken mind túl van vagy készül rá. Gyurcsány Ferenc jelen pillanatban arra sem volt elég bátor, és arra sem volt képes, hogy idejöjjön, és vele megvitathassuk ezt. Ez az önök szövetségese, ez az önök vezére! Az európai egyesült államokról szóló politikai vitát, az a jó hírem van, nem nekünk kell itt eldöntenünk és lefolytatnunk, arról május 26-án a magyarok dönthetnek majd. Köszönöm a megtisztelő figyelmüket. [[Taps a kormánypártok padsoraiból.]]
Köszönöm szépen, frakcióvezető úr. Frakcióvezető úr napirend előtti felszólalására a kormány nevében Dömötör Csaba államtitkár úr válaszol. Parancsoljon, államtitkár úr, öné a szó.
Köszönöm a szót, elnök úr. Mi magunk is olvastuk, hogy Gyurcsány Ferenc felesége zászlót bontott, és programot hirdetett. Ez gyakorlatilag a brüsszeli bürokrácia megerősítésének programja, és ez abból a szempontból nem meglepő, hogy a Gyurcsány família esetében azért van annak egy komoly családi hagyománya, hogy mindenféle uniókat kiszolgáljanak a magyarok érdekeivel szemben. Egyébként a most bejelentett program egy szempontból nagyon is várható volt, hogy most jelentették be, a pártelnök és a listavezető családi vállalkozása ugyanis több száz milliós megbízást kapott korábban Brüsszelből. Ezek után senki ne csodálkozzon azon, ha itthon a feketeöves bürokrácianövelő álláspontot képviselik. Ezzel szemben a mi politikai közösségünk olyanokat küldene Brüsszelbe, akik Magyarországot képviselik ott, nem pedig a bürokráciát idehaza. Ez egy lényeges különbség, és a magyarok majd eldönthetik május végén, hogy melyik utat támogatják. Szeretnék még egy dologról szólni, részben idetartozik: kibontakozott egy vita az Európai Bizottsággal a múlt héten a kormány tájékoztató akciójával kapcsolatban, és a Bizottság állást foglalt, bár mintha ennek az lett volna a célja, hogy cáfolják a kormány állításait. Ezzel szemben kivétel nélkül megerősítették a felvetések jogosságát, ezért is mondjuk azt, hogy az Európai Bizottság állásfoglalása felér egy részletes beismerő vallomással, mert nem tagadják azt, hogy továbbra is kötelező betelepítési kvótákkal osztanák el a bevándorlókat Európában. Azzal védekeznek, hogy még zajlanak az egyeztetések. Ez így van, de ez nem változtat azon a tényen, hogy a Bizottság is és az Európai Parlament is kötelező elosztást akar. Azt is mondják, hogy a Frontex megerősítése nem járna a határvédelmi jogok részleges elvételével, miközben ezt a német kancellár asszony is egyértelműen így értelmezi. Pár nappal ezelőtt még Brüsszel azt állította, hogy zéró terv van a migránsvízumokra, ezt a kifejezést használták, hogy zéró terv, miközben a szakterületért felelős migrációs biztos már évekkel ezelőtt szorgalmazta annak bevezetését, és az Európai Parlament ezt meg is szavazta. Azt sem tagadják, hogy több pénzt adnának a bevándorlást támogató politikai aktivista csoportoknak, ezt nehéz is lenne tagadni, hiszen ott világít az 570 milliárdos támogatási szándék a következő hét évre vonatkozó költségvetési tervezetben. Aztán ott van a migránskártyák kérdése. A Bizottság beismerte ezeknek a létezését, azt állítva ugyanakkor, hogy ezek nem ösztönzik a migrációt. Hát hogyne fokozná a bevándorlást az, hogyne ösztönözné, ha milliók gondolhatják azt, hogy ha eljutnak Európába, akkor pénzzel feltöltött kártyákat kapnak, pénzzel feltöltött bankkártyákat, olyan bankkártyákat, amilyeneket egyébként az európai állampolgárok nem is remélhetnek! Csak januárban a hivatalos összesítések szerint több mint 60 ezren kaptak ilyet. Az afrikai kísérleti projektekre vonatkozó állásfoglalásban, mert ilyen is van, van egy rendkívül tanulságos megfogalmazás, itt beszélnek a leginkább egyértelműen arról, hogy legalizálnák az eddigi illegális migrációt, tehát nem megállítanák, hanem legalizálnák. Ez óriási szemléletbeli különbség a brüsszeli intézmények és miközöttünk. És ami a pénzügyi vonatkozásokat illeti: nem tudják letagadni, hogy 2018 májusában az Európai Bizottság olyan alapelveket tett közzé hivatalosan is, amelyek alapján a befogadott bevándorlókat is meghatározó szemponttá tennék, amikor szétosztják az uniós forrásokat. És akkor még nem is beszéltünk arról, hogy a kötelező kvóta elutasítása szintén pénzügyi büntetést vonna maga után. Szóval, így állunk most, olyan tervekkel állunk szemben, amelyek mind-mind egy irányba mutatnak, fokoznák, ösztönöznék a bevándorlást Európába, és ezzel olyan folyamatoknak adnának teret, amelyek következményei beláthatatlanok. Mivel nem lehet eltúlozni ezen tervek kockázatait, ezért ragaszkodunk ahhoz, hogy legyen róluk egy őszinte párbeszéd, még akkor is, ha ez heves vitákkal jár. Európa jövője szerintünk megér annyit, hogy mindenki felfedje a szándékait. És ami a mi szándékainkat illeti, mi egy olyan Európát szeretnénk, amely épít keresztény hagyományaira, támogatja a saját közösségeit, és mindenekelőtt képes magát megvédeni. Azt gondoljuk, hogy Magyarország érdekeit is ez szolgálja. Köszönöm, hogy meghallgattak. [[Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! Mivel Szabó Timea, Arató Gergely és Bangóné Borbély Ildikó képviselőtársunk, aki napirend előtti felszólalásra jelentkezett, még mindig nem tartózkodik az ülésteremben, ezzel a napirend előtti felszólalások végére értünk.Most felkérem Hiszékeny Dezső jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Ander Balázs, Jobbik; Lukács László György, Jobbik; Z. Kárpát Dániel, Jobbik. A holnapi napon napirend előtti felszólalásra jelentkeztek a következő képviselők: Varju László, DK; Mellár Tamás, Párbeszéd; Ander Balázs, Jobbik; Hohn Krisztina, LMP; Bangóné Borbély Ildikó, MSZP; Harrach Péter, KDNP, Böröcz László, Fidesz. A holnapi napon napirend utáni felszólalásra jelentkezett: Demeter Zoltán, Fidesz; Z. Kárpát Dániel, Jobbik. [[13.50]]
Köszönöm szépen, jegyző úr. Tisztelt Országgyűlés! Bejelentem, hogy Hegedűs Lorántné képviselő asszony 2019. február 26-án arról tájékoztatta az Országgyűlés elnökét, hogy kilépett a Jobbik országgyűlési képviselőcsoportjából, így a Jobbik képviselőcsoportjának létszáma most 21 fő. Képviselő asszony a továbbiakban független képviselőként folytatja munkáját. Tisztelt Országgyűlés! Tájékoztatom önöket, hogy Szél Bernadett, Hadházy Ákos, Bangóné Borbély Ildikó és Varju László országgyűlési képviselők 2018 decemberében a mentelmi joguk megsértésére vonatkozó bejelentést tettek. Az Országgyűlés elnöke ezeket megvizsgálásra átadta a Mentelmi bizottságnak. A Mentelmi bizottság 2019. február 18-i ülésén a kérdést megtárgyalta. A mentelmi jog megsértésére irányuló indítványok a bizottságban nem kaptak többséget, tekintettel arra, hogy az MTVA biztonsági szolgálata által alkalmazott cselekmények nem minősülnek az Országgyűlésről szóló törvény 74. § (1) bekezdése hatálya alá tartozónak, így ebben az esetben a mentelmi jog megsértése fogalmilag kizárt. Tisztelt Országgyűlés! Áder János köztársasági elnök úr a Magyar Nemzeti Bank elnökének ismételt kinevezéséről szóló átiratot küldött az Országgyűlésnek. Felkérem Szűcs Lajos jegyző urat, hogy ismertesse a köztársasági elnök úr átiratát. Parancsoljon!
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés c) pontja és 41. cikk (3) bekezdése, valamint a Magyar Nemzeti Bankról szóló 2013. évi CXXXIX. törvény 10. §-a alapján a miniszterelnök javaslatára dr. Matolcsy Györgyöt 2019. március 4-i hatállyal hat évig terjedő időtartamra a Magyar Nemzeti Bank elnökévé ismételten kineveztem. Budapest, 2019. február 27. Üdvözlettel: Áder János”
Köszönöm szépen, jegyző úr. Tisztelt Országgyűlés! Engedjék meg, hogy az Országgyűlés és a magam nevében is gratuláljak Matolcsy György elnök úrnak, és sok sikert kívánjak munkájához. [[Taps a kormánypártok soraiban.]] Tisztelt Képviselőtársaim! Most arra való tekintettel, hogy 14 óra 15 percre volt kiírva az Országgyűlés határozatképessége, és mivel eskütételekre fog sor kerülni, ennek megfelelően 14 óra 15 percig szünetet rendelek el. (Szünet: 13.53-14.15 óráig Elnök: dr. Latorcai János Jegyzők: dr. Szűcs Lajos és Hiszékeny Dezső)
Tisztelt Képviselőtársaim! 14 óra 15 perc van, arra kérem önöket, foglalják el helyüket, hogy folytatni tudjuk munkánkat. Kérem, hogy miután elfoglalták helyüket, ellenőrizzék, hogy kártyájukat megfelelően elhelyeztéke a szavazógépben. Tisztelt Országgyűlés! Most soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Először a kivételességi javaslatról döntünk. A kormány azt kezdeményezte, hogy az Országgyűlés kivételes eljárásban tárgyalja meg a 2020. évi Dubaji Világkiállításon történő magyar megjelenés sikeres megvalósításához, továbbá egyes nemzetközi nagyeseményekhez kapcsolódó rendelkezésekről szóló T/4998. számú előterjesztést. A kormány azt kezdeményezte, hogy a módosító javaslatok benyújtására a kivételes eljárását elrendelő döntés meghozatalát követő harmadik óráig legyen lehetőség; a kormány azt kezdeményezte, hogy az összevont vitára a holnapi ülésnapunk első napirendi pontjaként kerüljön sor; és harmadrészt azt javasolta, hogy az összegző módosító javaslatról történő határozathozatalra és a zárószavazásra a holnapi ülésnapunkon kerüljön sor. Tisztelt Ház! A házszabályi rendelkezések 62. § (1) bekezdése alapján a kivételes eljárásban történő tárgyalásról az Országgyűlés vita nélkül határoz. Felhívom szíves figyelmüket, hogy a kivételes eljárás elrendeléséhez a képviselők több mint felének, azaz legalább 100 képviselőnek az igen szavazata szükséges. Tisztelt Képviselőtársaim! Most a döntéshozatal következik. Kérdezem önöket, elfogadjáke a T/4998. számú előterjesztés kivételes eljárásban történő tárgyalását az előterjesztői indítvány szerint. Kérem, szavazzanak! [[Szavazás.]] Kimondom a határozatot: az Országgyűlés az előterjesztés kivételes eljárásban történő tárgyalását 116 igen szavazattal, 20 nem ellenében, tartózkodás nélkül elfogadta. Az elfogadott döntésünknek megfelelően a módosító javaslatok benyújtására ma 17 óra 19 percig van lehetőség. Tisztelt Képviselőtársaim! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást az előbbiekben elfogadott módosításokkal. Kérem, kézfelemeléssel szavazzanak! [[Szavazás.]] Ez látható többség. Megállapítom, hogy az Országgyűlés látható többsége a napirendet elfogadta. Tisztelt Országgyűlés! Most személyi javaslatok határozathozatalával folytatjuk munkánkat. Először a Magyar Nemzeti Bank Monetáris Tanácsa egy tagjának választására és eskütételére kerül sor, majd a Hungarikum Bizottság négy tagjának megválasztása és eskütétele következik, ezután bizottsági tagok és tisztségviselők választására kerül sor. Tisztelt Képviselőtársaim! Soron következik a Magyar Nemzeti Bank Monetáris Tanácsa tagjának megválasztása. Engedjék meg, hogy tisztelettel köszöntsem a Magyar Nemzeti Bank megjelent vezetőit és a Magyar Nemzeti Bank Monetáris Tanácsának tagjait, Pleschinger Gyula urat és családját, valamint a meghívott vendégeket. A Magyar Nemzeti Bank Monetáris Tanácsa tagjának megválasztását előkészítő Gazdasági bizottság a jelöltet meghallgatta, javaslatában a Magyar Nemzeti Bankról szóló törvényben foglalt jogkörében eljárva Pleschinger Gyula urat március 5-ei hatállyal javasolja a Magyar Nemzeti Bank Monetáris Tanácsa tagjának újraválasztani. Erről az Országgyűlés elnöke határozati javaslatot terjesztett elő S/5025. számon. A jelölt életrajzát a honlapon valamennyien megismerhettük. Tisztelt Ház! A Monetáris Tanács tagját az Országgyűlés a jelen lévő képviselők többségének szavazatával hat évre választja meg. Az Országgyűlés a határozati javaslatról vita nélkül dönt. Kérdezem a tisztelt Országgyűlést, megválasztjae a Magyar Nemzeti Bank Monetáris Tanácsa tagjának Pleschinger Gyula urat. Kérem, szavazzanak! [[Szavazás.]] Kimondom a határozatot: az Országgyűlés 119 igen szavazattal, 9 nem ellenében, 1 tartózkodás mellett Pleschinger Gyula urat a Magyar Nemzeti Bank Monetáris Tanácsa tagjának megválasztotta. [[14.20]] Most a megválasztott tisztségviselő ünnepélyes eskütétele és az esküokmányok aláírása következik. Felkérem Pleschinger Gyula urat, fáradjon az ülésterem közepére, tegye le esküjét. Felkérem Szűcs Lajos jegyző urat, hogy majd olvassa elő az eskü szövegét. A tisztelt Országgyűlést pedig arra kérem, hogy szokásainknak megfelelően felállva hallgassuk együtt az esküt. [[A teremben lévők felállnak. Pleschinger Gyula a terem közepére lép. Dr. Szűcs Lajos előolvassa az eskü szövegét.]]
Én, Pleschinger Gyula fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; Magyar Nemzeti Bank Monetáris Tanácsa tagi tisztségemet a magyar nemzet javára gyakorolom. Isten engem úgy segéljen!
Köszönöm szépen. Megkérem az Országgyűlést, foglalja el helyét. Kérem Móring József Attila jegyző urat, készítse elő aláírásra az esküokmányokat. Pleschinger Gyula urat pedig arra kérem, hogy a jegyzői kis asztal előtt írja alá azokat. [[Megtörténik. Az esküokmányt aláírató Móring József Attila gratulál Pleschinger Gyulának, és átadja az aláírt esküokmány egyik példányát. Pleschinger Gyulának elsőként dr. Semjén Zsolt, majd Kocsis Máté, Harrach Péter, Soltész Miklós, Ritter Imre és Szilágyi György gratulál.]] Tisztelt Országgyűlés! Engedjék meg, hogy Pleschinger Gyula úrnak megválasztásához az Országgyűlés és a magam nevében is gratuláljak, munkájához sok sikert kívánjak! Tisztelt Országgyűlés! Most a Hungarikum Bizottság négy tagjának választása következik. Az Országgyűlés elnöke S/5017. számon terjesztette elő javaslatát. A magyar nemzeti értékekről és a hungarikumokról szóló 2012. évi XXX. törvény 14. §-a alapján a Hungarikum Bizottság négy tagját az Országgyűlés delegálja. Az Országgyűlés elnöke a Hungarikum Bizottságba a Mezőgazdasági bizottság javaslatára Lezsák Sándor alelnök urat és Simicskó István képviselő urakat, kormánypárti jelölés alapján, Magyar Zoltán képviselő urat, ellenzéki jelölés alapján, valamint a Magyarországi nemzetiségek bizottsága javaslatára Varga Szimeon bolgár nemzetiségi szószóló urat kezdeményezi megválasztani. Kérdezem a tisztelt Országgyűlést, elfogadjae ezt a javaslatot. Kérem, szavazzanak! [[Szavazás.]] Kimondom a határozatot: az Országgyűlés a javaslatot 140 igen szavazattal, 1 nem ellenében, tartózkodás nélkül elfogadta. Tisztelt Országgyűlés! Most az ünnepélyes eskütételre és az esküokmányok aláírására kerül sor. Felkérem Lezsák Sándor alelnök urat, Simicskó István és Magyar Zoltán képviselő urakat, Varga Szimeon szószóló urat, fáradjon a terem középére, és tegyék le esküjüket. Felkérem Szűcs Lajos jegyző urat, olvassa elő az eskü szövegét. Az Országgyűlés tagjait pedig arra kérem, hogy szokásainknak megfelelően felállva hallgassuk végig az esküt. [[A teremben lévők felállnak. Lezsák Sándor, dr. Simicskó István, Magyar Zoltán és Varga Szimeon a terem közepére lép. Dr. Szűcs Lajos előolvassa az eskü szövegét.]]
Én, Lezsák Sándor/dr. Simicskó István/Magyar Zoltán/Varga Szimeon fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; Hungarikum Bizottság tagi tisztségemet a magyar nemzet javára gyakorolom. Isten engem úgy segéljen!
Köszönöm szépen. Megkérem az Országgyűlést, foglalja el helyét. Felkérem Móring József Attila jegyző urat, hogy szokásainknak megfelelően aláírásra készítse elő az esküokmányokat. A Hungarikum Bizottság megválasztott tagjait pedig arra kérem, hogy lássák el azt kézjegyükkel. [[Megtörténik. Az esküokmányt aláírató Móring József Attila gratulál a megválasztott tagoknak, és átadja az aláírt esküokmány egy-egy példányát. A Hungarikum Bizottság megválasztott tagjainak elsőként dr. Semjén Zsolt, majd Harrach Péter, Ritter Imre, Kocsis Máté, Soltész Miklós, Szilágyi György és dr. Keresztes László Lóránt gratulál.]] Tisztelt Országgyűlés! Engedjék meg, hogy Lezsák Sándor, Simicskó István, Magyar Zoltán és Varga Szimeon uraknak a megválasztásukhoz az Országgyűlés és a magam nevében is gratuláljak, munkájukhoz sok sikert kívánjak! [[14.30]]
Tisztelt Országgyűlés! Soron következik a bizottsági tisztségviselőkről és tagokról történő határozathozatal. Az elnöki jogkörben előterjesztett S/5024. számú javaslatot a honlapról képviselőtársaim már valamennyien megismerhették. Most felkérem Szűcs Lajos jegyző urat, hogy ismertesse az elnöki jogkörben előterjesztett személyi javaslat tartalmát. Parancsoljon, jegyző úr!
Tisztelt Országgyűlés! „1. Az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. országgyűlési határozat 1. pontja a következők szerint módosul: Az Országgyűlés a Költségvetési bizottságba Csárdi Antal, LMP, helyett Hohn Krisztinát, LMP, a bizottság alelnökévé; a Mezőgazdasági bizottságba Hohn Krisztina, LMP, helyett Csárdi Antalt, LMP, a bizottság tagjává megválasztja. 2. Az OGY határozat 2. pontja a következők szerint módosul: Az Országgyűlés a Törvényalkotási bizottságba Hegedűs Lorántné, független, korábban megüresedett alelnöki helyére Demeter Mártát, LMP, a bizottság alelnökévé, dr. Steinmetz Ádám, Jobbik, helyett Hegedűs Lorántnét, független, a bizottság tagjává megválasztja. 3. Ez a határozat az elfogadáskor lép hatályba.”
Köszönöm szépen, jegyző úr. Tisztelt Országgyűlés! Most a határozathozatal következik. Kérdezem a tisztelt Országgyűlést, elfogadjae az S/5024. számú személyi javaslatot. Kérem, szavazzanak! [[Szavazás.]] Kimondom a határozatot: az Országgyűlés a személyi javaslatot 134 igen szavazattal, nem szavazat nélkül, 3 tartózkodás mellett elfogadta. Tisztelt Országgyűlés! Most 14 óra 32 perc van, áttérünk az interpellációk és az azonnali kérdések tárgyalására. Tisztelt Képviselőtársaim! Z. Kárpát Dániel képviselő úr, a Jobbik képviselője, interpellációt nyújtott be a miniszterelnökhöz: „Önnek is joga van tudni: a kormány bevándorlók számára is biztosít csok-ot!” Kérdezem, hogy a kormány nevében ki fog válaszolni az elhangzott interpellációra. [[Jelzésre:]] Köszönöm szépen. A miniszterelnök úr megbízásából az illetékes EMMI miniszterének, Kásler Miklós úrnak a javaslatára a választ Rétvári Bence államtitkár úrtól fogjuk hallani. Parancsoljon, képviselő úr! Öné a szó.
Tisztelt Elnök Úr! Tisztelt Ház! Bár az utóbbi hetekben számos, a politikai science fiction kategóriájába illő kijelentés hangzott el akár a jegybankelnök úrtól, akár a miniszterelnök úrtól gondoljuk csak azt, hogy 2030-ig kívánják utolérni Ausztria fejlettségi szintjét vagy éppen az MNB versenyképességi csomagjában 110 ezerre datálják az éves élve születések számát, amit nagyon támogatnék, nagyon is elérendő célként tartok számon, csak a realitását kérdőjelezem meg pár éven belül , azért azt el kell mondanunk, hogy a demográfiai csomagnak van egy pontja, ami legalábbis támogatandó, támogatásra méltó; többek között azért, mert a Jobbik mintegy kéttucatnyi alkalommal visszakereshető módon javasolta itt a Házban a CSOK bővítését, szélesítését és a családi otthonteremtési kedvezmény olyan irányú bővítését, amely használt ingatlan vagy az otthon bővítése esetén is elérhetővé teszi nemcsak a kedvezményes hitelt, ahogy most a kormány terveiben szerepel, hanem a támogatás összegét is. Szakadéknyi tehát a különbség még mindig közöttünk a kormány fékezett habzású és a Jobbik teljes körű megoldása között, főleg azért, mert egy második ponton is van közöttünk némi vitaalap vagy nézetkülönbség. Ez pedig az, hogy a több száz milliós villák esetében a Jobbik semmiképpen nem támogatná a CSOK kedvezménytömegének elérhetővé tételét. Nem az oligarchákat, nem a legszerencsésebb társadalmi csoportokat akarjuk tehát támogatni, hanem tipikus magyar élethelyzetekre akarunk megoldást nyújtani egy fiatal család életkezdéséhez. A vágyott gyermek számára az a tér, amely szükséges, nyilvánvaló módon könnyebben elérhető otthonteremtési kedvezmény által, de ehhez nem kellenek több száz milliós villák. Ez volt tehát a második vitapont. A harmadikat tartom viszont egészen vérlázítónak és egészen durvának, ugyanis, ha bárki a telefonján beüti, hogy „CSOK igényléséhez szükséges dokumentáció”, tehát azon papírok körét keresi, amelyek szükségesek ahhoz, hogy valaki hozzáférjen ehhez a kedvezményezhez, itt van előttem a telefonomon, akkor látható, hogy az egyik kereskedelmi banknál listázzák azokat a dokumentumokat, amelyeket nem magyar állampolgár támogatott személy esetén kell benyújtani, és hosszan részletezik, hogy a bevándorolt jogállású személyek hogyan tudnak szert tenni CSOK-ra, hogyan tudják elérni ezt a kedvezményt. Államtitkár úr, a kérdésem egyszerű, tömör és rövid. Tudnake arról, hogy a közeljövő CSOK-módosítása során szintén vehetnek fel CSOK-ot bevándorolt jogállású személyek, illetve ezt a felháborító gyakorlatot meddig kívánják folytatni? Ön személyesen tudjae a nevét adni ahhoz, hogy bevándorolt jogállású személyek magyar állampolgárok helyett családi otthonteremtési kedvezményt vegyenek fel, illetőleg támogatjae azt a javaslatomat, miszerint CSOK-ot kizárólag magyar állampolgárok és az általam elmondott feltételek mellett vehessenek fel annak érdekében, hogy ez a kedvezmény a magyar jövőt szolgálja, és ne különféle kormányzati szándékokat, amelyek a szavak szintjén nem jelennek meg, de a háttérben annál inkább? Köszönöm. [[Taps a Jobbik soraiban.]]
Köszönöm, képviselő úr. Mint ahogy már említettem, a választ Rétvári Bence államtitkár úrtól fogjuk hallani. Parancsoljon, államtitkár úr! Öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! A Jobbiknak láthatóan a frakciója is fogy szinte hónapról hónapra itt a parlamentben, a tagságuk is fogy, ezt zárt ajtók mögött maguk is elismerték, kilépési hullámról beszéltek vezetőségi üléseken, ezért napról napra hajmeresztőbbnél hajmeresztőbb javaslatokat vagy hozzászólásokat kell itt a parlamentben tenni ahhoz [[Z. Kárpát Dániel: Nézd már meg…]] hogy valamelyest megpróbálják a megtépázott táborukat újra bővíteni. A bevándorlás kérdésében aztán végképp identitászavara van a Jobbiknak, hiszen az önök frakcióvezetője, Gyöngyösi Márton egy külföldi biztonságpolitikai lapnak azt nyilatkozta, hogy nincs más választás, mint hogy politikai menedékjogot adjunk a Szíriából érkező bevándorlóknak. Szintén azt mondta az önök frakcióvezetője, hogy a nemzetközi szerződéseket a magyar kormány nem tartja be akkor, amikor a különböző brüsszeli utasításokat a bevándorlás kapcsán nem hajtja végre. Szintén azt nyilatkozta az ön frakcióvezetője ennek a nemzetközi újságnak, hogy migránsok befogadása több esetben szükségszerű, és ezt kívánják meg a nemzetközi szerződések is, amelyeket Magyarország aláírt, Magyarországnak erre nemzetközi kötelezettsége van. [[Z. Kárpát Dániel: A kérdésre válaszoljál már!]] Tehát ilyen esetekben az ön frakcióvezetője felmondja a liberális leckét, amikor külföldi lapoknak nyilatkozik, idehaza pedig így is beszélnek, úgy is beszélnek, népszavazási kampányban nem vesznek részt, a nemzeti konzultációt a kvóták ellen támadják itt, a Parlament falain belül is. [[Z. Kárpát Dániel: Ne hazudj!]] Néha üléseken keresztül nem szavazzák meg az alaptörvény-módosítást, majd végül, amikor a választók egyértelmű döntést hoznak, akkor módosítják az álláspontjukat, aztán visszatáncolnak, és a balliberális oldallal vannak együtt. Tehát ahány alkalom, annyiféle vélemény, de azért Gyöngyösi Márton a Jobbik évadnyitó rendezvényén elmondta, nem támogatja, hogy kerítések épüljenek Európában, mert az elfogadhatatlan, és csak konfliktust okoz az országoknak. Ami a konkrét kérdését illeti, tisztelt képviselő úr, el lehet olvasni a jogszabályokat, nem tudom, ön milyen oldalt nézett. A menekült- és oltalmazott státuszúak természetesen nem kaphatnak ebből a kedvezményből, ott vannak a feltételek: munkaviszony, büntetlen előélet, köztartozás-mentesség. Ezeket a jogszabályok előírják, de amire ön hivatkozik, kérem, ne legyen megtévesztő, és ne értelmezze ezt indokolatlanul kiterjesztően! [[Z. Kárpát Dániel felmutatja a telefonját.]] Remélem, nem arra gondol, hogy adott esetben határon túli magyarok is Magyarországon ezt igénybe akarnák venni. [[Z. Kárpát Dániel: Szégyelld magad!]] Tudjuk, hogy ön is azok közé tartozik Vona Gáborral és Gyöngyösi Mártonnal együtt, akik nem szavazták meg a határon túliak kettős állampolgárságát itt a parlamentben, de ezt a lelkiismeret-furdalását később ne ilyenekben élje ki. Ugyanakkor azt hiszem, közös sikerünk, hogy 95 ezer magyar családnál is többen vették már igénybe a családok otthonteremtési kedvezményét, közel 400 ezer embernek tudtunk segíteni ebben. 230 ezer már megszületett gyermeknek tudtunk újabb, komfortosabb otthont teremteni, és ezek a családok 45 ezer gyermek megszületését vállalták a következő években. [[14.40]] Így összességében 275 milliárd forintot tudtunk fordítani arra, hogy a családok komfortosabb körülmények között lakjanak, és több gyermeket tudjanak vállalni, ha ez a terveikben szerepel. Csak áfa-visszatérítésre 53 milliárd forintot fordítottunk. Ha megnézi, hogy a tavalyi év végéig a 10 millió forint összegű, nagyon kedvezményes hitelt mennyien vették igénybe, akkor azt láthatja, hogy 133 milliárd forint értékben tudtunk ilyen segítséget adni. És azt ön is tudja, hogy a miniszterelnök úr az évértékelő beszédében a CSOK további bővítési terveit ismertette. Hamarosan itt a parlament asztalán lesznek ezek a javaslatok. Bízom benne, hogy ott egy kicsit bátrabb lesz, bejön, szavaz és támogatja, nem úgy, ahogy a kettős állampolgárságról szóló szavazásnál nem volt itt a parlamentben. Köszönöm szépen. [[Taps a kormányzó pártok padsoraiban.]]
Köszönöm szépen, államtitkár úr. Kérdezem Z. Kárpát Dániel képviselő urat, hogy elfogadjae az államtitkári választ. [[Közbeszólás a kormányzó pártok padsoraiból: Igen!]] Parancsoljon!
Tisztelt Elnök Úr! Tisztelt Ház! A Magyar Országgyűlés szégyenének tartom, hogy egy ennyire felkészületlen és ennyire nem túl egyenes, férfias viselkedést tanúsító államtitkár válaszolhat egy tisztességes szándékú ellenzéki kérdésre. Bármilyen… [[Az elnök kikapcsolja a mikrofont. Cseresnyés Péter: Jaj, Istenem!]] jogszabályszerűen…
Képviselő úr! Képviselő úr! Úgy hiszem, nem volt jogalapja arra, hogy egy ilyen megjegyzést tegyen az államtitkár úrra, ezért kénytelen vagyok önt figyelmeztetni. Úgyhogy kérem, kérjen bocsánatot! [[Közbeszólások a Jobbik padsoraiból, többek között: Miért ne lehetne? Ne vicceljünk már! Szilágyi György: Miért ne?]]
Szeretném elmondani államtitkár úrnak, hogy amikor határon túli magyar testvéreink számára a Kárpát-medencei gazdasági övezetet illető egyéb kedvezményeket tartalmazó csomagot hoztunk ide be, önök leszavazták. [[Közbeszólás a kormányzó pártok padsoraiból: Micsoda? Dr. Rétvári Bence közbeszólása.]] Mi erőltettük ezeket a csomagokat. És ha arról beszélünk, hogy bevándorolt jogállásúakkal kapcsolatban ki az, aki kétkulacsos politikát folytat: az ön miniszterelnöke írt alá olyan záródokumentumot, amely kvótaszerű megoldások végrehajtásáról szólt. Az önök kormánya, az önök csapata 86 ezer embert engedett ide be, kötvénnyel, oltalmazottként, családegyesítéssel, más módokon. [[Szilágyi György: Igaz!]] Az én kérdésem egyszerű volt. Ezeknek az embereknek CSOK-ot biztosítanake ugyanúgy, mind eddig? És ha ön annyira tájékozatlan, hogy a Google-n keresztül a bankok jelen pillanatban hatályos tájékoztató anyagait sem éri el [[Dr. Rétvári Bence: Jogszabályt nézd meg…]] akkor megmutatom önnek ezeket [[Felmutatja a telefonját.]] hogy eligazodjon, de szégyennek és gyalázatnak tartom azt a mellébeszélést, amit itt folytatott. Nem válaszolt a kérdésemre, tehát továbbra is nyitva van az a kérdés és az a felvetés, hogy ez a kormány migránsokat támogate CSOK-kal, avagy sem. Szégyelljék magukat! [[Taps a Jobbik padsoraiból. Közbeszólások ugyanonnan: Igen! Úgy van! Z. Kárpát Dániel odamegy az államtitkári székében helyet foglaló dr. Rétvári Bencéhez. Folyamatos közbeszólások a Jobbik és a kormányzó pártok padsoraiból.]]
Képviselő úr! Úgy gondolom, hogy a parlamentben nem ez az általános beszédstílus, hogy ki szégyellje magát és ki ne szégyellje. [[Közbeszólás a Jobbik padsoraiból.]] Úgy gondolom, magába kellene néznie ezzel kapcsolatban képviselő úrnak. Képviselő úr nem fogadta el az államtitkári választ. Kérdezem ezért a tisztelt Házat, hogy elfogadjae azt. Kérem, szavazzanak! [[Szavazás.]] Az Országgyűlés az államtitkári választ 117 igen szavazattal, 21 nem ellenében, 1 tartózkodás mellett elfogadta. Tisztelt Országgyűlés! Szabó Sándor, az MSZP képviselője, interpellációt nyújtott be az emberi erőforrások miniszteréhez: „Új nap, új felmondások a Fidesz egészségügyi kudarcának újabb fejezete” címmel. Szabó Sándor képviselő urat illetné a szó, de képviselő úr nincs jelen. [[Cseresnyés Péter: Nem dolgozik…]] És amennyiben nincs jelen, a házszabály előírásainak megfelelően az interpelláció visszavontnak minősül. Tisztelt Ház! Arató Gergely, a DK képviselője, interpellációt nyújtott be az innovációért és technológiáért felelős miniszterhez: „Szakképzés 0.0 teljes gázzal befelé a zsákutcába” címmel. Arató Gergely képviselő urat illetné a szó. Képviselő úr sincs jelen, ennek megfelelően az interpelláció visszavontnak tekintendő. Tordai Bence képviselő úr, a Párbeszéd képviselője, interpellációt nyújtott be az igazságügyi miniszterhez: „Miért nem hozza nyilvánosságra a kormány az összes ügyben az OLAF jelentéseket?” címmel. Tordai Bence képviselő úr sincs jelen, ennek megfelelően az interpellációja visszavontnak tekintendő. Kovács Sándor képviselő úr, a Fidesz képviselője, interpellációt nyújtott be az igazságügyi miniszterhez: „Folyhatotte a baloldali pártok pénzügyi támogatása a szocialista ügyvéd által elcsalt pénzekből?” címmel. Kovács Sándor képviselő urat illeti a szó, parancsoljon!
Köszönöm szépen. Tisztelt Elnök Úr! Tisztelt Ház! Tisztelt Államtitkár Úr! Országszerte most már mindenki számára ismert Gyurcsány Ferenc volt ügyvédjének, Czeglédy Csabának a többek sérelmére elkövetett bűntette. A balliberális összefogás színeiben Szombathelyen önkormányzati képviselői mandátumhoz jutott ügyvéd és társai ellen hosszas nyomozást követően különösen jelentős vagyoni hátrányt okozó költségvetési csalás bűntette, továbbá hamis magánokirat felhasználásának vétsége miatt vádat emelt a Csongrád Megyei Főügyészség. Czeglédy ügyvéd úr, mint a szombathelyi illetőségű bejegyzett Human Operator Zrt. igazgatóságának elnöke és egyben ügyvezetője, egy olyan bűnszervezetet hozott létre 2011-ben, amellyel cégének adófizetési kötelezettségét kívánta megkerülni. Ez a bűnszervezet létrehozott egy olyan számlázási láncot, amelynek alsó szintjén az iskolaszövetkezet, középső szintjén átszámlázást végző cégek, a legfelső szintjén pedig maga a Czeglédy vezetése alatt álló Human Operator Zrt. helyezkedett el. Az elkövetési módszer a következő volt. Az iskolaszövetkezetek az általánosforgalmiadó-, valamint a személyijövedelemadó-bevallási kötelezettségüknek nem tettek eleget. Amennyiben viszont ezen jogszabályi kötelezettségüket teljesítették, úgy az adót nem fizették be. A bűncselekmény tényállásából megállapítható az is, hogy a volt szocialista miniszterelnökhöz, Gyurcsány Ferenchez köthető Altus Zrt. által pénzelt szombathelyi politikus irányította cselekmények eredményeképpen a magyar államot több mint 6,2 milliárd forint kár érte. A különböző médiumok tájékoztatása alapján megismerhető azon információ, amely szerint 9 vádlott beismerte bűnrészességét, továbbá terhelő vallomást tettek Czeglédy Csabára vonatkozóan is. Ezen vallomások erős bizonyítékul szolgálhatnak a vádiratban leírtak alátámasztására. Így hiába védi magát a balliberális politikus, úgy tűnik, az állami büntetőhatalom és a kilátásba helyezett szankció elől mégsem menekülhet el. A baloldal volt ügyvédje visszaeső elkövetőnek minősül, hiszen 2003-ban már jogerősen elítélték hasonló cselekedetért. Úgy vélem, az említett ügyvéd tette nem kizárólag csak a jog szemüvegén keresztül elítélendő, hanem igen súlyos erkölcsi helytelenítést is von maga után. A magyar állam mellett Czeglédy a társadalom leggyengébb és legvédtelenebb csoportjait, úgymint a diákokat és a nyugdíjasokat is, anyagilag megkárosította, akiknek az általa irányított láncba tartozó gazdasági társaságok egyszerűen nem fizették ki a ledolgozott munkájuk fejében járó, megérdemelt bérüket. A magát áldozatként, áldozati szerepben feltüntető és politikai meghurcoltként beállító, de mégis erkölcsi gátlástalanságot szemrebbenés nélkül elkövető ügyvéd a mai napig a baloldali pártok dédelgetését élvezi, míg ezzel szemben egyedül a magyar kormány volt hajlandó kiállni a károsultak mellett, mégpedig úgy [[Az elnök a csengő megkocogtatásával jelzi az időkeret lejártát.]] , hogy a lehető leghamarabb megkezdte a károsultak kártalanítását. Tisztelt Államtitkár Úr! A fentiekre tekintettel kérdezem, hogy folyhatotte a baloldali pártok pénzügyi támogatása a szocialista ügyvéd által elcsalt összegből. Köszönöm szépen. [[Taps a kormányzó pártok padsoraiban.]]
Köszönöm szépen, képviselő úr. A választ Völner Pál államtitkár úr fogja megadni. Parancsoljon, államtitkár úr, öné a szó.
Köszönöm a szót, elnök úr. Tisztelt Ház! Tisztelt Képviselőtársam! Valamennyien tudjuk, hogy a baloldal elmúlt évtizedei a korrupciós botrányokról szóltak. Emlékszünk még Hunvald Györgyre, aki Erzsébetváros polgármestereként társaival együtt az ellene indított eljárásban előzetes letartóztatásba került, majd a társaságot ingatlanokkal kapcsolatos nagyértékű csalásokkal, magánokirat-hamisítással, vesztegetéssel és bűnszervezet létrehozásával vádolták meg. Említhetném Hagyó Miklós nevét, a BKV Zrt. egykori vezérigazgatójának esetével együtt, miszerint a jogerős ítélet szerint hivatali visszaélés és hűtlen kezelés bűntettében mondta ki bűnösnek Hagyó Miklóst a Szegedi Ítélőtábla. Továbbá gondoljunk vissza a Sukoró-ügyként elhíresült történetre, amelyben különösen nagy vagyoni hátrányt okozó hűtlen kezelés kísérlete miatt ítélték el Tátrai Miklóst. Az ügyben Gyurcsány Ferenc is érintett volt. Maga mondta, hogy Tátrai Miklós helyette vonult a börtönbe. A Sukoró-ügy lényege, hogy a Gyurcsány-kormány idején egy izraeli-magyar üzletember csereszerződést kötött a magyar állam képviseletében eljáró Magyar Nemzeti Vagyonkezelővel. Ha a megállapodás szerinti telekcsereügylet megvalósult volna, akkor a magyar államot 1,2 milliárd forintos kár érte volna az ítélet szerint. Tisztelt Képviselőtársaim! A baloldal beszél a korrupció elleni küzdelemről, akik százmilliárdokat talicskáztak ki a privatizációs üzleteikkel, széthordták a metrópénzeket, százmilliókat parkoltattak külföldi bankszámlákon, a Czeglédy-ügyben pedig diákokat és nyugdíjasokat károsítottak meg egy kiterjedt csalássorozattal. [[14.50]] Ne felejtsük el, hogy Gyurcsány Ferenc úgy volt miniszter, hogy közben a felesége az EU-s milliárdokról döntő Nemzeti Fejlesztési Hivatal elnökhelyettese volt, s ne felejtsük el, hogy az úgynevezett Apró-klánnak évtizedekig milyen befolyása volt Magyarországon. Többek között emlékszünk, hogy a Gyurcsány Ferenc anyósa által vezetett bank nyújtott hitelt, privatizációs hátteret Gyurcsány Ferenc vállalatbirodalmának a megépítéshez. Tisztelt Ház! Ahogy képviselő úr is említette, a DK és az MSZP házi ügyvédjéhez, Czeglédy Csabához köthető bűnszervezet hozzávetőlegesen 6,3 milliárd forintot csalt el, és ezzel nyugdíjasokat és diákokat károsított meg. Kérdésként merül fel a tisztelt képviselőtársaimnál: milyen összefüggések vannak a párt tagjaként vagy a párthoz kötődően működő ügyvéd és az általa szervezett iskolaszövetkezetek, továbbá az eltűnt pénz és azon pártok között, amelyek ennek hátterében felvonultathatók. Szeretném önöket emlékeztetni, hogy a Gyurcsány Ferenc érdekeltségbe tartozó Altus Porfólió több alkalommal nagyobb összegű kölcsönt nyújtott Czeglédy Csabának. Gyurcsány Ferenc, a bukott baloldali miniszterelnök és felesége, Dobrev Klára azt állították, hogy mindössze baráti segítségnyújtásról volt szó az ügyben, ennek mégis szöges ellentétére utalnak szerződésben rögzített feltételek. Ezúton szeretném felhívni képviselőtársaim figyelmet, hogy Dobrev Klára vezeti a DK EP-listáját, azonban az ő jelölése kapcsán felvetődik a kérdés: meglehet, Gyurcsány Ferenc felesége szívesen venné az európai parlamenti képviselőséggel járó mentelmi jogot, Dobrev Klára ugyanis úgy akar az Európai Parlamentbe kerülni, hogy a mai napig nem válaszolt arra a kérdésre, mi is az ő igazi szerepe a Czeglédy-botrányban. Tisztelt Ház! A Magyar Szocialista Párt és Gyurcsány Ferenc pártja továbbra is titkolózik, és védik a költségvetési csalás bűntette, valamint hamis magánokirat felhasználásának vétségével vádolt Czeglédy Csabát. Tisztelt Képviselőtársaim! Hangsúlyozni szeretném, hogy a szocialisták olyan céget védenek, amely fosztogatta a diákokat és a nyugdíjasokat. Köszönöm a figyelmüket. [[Taps a kormánypártok soraiban.]]
Köszönöm szépen, államtitkár úr. Megkérdezem Kovács Sándor képviselő urat, hogy elfogadjae az államtitkári választ. Parancsoljon, képviselő úr, öné a szó.
Köszönöm szépen. Tisztelt Államtitkár Úr! Látszik, hogy aki a sarat akarja másra dobálni, arra vissza szokott általában hullani mindaz a vád, amelyekkel mást illet. Azt gondolom, hogy ennél nagyobb, egyelőre kérdés, de reméljük, hogy bizonyíték lesz, hogy Dobrev Klára valóban a DK jelöltjeként az elől a felelősségvállalás elől menekül, ami az Altus Zrt. és a Czeglédy Csaba által irányított Human Operator Zrt. között folyt, és ezeket az elcsalt összegeket érzésem szerint baloldali pártok finanszírozására használták. Én nagy tisztelettel köszönöm szépen a választ, és elfogadom. [[Taps a kormánypártok soraiban.]]
Köszönöm szépen, képviselő úr. Képviselő úr elfogadta az államtitkári választ. Tisztelt Országgyűlés! Lukács László György képviselő úr, a Jobbik képviselője, interpellációt nyújtott be az emberi erőforrások miniszteréhez: „Sorra minősítik le a nemzetközi szervezetek a magyar egészségügyet?” címmel. Lukács László György képviselő urat illeti a szó. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Államtitkár Úr! Képviselőtársaim! Az utóbbi hetekben elég sok visszajelzést kap a kormány arról mind házon kívülről, mind házon belülről , hogy amilyen az egészségügy jelenleg, az igen távol áll attól, amit szeretne látni, azaz a XXI. századi egészségügytől.Nemrég a Magyar Orvosi Kamara elnöke fogalmazta meg nyilván cinikusan a kormány egészségügyi sikerpropagandájával kapcsolatban, hogy annyiban igaza van a kormánynak, hogy azért Afganisztánnál még tényleg jobbak vagyunk. De nemcsak hazai, hanem külföldi értékelés is akad bőven az elmúlt időszakból. Engedje meg, államtitkár úr, hogy például a Bloomberg jelentését ismertessem, amely az egyes országok lakóinak egészségét, egészségi állapotát rangsorolja. Nos, ez megállapította, hogy hazánkban elszomorító a helyzet. Olyan országok bizonyultak nálunk egészségesebbnek, mint Chile vagy Uruguay, vagy éppen a Külügyminisztérium által első fokozott biztonsági kockázatot jelentő célországnak tartott Libanon. A jelentés értékelése szerint hazánkban a születéskor várható alacsony élettartam, a dohányzás magas szintje, az alkoholizmus vagy éppen a rossz levegő mind olyan helyzetet eredményeztek, amellyel még a visegrádi négyek országai közül is utolsó helyen vagyunk. Egy másik nemzetközi felmérésben az eddigi legrosszabb besorolást kapta egészségügyünk az európai fogyasztói indexek összevetésében, úgy, hogy eredményünk már rosszabb a bolgárokénál, és alig jobb, mint Albániának. Európai összehasonlításban itt is az utolsó helyek egyikét sikerült sajnos bebiztosítanunk. Ezek a nemzetközi elemzések hétről hétre minősítik le a magyar kormány egészségügyi munkáját. Kérdezhetjük: meddig folytatódik még ez? Mindezek egyébként azért is fájó külső visszajelzések, mert egybeesnek azzal, amit a lakosság nap mint nap tapasztal. Sokszor romos állapotúak az épületek, néha csak szerencse kell, hogy valakire éppen ne szakadjon rá a plafon egy-egy kórteremben. Máshol az állam vásárol betegeknek, hozzátartozóknak ágyakat, itthon a betegek gyűjtenek ágyakra, vagy éppen adományként hoznak be Nyugatról már feleslegessé vált eszközöket. A betegek fáradt, kiégett és agyondolgoztatott egészségügyi dolgozókkal találkoznak az intézményekben, és mindenki számára megalázó, sőt sokszor anyagilag is igen nehezen bírható hálapénzzel próbálnak minőséget és ellátást vásárolni. Nos, államtitkár úr, a magyar betegek sajnos érzik, hogy lassan egész Európában ők a legbetegebbek, és jól érzik, hogy róluk gondoskodik legkevésbé a kormányuk. A kormány XXI. századi egészségügyet ígért, de 2019-re ebből szinte semmi nem valósult meg. Az elmúlt, lassan egy évben sem történt érdemi változás, pedig a szakma és a betegek méltán vártak fordulatot az orvos végzettségű minisztertől. Helyette csak tovább folytatódott az egészségügy leépülése, most már prof. dr. Kásler Miklós asszisztálása mellett. Tisztelt Államtitkár Úr! A következő kérdésekre várom válaszát. Meddig engedik még, hogy lejjebb csússzon a magyar egészségügy a nemzetközi összehasonlításokban? Vane kormányzati terv ennek a megakadályozására? S miért nem a magyarokat tizedelő dohányzás, a túlzott alkoholfogyasztás vagy éppen a rák elleni fellépést bemutató országos plakátkampányt indítanak milliárdokból? Várom érdemi válaszát. [[Taps a Jobbik soraiban.]]
Köszönöm szépen, képviselő úr. A képviselő úr elhangzott interpellációs kérdésére a kormány nevében Rétvári Bence államtitkár úr válaszol. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Azt hiszem, hogy nem meglepő egy orvosexportőrtől, hogy külföldi felméréseket idéz; nyilván ott próbálja az igényt felkelteni a magyar orvosok és ápolók munkája iránt. Nagy tapasztalatra tett ön szert, hogy hogyan lehet más országokba, magyar orvosokat és ápolókat külföldre juttatni. Önt akkor persze nem érdekelte, hogy ezáltal a magyar betegeknek rosszabb lesz; önnek annál jobb volt, vagy az ön családi vállalkozásának annál jobb volt, minél rosszabb volt a magyar betegeknek. [[Közbeszólások a Jobbik soraiban.]] De ön idézett két nemzetközi felmérést. Hadd tartsak egy kis korrepetálást önnek, hogy tulajdonképpen mi az, amit ön idézett, és milyenfajta rangsorokból milyen következtetést vont le. A Bloomberg Institute-nak valóban van két egészségügyi felmérése, ön is ezeket idézte. Az egyik egy hatékonysági felmérés, amely azt nézi, hogy az emberek egészségi állapota hol igényli a legkevesebb ráfordítást, magyarul: azt nézi, hogy mennyi az átlagos életkor, és mennyit költ egy ország egészségügyre. És minél kevesebbet költ egészségügyre, annál előrébb kerül ebben a rangsorban, hiszen annál kevesebb pénzből annál jobb egészségi állapotot tud létrehozni; tehát az egyik kormányzat követi a másikat, és ha az utóbbi megfelezi az egészségügyi kiadásokat, akkor hirtelen megugrik ezen a ranglétrán az az ország, hiszen kevesebb pénzből még az előző kormány intézkedése révén hasonló egészségügyi ellátást tud garantálni. Na, ez az a lista, amire ön azt mondta, hogy Románia lehagyta Magyarországot, ahol pusztán piaci alapon nézik, hogy hol költenek a legkevesebbet, hol kerül a legkisebb költségbe az emberek egészségügye. Itt például Németország Románia mögött foglal helyet, meg Magyarország is Románia mögött foglal helyet. Ön tehát, ha ebben a listában előrébb szeretne jutni, az azt jelenti, hogy Németországtól távolodjunk, Romániához közeledjünk, és költsünk kevesebbet relatíve az egészségügyre. Ez az egyik Bloomberg-lista. Tehát ön ezek szerint forrásokat vonna ki, hogy itt előrébb kerüljünk. A másik Bloomberg-listán, a legegészségesebb országok rangsorában viszont azt hiszem, hogy ön is örülhet, képviselő úr, biztos vagyok benne, hogy ha jó szándékú, akkor örül Magyarország helyezéseket tudott javítani, és bekerült a top 50-be, az 52. helyről a 48. helyre jutottunk, ahol valóban egészségügyi mérések vannak: várható élettartam, elhízás, dohányzás, légszennyezettség, leggyakoribb halálokok, tiszta víz, csatornázás, tehát ezek valóban a tartalmi követelményeket vizsgálják. Itt nem rontottunk, tisztelt képviselő úr, hanem javítottunk, itt pozitívabb helyezésünk van. De hab a tortán, amit ön idézett, az európai egészségügyi fogyasztói index. Egy magáncég végzi piaci célból ezt a felmérést. Meg is indokolja, hogy Magyarországon miért romlik az egészségügy színvonala e szerint a magáncégindex szerint. Idézem önnek szó szerint: a magyar kormány meg más országok kormányai is nem az országuk optimális működésére fókuszálnak, hanem a sajtószabadság korlátozására, az igazságszolgáltatás politikai befolyás alá vonására és a menekültek visszaszorítására. [[15.00]] Tehát az ön által idézett egészségügyi index szerint Magyarországon azért romlik az ellátás színvonala, mert szó szerint Magyarország bevándorlókat nem fogad be. Tisztelt képviselő úr, és ön ezt egy szakmai nemzetközi felmérésként a Magyar Országgyűlésben itt tálalja. De nem csoda, hiszen ma már egy bevándorláspárti Jobbikról beszélhetünk, egy bevándorláspárti párt nyilvánvalóan egy bevándorláspárti nemzetközi felmérést idéz, amely összefüggést állít föl a sajtószabadság állapota, a magyarországi igazságszolgáltatás állapota és a migrációs kérdésben elfoglalt álláspontunk és az egészségügy helyzete kapcsán. Nyilvánvalóan ez egy politikai indíttatású felmérés volt. Tisztelt képviselő úr, azt hiszem, beszédes, hogy az elmúlt években Magyarországon az emberek átlagéletkora 1,4 évvel tudott emelkedni, szerencsére, illetőleg hogy a 65 éves kor alatt krónikus betegségben elhunytak aránya 15 százalékkal csökkent, miközben az Unióban 10 százalékkal csökkent. Ebben is szerencsére sikerült többet javítanunk, mint más országoknak. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Kérdezem Lukács László György képviselő urat, hogy elfogadjae az államtitkári választ. Parancsoljon, öné a szó.
Nincs indokom arra, hogy elfogadjam államtitkár úr válaszát. Azon gondolkoztam, miközben jegyzeteltem, hogy mit lehetne rá válaszolni. Talán a legegyszerűbb, amit lejegyzeteltem, államtitkár úr, az nem más, mint ez a szám. Ezt jól jegyezze meg! Ez azt jelenti, hogy 24 ezer ember volt az, aki 2017-ben és ez az önök által bevallott szám úgy halt meg, hogy a haláluk megakadályozható lett volna. Ezt egyébként maga Kásler Miklós egy háttértanulmányban állítja, illetve őhozzá köthető. S tudja mit, államtitkár úr, ha nincs akkora gond, amit mondott, akkor majd bőven és vígan le fogják azt szavazni, amit az ön minisztere kért, méghozzá 1500 milliárd forintot kért arra, hogy az egészségügyet megmentse. Akkor most mi a valóság, államtitkár úr? Az, hogy bajban van az egészségügy vagy jó az egészségügy? Kásler Miklós mire kéri a pénzét? Miért van az, hogy 24 ezer embernek kellett 2017-ben úgy meghalnia, hogy az az ellátórendszer hibája volt? Államtitkár úr, ezt kell megválaszolni a cinikus válaszok és a cinikus puffogtatások helyett! [[Az elnök a csengő megkocogtatásával jelzi az idő leteltét.]] S ebben a Házban szinte mindenki tudja, persze önök nem, hogy a Fidesz az egyedüli, aki a bevándorlókat segítette: 86 ezer bevándorlót hoztak be az elmúlt években! [[Felzúdulás. Taps a Jobbik soraiban.]]
Köszönöm szépen. Tisztelt Ház! Képviselő úr nem fogadta el az államtitkári választ, ezért kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 114 igen szavazattal, 21 nem ellenében, 1 tartózkodás mellett elfogadta. Tisztelt Képviselőtársaim! Rétvári Bence és Harrach Péter, a KDNP képviselői, interpellációt nyújtottak be az innovációért és technológiáért felelős miniszterhez: „Milyen intézkedéseket terveznek a telejósdák, távgyógyítók működésével kapcsolatban?” címmel. Harrach Péter frakcióvezető úré a szó. Parancsoljon!
Tisztelt Államtitkár Úr! A Kereszténydemokrata Néppárt mindig kiemelt figyelmet fordított az élethelyzetüknél fogva fokozott veszélynek kitett fogyasztók védelmére. Példaként említhetjük a közelmúltban a jogsértő termékbemutatók elleni fellépést. Az elfogadott törvénymódosításoknak köszönhetően jelentősen csökkent a fogyasztói panaszok száma, visszaszorult a kapcsolódó hitel- és kölcsönszerződések száma, és a klasszikus termékbemutatók szinte teljesen megszűntek. Az elmúlt hetekben egy másik problémára irányítottuk rá a figyelmet. Magyarországon több televíziós csatornán és az interneten is elérhetők a telejósda- és távgyógyító műsorok, ahol sok száz forintos percdíj ellenében ígérnek a telefonálóknak számtalan lehetőséget. A telefonáló kérhet gyógyító energiát, anyagi problémái leküzdését, a legmegfelelőbb jövő megteremtését, reményt a szerencsejátékokon vagy csak egyszerűen a jövő titkainak a feltárását. Ezek a műsorok ugyan nem örvendenek nagy nézőszámnak, hiszen nagyrészt a délelőtti órákban van az adásidejük, az alacsony nézettség ellenére ugyanakkor nagy hasznot hoznak. A céljuk pedig nyilvánvalóan a megtévesztés, a tisztességtelen kereskedelmi gyakorlat, amelyet csak erősít, hogy a sebezhető, kiszolgáltatott réteg az elsődleges fogyasztó. Tisztelt Államtitkár Úr! Ezek a műsorok, ahogy azt a Fogyasztóvédelmi Hatóságnak küldött bejelentésünk is tartalmazta, a fogyasztókkal szembeni tisztességtelen kereskedelmi gyakorlat tilalmáról szóló 2008. évi XLVII. törvényben meghatározott tisztességtelen kereskedelmi gyakorlat fogalmába ütköző tevékenységet folytatnak. A műsorban a bejutás sem értelmezhető, de megfelelő tájékoztatást sem kapnak a szolgáltatást igénybe vevők, hogy miként kezelik személyes adataikat. Tisztelt Államtitkár Úr! A fentiek alapján kérdezem önt, hogyan látja a tárca fogyasztóvédelmi szempontból a telejósdák, távgyógyítók működését, és tervezneke intézkedéseket ezen működésekkel kapcsolatban. Várom államtitkár úr megtisztelő válaszát. [[Taps a kormánypártok soraiban.]]
Köszönöm szépen, frakcióvezető úr. Frakcióvezető úr és Rétvári Bence képviselő úr elhangzott interpellációjára a választ Cseresnyés Péter államtitkár úr fogja megadni. Parancsoljon, államtitkár úr, öné a szó.
Köszönöm szépen, elnök úr. Tisztelt Országgyűlés! Tisztelt Frakcióvezető Úr! A kormány kiemelt célként tűzi maga elé a magyar emberek és a magyar családok védelmét. Így a hazai fogyasztóvédelmi intézményrendszer fokozott figyelmet fordít arra, hogy megvédje a magyar embereket, a magyar családokat mindazoktól a számukra anyagi, egészségügyi vagy erkölcsi kárt okozni képes tevékenységektől és termékektől, amelyekkel napjainkban igaz, egyre kevésbé találkozni lehet. A magyar fogyasztóvédelem, mint ahogy eddig is tette, határozottan fellép a vásárlókat megtévesztő eladási módszerekkel szemben. Amint arra tisztelt frakcióvezető úr is utalt, a kormányzati intézkedéseknek köszönhetően kevesebb, mint tizedére szorult vissza a Fogyasztóvédelmi Hatósághoz árubemutatós megtévesztésekkel kapcsolatban beérkezett panaszok száma. Az Országgyűlés által 2015 decemberében elfogadott törvénymódosítás megtiltotta az árubemutatókon a hitelközvetítést és az ingyenes juttatások reklámozását, a Fogyasztóvédelmi Hatóság pedig rendszeresen ellenőrzi az árubemutatókat. A folyamatos hatósági jelenlétnek köszönhetően a panaszok száma folyamatosan csökkenést mutat. Míg a törvénymódosítás előtt havonta átlagosan 43 darab árubemutatós panasz érkezett, addig mára ezek száma havi átlagban mindössze háromra esett vissza. A kormányzati intézkedéseknek köszönhetően tehát egyre fogy a levegő az ilyen cégek körül. Ugyanakkor a tapasztalatok azt mutatják, hogy az árubemutatók keretében értékesített termékek az egészségügyi vonalra helyeződtek át, amely jelenséggel szemben szintén határozottan fellépünk. Az Innovációs és Technológiai Minisztérium az idősek érdekében tehát változatlanul fokozott figyelemmel kíséri az árubemutatókra szakosodott cégek működését a jelenség további visszaszorítása érdekében. Tisztelt Frakcióvezető Úr! Az árubemutatókhoz hasonlóan a telejósdák és távgyógyítók megtévesztésre épülő működése ismert a Fogyasztóvédelmi Hatóság előtt. A távjósok tetemes összegeket húzhatnak ki, húznak ki az emberek zsebéből, és okkal feltételezhető, hogy sok embert károsítanak meg. A módszer ismert: olyan percdíjakat állapítanak meg a hívásoknál, amelyek, a várakoztatást is beleszámítva, nagy összegbe kerülnek a hívó félnek. Az elmúlt évben is indultak és jelenleg is folyamatban vannak eljárások e témakörben. A vizsgálat a megtévesztő és tisztességtelen kereskedelmi gyakorlatra, valamint egyéb felmerülő jogsértésekre terjed ki, amelyek a Fogyasztóvédelmi Hatóságon túl a Gazdasági Versenyhivatal, a Nemzeti Média és Hírközlési Hatóság hatáskörébe tartoznak. Aktív hatósági jelenléttel jelenleg és a közeljövőben is határozottan fellépünk a megtévesztésre épülő, a leginkább kiszolgáltatott idős embereket kihasználó, tudatosan megkárosító értékesítési gyakorlattal szemben a jelenség visszaszorítása, megszüntetése érdekében. A kormány támogat minden, a visszaélések megszüntetésére irányuló kezdeményezést. Ezzel kérem, hogy a válaszomat legyen szíves elfogadni. [[Taps a kormánypártok soraiban.]] [[15.10]]
Köszönöm szépen, államtitkár úr. Most megkérdezem Rétvári Bence képviselő urat, hogy elfogadjae az államtitkári választ. Parancsoljon, öné a szó.
Köszönöm szépen a szót, elnök úr. Tisztelt Államtitkár Úr! Tisztelt Ház! Engedje meg, hogy pár szemelvényt fölolvassak ezekből a műsorokból: „Ne tegye le a telefont, kérje a beavatást kollégáimtól. Meg van írva egy nagy nyeremény az ön sorsában. Feladom az ön sorsszerű, karmikus nyereményét, feloldom az ezzel kapcsolatos blokkolást. Karmikus milliós nyereményt adok önnek, azért nem ért el önhöz eddig, mert nem oldottam föl ezt a blokkolást. Ha van 8-as vagy 3-as a születési dátumában, a papírpénzén, az adókártyáján, akkor segítek önnek többmilliós nyereményt elérni karmikus módon. Gábriel arkangyalhoz van közvetlen bekötésem, pénzmágiatanácsokat tudok adni. Ókori istenség vagyok.”És még lehetne sorolni, hogy hányféle megtévesztő és olykor már azért bosszantó és felháborító szöveggel is próbálnak emberek zsebéből percenként sok száz forintot kihúzni, életük nehéz helyzetét kihasználni, ráadásul külföldi tulajdonosokkal rendelkező céghálókban vetített műsorokban. Azt kérjük a tisztelt minisztériumtól és a Fogyasztóvédelmi Hatóságtól, hogy segítsen ezeket a különböző boszorkányokat és másokat elűzni a képernyőkről. Ezért a válaszát elfogadom, köszönöm szépen. [[Taps a kormánypárti padsorokban.]]
Köszönöm szépen, képviselő úr. Tisztelt Képviselőtársaim! Bangóné Borbély Ildikó, az MSZP képviselője, interpellációt nyújtott be az emberi erőforrások miniszteréhez: „Ön mit gondol arról, hogy tavaly ismét „nőtt a népességszám természetes fogyása”?” címmel. Bangóné Borbély Ildikó képviselő asszony nem tartózkodik az ülésteremben, ennek megfelelően az interpellációs kérdés nem tud elhangozni. Házszabályunk értelmében ez az interpelláció visszavontnak minősül.Gréczy Zsolt, a DK képviselője, interpellációt nyújtott be az emberi erőforrások miniszteréhez: „Hány magyar fiatal nem jut be az egyetemre, mert önök brutális tandíjat vezettek be?” címmel. Gréczy Zsolt képviselő úr nem tartózkodik az ülésteremben, így az interpellációs kérdése nem tud elhangozni. Az interpelláció a házszabályi előírásoknak megfelelően visszavontnak minősül. Kocsis-Cake Olivio, a Párbeszéd képviselője, interpellációt nyújtott be a miniszterelnök kabinetfőnökéhez: „A kormány beismerte, hogy a hivatalos kampányidőszakon kívüli kampányt folytat kormányzati tájékoztatásnak álcázva?” címmel. Kocsis-Cake Olivio képviselő úr nem tartózkodik az ülésteremben, interpellációs kérdése ennek megfelelően nem tud elhangozni. A házszabály értelmében az interpelláció visszavontnak tekintendő. Tisztelt Ház! Fenyvesi Zoltán képviselő úr, a Fidesz képviselője, interpellációt nyújtott be az igazságügyi miniszterhez: „Mikor fizeti vissza a Jobbik a tisztességtelenül felvett milliókat?” címmel. Fenyvesi Zoltán képviselő urat illeti a szó. Parancsoljon!
Köszönöm a szót, elnök úr. Tisztelt Miniszter Úr! Minden bizonnyal már gőzerővel nyomoz az a lengyel-magyar nyomozócsoport, amely egy lengyelországi milliárdos áfacsalást hivatott felderíteni, amelyben két egykori nemzeti nyomozó irodás főrendőr, több nagyvállalkozó és Staudt Gábor nemrégiben lemondott jobbikos parlamenti képviselő is érintett. Több tanúvallomásban is megerősítették, hogy Staudt Gábor is személyesen részt vett azokon a találkozókon, ahol egy lengyel könyvelővel egyeztettek arról, hogyan lehet nemesfém-kereskedelemmel áfacsalást végrehajtani Lengyelországban, kijátszva ezzel a lengyel adórendszert.De csakúgy, mint ahogy a legdurvább büntetőügyben a feltételezett elkövetőt megilleti az ártatlanság vélelme, ugyanúgy a tisztességes magyar választópolgárokat is megilleti a tisztánlátás joga. Jelen esetben egy országokon átívelő gazdasági bűncselekményről lehet szó, felmerülhet a bűncselekmény gyanúja is. Az, hogy ebben az ügyben egy, a magyar emberek bizalmából megválasztott képviselő neve is felmerülhet, egyenesen vérlázító. Tisztelt Miniszter Úr! A Staudt-ügy gyakran figyelmen kívül hagyott szála, hogy Staudt Gábor a körülötte egyre fogyó levegő hatására már 2018 decemberében bejelentette lemondását, viszont ténylegesen csak másfél hónappal később, 2019. január 31-én mondott le, így felvehette az erre az időre járó, összesen 1,6 millió forint tiszteletdíjat. Ennél is többet kereshetett a Jobbik a lemondás körüli sumákolással, a működési, ellátási, alkalmazotti és frakció-bérkeretből is felvette ez idő alatt a Staudt képviselősége alapján járó pénzt. Akkor a közel 2 milliós költségvetési keretről még nem is beszéltünk. A Jobbik igencsak lazán kezeli a pénzt. Emlékezetes, hogy amikor tavaly arra gyűjtöttek, hogy a szabálytalan gazdálkodásuk miatt kiszabott bírságot kifizessék, az így befolyt százmilliót is eltapsolták. Staudt és a zsidózó Szávay István elhúzódó lemondása mögött sem áll más, mint hogy ezen az időhúzáson a párt és a két botrányos képviselő milliókat kaszált. A Jobbik tehát megint lebukott azzal, hogy hetekig húzta a két képviselő tényleges lemondását, a párt nemcsak erkölcsileg írta le magát, de még nyerészkedett is. Tisztelt Miniszter Úr! Láte esélyt, hogy a Jobbik visszafizeti a tisztességtelenül felvett pénzt? [[Taps a kormánypárti padsorokban.]]
Köszönöm szépen, képviselő úr. Képviselő úr interpellációs kérdésére a választ Völner Pál államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Képviselő úr az interpellációjában kitért arra, hogy aláírták a megállapodást annak a lengyel-magyar nyomozócsoportnak a létrehozásáról, amely végére járhat a lengyel állam kárára elkövetett többmilliárdos áfacsalási ügynek, amelyben Staudt Gábor, a Jobbik magánéleti okok miatt lemondott országgyűlési képviselője is érintett lehet. Felhívom képviselőtársaim figyelmét, hogy Staudt Gábor még 2018 decemberében, ahogy ön is mondta, jelentette be a lemondását, viszont ténylegesen csak január 31-i hatállyal mondott le országgyűlési képviselői mandátumáról.Emellett ki szeretnék térni Szávay Istvánra, aki szintén volt jobbikos képviselő, egy hangfelvétel megjelenése kapcsán jelentette be lemondását. A szóban forgó felvételen a volt jobbikos képviselő azzal dicsekszik, hogy lezsidózott, majd megütött egy nőt egy budapesti szórakozóhelyen. Szávay azóta is azzal védekezik, hogy valójában hazudott, a nőt nem is verte meg. Nem tudom, hogy melyik a jobb, nyilván a hazugság szerencsésebb lenne. Ez azonban nem mentség az antiszemita megjegyzésekre, amiket elismert. Akkor Szávay István azt ígérte, december 31-i hatállyal lemond, de ez sem történt meg akkor. Tisztelt Képviselőtársaim! Valószínű, pénzügyi okai voltak a Jobbik részéről a két politikus marasztalásának. Szávay István és Staudt Gábor kilépésének halogatása akár több millió forintot is hozhatott a két volt országgyűlési képviselőnek, és ezzel összefüggésben a Jobbiknak is. A Jobbik megint lebukott ezzel a történettel, a párt ezzel erkölcsileg ismét leírta magát, ugyanis nyerészkedtek az időhúzással. Az elhangzottak ismételten bizonyítják, hogy a Jobbik a pénz és a hatalom érdekében nemcsak a törvényeket, de a magyar embereket sem tiszteli. Ezek után minimum elvárható a Jobbik parlamenti pártjától, hogy fizesse vissza az így, tisztességtelenül felvett pénzeket. Tisztelt Ház! Magyarország Alaptörvénye értelmében a nép hatalmát választott képviselői útján, kivételesen közvetlenül is gyakorolja. Mindemellett az Alaptörvény 4. cikke alapján az országgyűlési képviselők jogai és kötelezettségei egyenlők, tevékenységüket a köz érdekében végzik, e tekintetben nem utasíthatóak. Tisztelt Képviselőtársaim! Bennem felmerül a kérdés, Staudt Gábor vajon a köz érdekében, a választópolgárai akaratának megfelelően járte el, amikor személyes találkozókon vett részt annak érdekében, hogy miképp lehet kijátszani a lengyel adórendszert, és ezáltal elcsalni az áfát a lengyel államtól. A sajtóban olvasható tanúvallomások alapján Staudt Gábor és társai a jog megkerülésével akartak pénzhez jutni. Tisztelt Képviselőtársaim! Ez a magatartás semmiképpen sem fér bele a képviselői jogállásba, és nem fér össze azzal a kötelezettséggel, amit ő megválasztásakor vállalt a választópolgáraiért. Kérjük az ellenzéki politikusokat, ne tisztességtelen úton, ne kétes ügyletekkel akarjanak pénzhez jutni, hanem végezzék el azt a megtisztelő feladatot, amit az önöket megválasztó állampolgárok magukra bíztak. Tisztelt Ház! Tisztelt Képviselőtársaim! A Jobbik egy előzmények nélküli párt, ami ugyanabba a mocsárba süllyedt, mint a baloldali politikai pártok. A Jobbik frakcióját érintő botrányos ügyek, illetve a párton belül folyó belharcok meglátásom szerint összeegyeztethetetlenek a választópolgárok Jobbikba vetett bizalmával. Köszönöm megtisztelő figyelmüket. [[Taps a kormánypárti padsorokban.]]
Köszönöm szépen, államtitkár úr. Kérdezem Fenyvesi Zoltán képviselő urat, elfogadjae az államtitkári választ. Parancsoljon! [[15.20]]
Tisztelt Képviselőtársak! Köszönöm a szót. [[Szilágyi György: Másfél milliós felszólalás! Nyolc felszólalás, másfél millió forint darabonként!]] Államtitkár úr, elfogadom a válaszát. [[Szilágyi György. Az adófizetők pénzéből! Zaj a Jobbik padsoraiban. Az elnök megkocogtatja a csengőt.]] Bízunk benne, hogy a Jobbik az etikai és az erkölcsi szabályokat ezután be fogja tartani [[Szilágyi György: Úgy, úgy, másfél millió!]] de illúziónk ezen a téren ne legyen. Ugyanis a hétvégén Staudt úr üzent nekem a közösségi médián keresztül, tudatta velem, hogy kinyomozta a lakcímemet. Staudt urat nagyon zavarhatja az interpelláció, hogy ilyen nyíltan megfenyegetett [[Rig Lajos: Biztos megvéd a Szakonyi…]] de engem nem tudnak megfélemlíteni. [[Folyamatos zaj és közbeszólások.]] Ezután is a választópolgárok által megválasztott képviselő vagyok [[Szilágyi György: Felszólalásonként másfél millióért!]] az ő érdekeiket fogom képviselni, és az ő problémáikra keresem a megoldást. [[Folyamatos zaj a Jobbik padsoraiból. Közbeszólás: Jön a narancsos bukta! Szilágyi György: Felszólalásonként másfél millióért!]] Staudt úrnak pedig üzenem, aki azt mondta nekem, hogy a bíróságon találkozunk, igen, velem ellentétben önök valóban gyakran járnak oda. Ígérem, figyelni fogom a vádlottak padját.
Köszönöm szépen. Bana képviselő urat is arra kérem, hogy lehetőleg ne kiabáljon közbe. Tisztelt Képviselőtársaim! Farkas Gergely képviselő úr, a Jobbik képviselője, interpellációt nyújtott be az emberi erőforrások miniszteréhez: „Önnek is joga van tudni, hogy a kormány több tízezer tehetséges fiataltól akarja elvenni a diploma megszerzésének lehetőségét.” címmel. Farkas Gergely képviselő úré a szó. Parancsoljon!
Köszönöm a szót. Tisztelt Ház! Tisztelt Államtitkár Úr! Kevesebb mint egy év múlva súlyos károkat okozhat az önök politikája több tízezer tehetséges magyar fiatal számára. Ennyi idő maradt ugyanis hátra addig, amíg a kormány tervei szerint életbe lép az a rendelet, amely már csak középfokú nyelvvizsgával tenné lehetővé a felsőoktatásba való bejutást. Számos alkalommal hangsúlyoztuk már, hogy a Jobbik kiemelten fontosnak tartja a nyelvoktatást. Egyetértünk azzal is, hogy a felsőoktatásba való bekerülés megkövetel egy bizonyos tudásszintet, amelynek a nyelvismeretben is meg kell nyilvánulnia. Azonban ilyen követelmény állítása előtt elengedhetetlen a kellő felkészítés biztosítása. Jelenleg ennek a feltételrendszernek a magyar közoktatási intézmények jelentős része képtelen megfelelni, ezért a rendelet 2020-as hatálybalépése több tízezer fiatal számára okozna súlyos hátrányokat. Be kell látni, hogy az önök által megállapított céldátum még túl korai, el kell ezt halasztani. Tisztelt Államtitkár Úr! A kötelező nyelvvizsga bevezetésével olyan fiatalok ezreit lehetetlenítik el, akik például nem rendelkeznek kitűnő nyelvérzékkel, de más területeken egyébként tehetségesek; vagy épp azokat zárja el a diplomaszerzés elől, akiknek a családja nem bírja kifizetni azokat a tetemes költségeket, amelyekbe a különórák kerülnek, vagy a nyelvkurzusok elvégzése jár. A Jobbik szerint az effajta anyagi diszkrimináció teljes mértékben elfogadhatatlan. Ezzel a hátrányos helyzettel kapcsolatban a Jobbik mellett egyébként számos szakmai szervezet is egyetért, ahogy Székely László, az alapvető jogok biztosa is kifejezte már többször az ellenvetéseit. Egy dologban minden, a problémát ismerő személy és szervezet egyetért: alapvető nyelvoktatási reformokra lenne szükség. Persze, örülünk a fiatalok kétszer kéthetes külföldi útjának, amit most bejelentettek, azonban ez önmagában egyáltalán nem jelent megoldást. Mindaddig, amíg olyan a nyelvoktatásunk minősége, hogy a más országokban elégséges nyelvórák számának a másfélszerese sem elégséges a nyelvvizsga megszerzéséhez, addig az alapok megreformálásával kellene kezdeni. Lehet, hogy ott nagyobb szükség lenne azokra a milliárdokra, amiket most a fiatalok utaztatására szánnak. Tisztelt Államtitkár Úr! Itt az ideje végre, hogy észre vegyék: nincs meg a kellő feltételrendszer ahhoz, hogy 2020-tól hatályba lépjen ez a szigorú kritérium. Számos olyan területen fog ez súlyos következményekkel járni, ami most is hiányszakmának számít, az egészségügyben, a tanári pályán vagy épp a mérnöki, műszaki pályán. Mindezek alapján a kérdésemre egyértelmű választ szeretnék kapni: elhalasztjáke a nyelvvizsgát 2020-tól felvételi követelményként előíró rendelet hatálybalépését, vagy tovább folytatják a felsőoktatás csendes leépítését, és több tízezer fiatalt fognak kizárni a felsőoktatásból. Várom érdemi válaszát. [[Taps a Jobbik padsoraiból.]]
Köszönöm szépen, képviselő úr. Képviselő úr elhangzott interpellációs kérdésére a választ Rétvári Bence államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! 2014-ben, amikor ez a döntés megszületett, tehát öt esztendővel ezelőtt, egy fontos kérdést kellett megválaszolnunk. Azt a kérdést akartuk megválaszolni, hogy hat évvel később a döntéshez képest akarjuke azt, hogy olyan felsőoktatásunk legyen, amely még inkább tud segíteni a magyar fiataloknak abban, hogy a megszerzett diplomájuk itthon is minél magasabb munkakörben való boldogulást vetítsen előre számukra, adott esetben azzal, hogy már az egyetemi évek alatt is a nemzetközi szakirodalmat is értve tudják olvasni, hogy idegen nyelvű kurzusokat fel tudnak venni, könnyebben igénybe tudnak venni külföldi ösztöndíjakat, hogy a szaknyelv megismerése révén értékesebb lesz a diplomájuk. Ezt akarjuk tenni, és a következő hat évet arra szánjuk, hogy a fiataloknak segítsünk abban, hogy a minőségi felsőoktatásban az ő diplomájuk, az ő végzettségük is minél inkább minőségi legyen, vagy hátradőlünk, karba tesszük a kezünket és nem teszünk semmit. A kormány azt mondta, hogy azt szeretnénk, hogy minél több magyar diáknak minél értékesebb diplomája legyen, és ehhez feltételként öt évvel ezelőtt azt mondtuk, hogy majd hat évvel később már a felvételinél is legyen az idegen nyelv ismeretének egy középfokú szintje, vagy az emelt szintű érettségi elvárható, hogy maga a diploma, a tudás megszerzése is magasabb színvonalú legyen. Természetesen ehhez azt is hozzátettük, hogy hányféle támogatást kapnak a fiatalok, hogy ezt megszerezzék. Már csak azért is, mert azt szeretnénk, ha ezek a fiatalok nemcsak beosztottak lehetnének Magyarországon, hanem az értékesebb diploma, a nyelvtudásuk révén vezetők is lehetnek. Rengeteg nemzetközi cég van jelen Magyarországon, szerencsére magyar cégek is terjeszkednek külföldön. Nyilván ez egy idegen nyelvi környezetben levő munkát jelent, és ebben az idegen nyelvi környezetben a szakmai nyelvet idegen nyelven is el kell hogy sajátítsák a fiatalok, ezért előny számukra, a magyar diplomások érdekét szolgálja, ha már az ötéves vagy három plusz két éves, vagy hatéves képzés alatt is az idegennyelv-ismeret révén a szakmai ismereteket idegen nyelven is megismerhetik. Ön is tudja és idézte, hogy Magyarországon 924 óra fordítható átlagosan idegennyelv-tanulásra egy diák számára, és ez messze elegendő szint ahhoz, hogy valaki egy idegen nyelvet megfelelő szinten, a középfokú nyelvvizsga szintjén el tudjon sajátítani. Azt nem idézte, de fontos, hogy míg az OECD-országokban egy átlagos nyelvi csoport az iskolában 13,6 diákból áll, Magyarországon 11 fő van egy iskolai idegennyelv-csoportban. Tehát kevesebben is vannak egy csoportban, mint más fejlett országokban. Ön is tudja, hogy ingyenessé tettük az első nyelvvizsga megszerzését a fiataloknak, 823 millió forintot költöttünk erre tavaly, és 27 967 nyelvvizsgázó tudta igénybe venni ezt az ingyenes nyelvvizsgatételi lehetőséget. Ön is tudhatja, ha ezeket a programokat böngészi, hogy 2,6 milliárd forintból „Nyelvtanulással a boldogulásért” programot hirdettünk, amelyben tanórán kívüli nyelvtanulás lehetőségét biztosítjuk 2200 fiatal számára. Ezeknek is az egyik következménye, hogy a 14-19 éves korosztályban egy év alatt nagyon nagyot ugrott a nyelvvizsgát letevők száma. A korábbi 46 ezer helyett 54 ezren tették le a nyelvvizsgát, nyilván azért is, mert közeledett az az időpont, ahol ez felvételi követelmény lehet, és nyilván, akiknek ez felvételi követelmény lesz a következő esztendőben, már a középiskolai beiratkozás előtt tudták, hogy ezzel a felvételi követelménnyel kell számolniuk, és a teljes középiskolai négy év alatt erre koncentrálhattak. Ön is említette, hogy szinte példa nélküli segítséget kapnak a fiatalok a kétszer kéthetes, állam által finanszírozott, külföldi anyanyelvi környezetben tapasztalható nyelvtanfolyam révén. Bízunk benne, hogy ez is segíteni fog abban, hogy minél értékesebb diplomát szerezzen mindenki és a munkaerőpiacon minél magasabb bérért tudjon dolgozni. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Megkérdezem Farkas Gergely képviselő urat, hogy elfogadjae az államtitkári választ. Parancsoljon!
Köszönöm a szót. Nem tudom elfogadni a választ. Egyetlen elfogadható válasz lett volna [[Dr. Rétvári Bence: Mi lett volna az?]] hogy hány évvel halasztják el ezt a követelményrendszert. [[Dr. Rétvári Bence: Hat éve tudott!]] Mert államtitkár úr is említette, hogy ha 2014-ben, amikor bevezetésre került ez a rendelet, arra szánták volna a hat évet, hogy valóban megteremtsék a feltételrendszert, akkor most nem itt tartanánk. Nem ott tartanánk, hogy a felsőoktatásba jelentkezők 48 százaléka nem rendelkezett nyelvvizsga-bizonyítvánnyal 2018-ban. 48 százaléka! Tehát gyakorlatilag minden második felvett embert önök nem engednének be egyetemre, főiskolára.2010 óta 140 ezerről 105 ezerre csökkent a felsőoktatási hallgatók száma, 25 százalékos csökkenés volt ez. Ha jövőre életbe lép ez a rendelet, akkor még drasztikusabban fog csökkenni a felsőoktatási hallgatók száma. Államtitkár úr, be kellene látniuk, hogy ez a javaslat szakmailag elhibázott, igazságtalan, mert több tízezer fiatalt fog elzárni a felsőoktatástól, ezért mielőbb el kellene halasztani. Köszönöm szépen. [[Taps a Jobbik padsoraiból.]] [[15.30]]
Köszönöm szépen. Képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 108 igen szavazattal, 19 nem ellenében és 1 tartózkodás mellett elfogadta. Tisztelt Országgyűlés! Korózs Lajos, az MSZP képviselője, interpellációt nyújtott be az emberi erőforrások miniszteréhez: „Képese érdemben válaszolni a nyugdíjakról szóló kérdéseimre?” címmel. Korózs Lajos képviselő úr nem tartózkodik az ülésteremben, így az interpelláció nem hangzik el. Az interpelláció a házszabály értelmében visszavontnak tekintendő. László Imre, a DK képviselője, interpellációt nyújtott be az emberi erőforrások miniszteréhez: „Járe a magyar nőknek az esély kigyógyulni az emlőrákból” címmel. László Imre képviselő úr nem tartózkodik az ülésteremben, így az interpelláció nem hangzik el. Az interpelláció viszont a házszabály értelmében visszavontnak minősül. Tisztelt Országgyűlés! Csányi Tamás képviselő úr, a Jobbik képviselője, interpellációt nyújtott be a belügyminiszterhez: „Önnek is joga van tudni: a kormány nem akarja kifizetni a rendőri túlórát” címmel. Csányi Tamás képviselő úré a szó. Parancsoljon!
Köszönöm szépen a szót. Tisztelt Államtitkár Úr! Tisztelt Ház! Újra terítéken van a rendőri túlszolgálatok kifizetésének kérdése. Újra feléledtek az aggodalmak és a bizalmatlanság a rendőri állományban arról, hogy a ténylegesen teljesített túlszolgálatot kifizetike a számukra. 2015-ben törvényben határozta meg az Országgyűlés azt, hogy 2018. december 31-éig meghosszabbítják azt a határidőt, amely idő alatt a túlszolgálatot szabadidő helyett pénzben meg lehessen váltani. A rendőri vezetés akkor arra számított, hogy jelentősen meg tudják emelni a rendőri állomány bérét, nem lesznek érdekeltek abban, hogy túlszolgálatot vállaljanak.A Jobbik alapvetően túlóra- és túlszolgálat-ellenes, hiszen minden dolgozó embernek szüksége van a pihenésre, a szórakozásra, a családjával való tartalmas együttlétre. Ehhez pedig az kell, hogy ne dolgozzanak napi 8 óránál többet. A közszolgálatban azonban nagyon sok helyen kizárólag akkor tudnak a tényleges megélhetéshez szükséges jövedelmet hazavinni honfitársaink, ha túlmunkát, túlszolgálatot vállalnak. Ezért kell ezzel a kérdéssel foglalkoznunk. A túlórák mennyiségéből kijött 13. és 14. havi fizetés is az elmúlt években. A belügyminiszter úr havi jövedelméből 15 rendőr átlagbére jön ki. Ezért is nagyon fontos lenne, hogy miniszter úr igenis álljon a kormányfő elé és követelje, hogy akikre a biztonságunkat bízzuk, azoknak olyan jövedelme legyen, amely közelít a nyugat-európai javadalmazásokhoz. A 35 ezres rendőri állomány tisztességes bérezéséhez megvan a tárcához rendelt forrás, csak kevesebb eszközbeszerzést kellene megvalósítani ütemesen évente, és így kigazdálkodható a magasabb bér. A polgárok elrettentéséhez elképesztő mennyiségű eszközt vettek igénybe, amelyek alapvetően kihasználatlanok. Egy józan ész alapú gazdálkodással el lehetne kezdeni a rendőri állomány bérezését. A migrációs krízis ideje alatt a határnál szolgálatot teljesítő rendőrök a 150-200 ezres jövedelemsávból a 200-300 ezer forintos jövedelemsávba tudtak kerülni. Hosszú távon azonban ez így nem tartható. 2018 decemberében meghosszabbították 2022. december 31-éig a túlszolgálat pénzbeli megváltásának lehetőségét, de az adott költségvetési források miatt nagyon sok helyen bizonytalanság van. Szabolcs megyében például azt találták ki, hogy túlórakeretet határoznak meg a szervezeti egységeknek, amelyekben a keretnél több túlszolgálatot nem fizetnek ki. Azaz lehet többet dolgozni, csak nem lesz érte javadalmazás. A Jobbik béruniós kezdeményezése éppen ezeket a problémákat is szolgálná. Európai Uniós tagként fel kell zárkóznunk a nyugati bérekhez, különösen úgy, hogy a magyarországi árviszonyok maximum 40 százalékkal alacsonyabbak a nyugat-európaiaknál, a javadalmazás azonban egyharmada. Át kell hidalnunk ezeket a szakadékokat. Kérem államtitkár urat, adjon választ arra, hogy a társadalmunk biztonságát elősegítő rendőri állomány európai bérezéséhez igazodó tervét [[Az elnök a csengő megkocogtatásával jelzi az idő leteltét.]] mikor terjeszti a kormány elé s arra is, hogy biztosított lesze a túlszolgálat minden egyes órájára eső pénzbeli megváltás forrása a szervezetben. Kérem, válaszoljon érdemben. Köszönöm szépen. [[Taps a Jobbik soraiban.]]
Köszönöm szépen. A választ Kontrát Károly államtitkár úr fogja megadni. Parancsoljon, államtitkár úr, öné a szó.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! A túlszolgálat pénzbeni megváltásához szükséges forrásokat a kormány biztosítja, ahogyan biztosította a rendvédelmi életpályamodell keretében megvalósuló, átlagosan 50 százalékos béremeléshez szükséges anyagi fedezetet is. A rendőrségnél a túlszolgálat nyilvántartása, megváltása és elrendelése a rendvédelmi feladatokat ellátó szervek hivatásos állományának szolgálati viszonyáról szóló 2015. évi XLII. törvény rendelkezéseinek megfelelően történik. A Szabolcs-Szatmár-Bereg Megyei Rendőr-főkapitányság túlszolgálat-elszámolási gyakorlatát érintő hamis híresztelésekkel összefüggésben a következőkről szeretném tájékoztatni. A Központi Nyomozó Főügyészség kaposvári regionális osztálya mint az ügyben kijelölésre került szerv és az Országos Rendőr-főkapitányság is folytatott ellenőrzéseket a kérdésben. Jogszabálysértő gyakorlatra utaló körülményeket egyik vizsgálat sem tárt fel, képviselő úr. A túlszolgálat pénzbeni megváltását a rendőrkapitányság, a rendőr-főkapitányság minden esetben biztosította. A hivatásos állomány tagja továbbra is dönthet arról, hogy a túlszolgálat megváltását pénzben vagy szabadidőben kéri-e. Az erre vonatkozó, Honvédelmi és rendészeti bizottság által benyújtott törvénymódosítást a kormány támogatta, és az Országgyűlés 2018. november 27-én el is fogadta. Ez a lehetőség a törvényjavaslat értelmében 2022. december 31-éig elrendelt és teljesített szolgálatok esetében áll fenn. Tisztelt Országgyűlés! Tisztelt Képviselő Úr! A rendőrség kifizeti a túlórákat, a kormány pedig biztosítja az ehhez szükséges forrásokat. A túlórák elrendelése és kifizetése valamennyi hivatásos szervnél a jogszabályban előírt módon történik. Tisztelt Képviselő Úr! Ha önnek fontos Magyarország biztonsága, ha önnek fontos Magyarország és a magyar emberek biztonsága, akkor kérem, ezt a válaszomat terjessze oda, ahol ezek a kérdések fölmerülnek. Tehát amiket korábban mondtak ezzel kapcsolatban, hogy a rendőrség nem fizeti ki a túlórákat, azok álhírek, ezeknek ne üljön föl, higgyen nekem, mert a kormány, a rendőrség, a Belügyminisztérium vezetése teljesíti kötelezettségeit. Köszönöm szépen, és kérem, hogy fogadja el a válaszomat. [[Taps a kormánypártok soraiban.]]
Köszönöm szépen, államtitkár úr. Kérdezem Csányi Tamás képviselő urat, hogy elfogadjae az államtitkári választ.
Tisztelt Államtitkár Úr! Én készséggel hiszek önnek, de a válaszát nem tudom elfogadni. Három kérdést szeretnék föltenni csak azért, hogy mindenki lássa, hogy miről beszélünk.Rendjén vane az önök szerint, hogy egy élelmiszerlánc alkalmazottja kétszeresét-háromszorosát keresi annak, ami egy kezdő rendőr bére? Ezt Papp Károly volt országos rendőrfőkapitány mondja. Rendjén van-e, hogy a gyakorlatban 800-1000 túlóra is becsúszik az égető rendőrhiány miatt a szervezeten belül? Így talán azt mondhatjuk, hogy a rabszolgatörvénynek egyelőre a rendőrök örülhetnek, amennyiben az 400 órában maximalizálja a túlmunkát. Rendjén vane az, hogy túlmunka lecsúsztatása okán egy rendőr akár fél évet is maradhatna otthon, ha mindent igénybe venne, tovább rontva a feladatellátás minőségi megvalósítását? Mindezeket figyelembe véve a Jobbik fölszólítja önöket, hogy ne éljenek vissza tovább a rendőri állomány türelmével, rendezzék végre úgy a munkakörülményeket, hogy ez a nagyon fontos pálya újra vonzó legyen a fiatalok számára. Ez az önök felelőssége, és ahogyan a reklámjuk is hirdeti: a haza minden előtt! Köszönöm szépen. [[Taps a Jobbik soraiban.]]
Köszönöm szépen. Tisztelt Ház! Képviselő úr nem fogadta el az államtitkári választ. Kérdezem ezért önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 108 igen szavazattal, 19 nem ellenében, 1 tartózkodás mellett elfogadta. Tisztelt Képviselőtársaim! Bangóné Borbély Ildikó, az MSZP képviselője, interpellációt nyújtott be az emberi erőforrások miniszteréhez: „Családbarát Egészségügy” címmel. Bangóné Borbély Ildikó képviselő asszony nem tartózkodik az ülésteremben, így az interpellációja nem hangzik el. A házszabály vonatkozó előírásai értelmében viszont az interpelláció visszavontnak tekintendő. Bana Tibor képviselő úr, a Jobbik képviselője, interpellációt nyújtott be az igazságügyi miniszterhez: „Támogatjae a kormány a „Szüntessük meg a csalást és visszaélést az uniós forrásokkal” elnevezésű európai polgári kezdeményezést?” címmel. Bana Tibor képviselő úrnak megadom a szót azzal, hogy közben megköszönöm türelmüket, és az elnöklést átadom Jakab István alelnök úrnak. [[Taps a kormánypártok soraiban.]] [[Az elnöki széket Jakab István, az Országgyűlés alelnöke foglalja el.]] [[15.40]]
Köszönöm a szót, elnök úr. Tisztelt Államtitkár Úr! Tisztelt Képviselőtársaim! Szüntessük meg a csalást és visszaélést az uniós forrásokkal! Azt gondolom, hogy ez egy olyan cél, egy olyan felhívás, amellyel minden tisztességes honfitársunk egyetért, pártállástól, világnézettől függetlenül mindenkinek támogatnia kellene ezt a kezdeményezést. Ezzel szemben sajnos azt láthatjuk, hogy önök kormányzati oldalról mereven elzárkóznak az Európai Ügyészséghez való csatlakozástól, valamint attól is, hogy érdemi fellépésre kerülhessen sor az uniós források korrupt felhasználásának visszaszorítása tekintetében. Szeretném emlékeztetni az államtitkár urat, hogy éppen az ön miniszterének elődje, Navracsics Tibor volt az, aki úgy fogalmazott, hogy fontos lenne hathatós lépéseket tenni közösségi, európai uniós szinten annak érdekében, hogy a tisztességes magyarok pénze megmaradjon, hogy valóban olyan célokra tudjuk költeni az uniós forrásokat, amelyek Magyarország felzárkózását szolgálhatják. Miért is lenne fontos ennek az európai polgári kezdeményezésnek a támogatása, amivel kapcsolatban fontos azt aláhúzni, hogy nem az Európai Ügyészséghez való csatlakozásról szól, ami szintén egy elérendő cél lenne, és érthetetlen, hogy a kormány miért zárkózik el, vagy éppen pont hogy nagyon is érthető, hiszen csak így tudják kifizetni azt a maffiahálózatot, azokat az oligarchákat, akik önökhöz be vannak csatornázva. De itt egy európai polgári kezdeményezéssel állunk szemben, amely azokban az országokban is érdemi eredményt tudna elérni, amelyek úgy döntenek, hogy nem csatlakoznak az Európai Ügyészség szervezetéhez. Az EU-s pénzek felhasználása kapcsán ugyanis fontos feltenni a kérdést, hogy hogyan történik ez, milyen módon zajlik ennek az ellenőrzése, hiszen az lenne az ország érdeke, hogy ha munkahelyteremtésre, gazdaságélénkítésre, hazánk versenyképességének előmozdítására költenénk ezeket a forrásokat, a kohéziós pénzek egyébként is azt a célt kellene hogy szolgálják, hogy a nyugat-európai tagállamokhoz képest rosszabb helyzetben lévő országok így Magyarország is érdemben felzárkózzanak. Itt, ebben az esetben az európai polgári kezdeményezés tekintetében végképp nem hivatkozhatnak álságos módon sem szuverenitásra, hiszen az Európai Ügyészség tekintetében ezt teszik ebben sincs igazuk, ezt a vitát sokszor lefolytattuk már, még a mai napon is sor fog kerülni erre , viszont az európai polgári kezdeményezést úgy is támogathatná mindenki, akár önök is aláírhatnák ezt a kezdeményezést, hogy azt mondják: valóban nincs szükség arra, hogy ehhez a szervezethez is csatlakozzunk, de az számunkra is fontos, hogy a korrupciót visszaszorítsuk. Ezért felmerül a kérdés, hogy ezt az európai polgári kezdeményezést, amelynek célhoz juttatásához egymillió aláírás szükséges az egész Európai Unió szintjén, hajlandóake támogatni, hajlandóake ezt megtenni, vagy sokkal inkább az jellemző önökre, hogy mondjuk, a Nemzetközi Beruházási Bankot hozzák helyzetbe, hogy ilyen módon is kiszolgálják azokat [[Az elnök csenget.]] [[Az elnök csenget.]] a barátokat, haverokat (Az elnök csenget.), akik önökhöz kötődnek. A kérdésem tehát az államtitkár úrhoz: teszneke érdemi lépéseket [[Az elnök csenget.]] a korrupció visszaszorítása érdekében? [[Taps a Jobbik és az LMP soraiban.]]
Köszönöm. Köszöntöm képviselőtársaimat! Képviselő úr, három perc az ön időkerete. Tisztelt Országgyűlés! Az interpellációra Völner Pál államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Ház! Tisztelt Képviselőtársaim! Nagyon tanulságos ez a mai nap, hiszen a DK mellé sikerült a Jobbiknak is felzárkóznia a magyarországi szuverenitás feladása kérdésében. [[Közbeszólás a Jobbik soraiból: Ülj le, 1-es! Z. Kárpát Dániel: Nagyon gyenge!]] Emlékeztetőül felidézném, hogy a magyar kormány mindvégig egyetértett azokkal az alapvető célkitűzésekkel, törekvésekkel, amelyek az Európai Ügyészség létrehozása mögött húzódtak [[Közbeszólás a Jobbik soraiból: Nem igaz!]] , ugyanakkor az Európai Ügyészség felállításával a tagállamok a büntetőjogi szuverenitásuknak és az állam egyik alapvető funkciójának korlátozását vállalva az egyik leglényegesebb hatáskörük egy részét adják át az Európai Uniónak. Ezért álláspontunk szerint a rendelethez való csatlakozás csak akkor lenne elfogadható, ha az a legteljesebb mértékben tiszteletben tartaná a tagállamok alkotmányos berendezkedését és az Európai Unió jogának olyan alapvető princípiumait, mint a szubszidiaritás és az arányosság elvét. Mindemellett a rendelet elfogadott szövege számos ponton nem felel meg az alapvető elvi szintű és szakmai elvárásainknak, ezért a magyar kormány úgy döntött, hogy nem kíván részt venni az Európai Ügyészség létrehozásában, így a megerősített együttműködésben sem. 28 tagállama van az Uniónak, ebből 22 csatlakozott, tehát Magyarország nem egyedül vetett fel kifogásokat ezzel az együttműködéssel kapcsolatban. Ennek ellenére hangsúlyozandó, hogy Magyarország a kívül maradó tagállamok kapcsolatát rendező uniós rendelkezéseknek megfelelően a lojális együttműködés szellemében együtt fog működni a felálló Európai Ügyészséggel. Továbbá az, hogy Magyarország nem vesz részt az Európai Ügyészség létrehozásában, nem eredményezi az Európai Unió pénzügyi érdekeit is sértő bűncselekmények elleni küzdelem hazai színvonalának csökkenését [[Szilágyi György: Ennél lejjebb már nem lehet!]] vagy azt, hogy az uniós források felhasználásának ellenőrzése kevésbé intenzívvé válna. [[Közbeszólás a Jobbik soraiból.]] A magyar hatóságok a bűnüldözési tevékenység hatékonyságának maximalizálása érdekében továbbra is kiemelt figyelmet fordítanak olyan, már létező és jól működő európai együttműködési rendszerekre, mint a Eurojust, vagy az OLAF-fal folytatott együttműködésre, amelyek jelentőségének megtartása mellett a magyar kormány rendszerint kiáll az európai fórumokon. A polgári kezdeményezés célja a fokozott ellenőrzések és szigorúbb szankciók alkalmazását szorgalmazza azokban a tagállamokban, amelyek nem csatlakoznak az Európai Unió pénzügyi érdekeit védelmező Európai Ügyészséghez, ugyanakkor az Európai Bizottság 2018. szeptember 19-ei határozatának 1. cikk (2) bekezdése szerint a kezdeményezés olyan bizottsági javaslatokra irányulhat, amelyek nem tesznek különbséget a tagállamok között kizárólag annak alapján, hogy azok részt vesznek vagy sem az Európai Ügyészség létrehozására vonatkozó megerősített együttműködésben. Az a döntés, hogy részt veszneke vagy sem egy olyan megerősített együttműködésben, amely létrehozta az Európai Ügyészséget, az egyes tagállamok önkéntes választásán alapul, ezért a szerződések végrehajtása céljából elfogadott uniós jogi aktusok fő szabály szerint nem tehetnek különbséget tagállamok között kizárólag annak alapján, hogy azok részt vesznek vagy nem vesznek részt valamely megerősített együttműködésben. Az egymillió aláírást 2019. szeptember 27-éig kell összegyűjteni, egyelőre 1853 aláírás gyűlt össze. Tisztelt Ház! Tisztelt Képviselőtársaim! A Jobbik most sem a nemzeti érdekeket képviseli, hanem a brüsszeli bürokratákat. [[Közbeszólások a Jobbik soraiból.]] Az a Jobbik szorgalmaz korrupció elleni fellépést, amelynél az Állami Számvevőszék jelentésben állapította meg, hogy a párt nem igazolta a közpénzekkel való átlátható és elszámolható gazdálkodását [[Z. Kárpát Dániel: Ne viccelj!]] valamint tiltott vagyoni hozzájárulást fogadott el. [[Közbeszólások a Jobbik soraiban, köztük: Legalább ne színészkedj!]] Ennek alapján kell értékelnünk ezt a felszólalást is. Köszönöm megtisztelő figyelmüket. [[Taps a kormánypártok soraiból.]]
Köszönöm szépen, államtitkár úr. A képviselő urat kérdezem, elfogadjae az államtitkári választ.
Köszönöm a szót, elnök úr. Tisztelt Államtitkár Úr! Nem az Európai Ügyészségre vonatkozik az európai polgári kezdeményezés [[Dr. Völner Pál: De!]] hanem arra, hogy a korrupciót érdemben visszaszoríthassuk, ehhez kell összegyűjteni az aláírásokat, akkor is, hogyha az ország nem tagja az Európai Ügyészségnek. Ezt ön is aláírhatná, hogyha fontos lenne önnek az, hogy Magyarországon visszaszoruljon a korrupció, de nem fontos önnek, nem fontos a kormánypárti képviselőknek. Miért nem csatlakoznak, miért nem kívánnak önök csatlakozni az Európai Ügyészséghez? [[Dr. Völner Pál közbeszól.]] Miért nem támogatják ezt az európai polgári kezdeményezést? Azért, mert a legfontosabb önöknek, hogy lophassanak [[Szilágyi György: Úgy van!]] a legfontosabb önöknek, hogy a saját maffiahálózatukat, a haverjaikat kiszolgálják, ez mindent felülír önöknél. [[Közbeszólás a kormánypárti padsorokból: Ülj le, 1-es!]] Keleti despotáknak szolgáltatják ki ezt az országot, és úgy építik fel a hatalmukat, hogy csak és kizárólag egy önökhöz köthető kör tudjon részesülni, ahelyett, hogy tisztességes honfitársaink, a magyar tanárok, orvosok, ápolónők és mindenki, aki a saját családjáért próbál dolgozni nap mint nap verejtékes munkával, előbbre tudjon jutni. A Jobbik ezt nem fogja engedni, és az európai parlamenti választási kampányban is mindent meg fogunk tenni azért, hogy nem engedjük azt [[Az elnök csenget.]] [[Az elnök csenget.]] hogy Orbán Viktor (Az elnök csenget.) kivezesse Magyarországot az Európai Unióból. [[Taps a Jobbik és az LMP soraiban. Moraj és közbeszólások a kormánypártok soraiban.]]
Tisztelt Országgyűlés! Ha jól érzékeltem, a képviselő úr nem fogadta el a választ. Kérdezem ezért önöket, elfogadjáke azt. [[Dr. Rétvári Bence: Vár az SZDSZ! A Momentumban még van hely!]] Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 113 igen szavazattal, 17 ellenszavazat mellett, 4 tartózkodással elfogadta. Tisztelt Országgyűlés! Magyar Zoltán, a Jobbik képviselője, interpellációt nyújtott be az agrárminiszterhez: „Önnek is joga van tudni: Nincs többé magyar zöldség, csak a brutális árak?” címmel. Magyar Zoltán képviselő urat illeti a szó.
Köszönöm a szót, elnök úr. Tisztelt Ház! Államtitkár Úr! Az elmúlt időben egyre több kutatás jelenik meg, ami a vásárlóerőt méri, és például egy ilyenből kitűnt az, hogy egy átlag magyar háztartásnak 6-7, de néha 10 százalékkal is többet kell bizony fizetnie ugyanazért a családi vacsoráért, mint akár egy évvel korábban. Fontos zöldségeknél, gyümölcsöknél még brutálisabb drágulást láthatunk, egyes esetekben akár 40 százalékost is. [[15.50]] De beszélhetünk a tojásról is, ami a mindennapi étkezés egyik alapja, legalábbis az kellene hogy legyen, főleg ha megtehetné minden magyar család, hogy rendszeresen fogyaszt tojást. 50 forintos árról beszélünk, ami lehetne előrelépés is most darabárról beszélek , ha mondjuk, megnézzük a 2016-17-es drágulást, csak tegyük hozzá, hogy 27 százalékról 5 százalékra csökkent közben az áfa. Tehát jól láthatóan nem építették be azokat a garanciákat az áfacsökkentés mellé, ami biztosította volna azt, hogy az áfacsökkentés javát ne nyeljék le a kereskedők, hanem bizony eljusson azokhoz, akiknek ezt a csökkentést érdemben éreznie kellene, azaz a magyar emberekhez. De ugyanezt a történetet elmondhatnám a sertéshús esetében is, és várnánk ezeket a garanciákat, hogy tényleg legyenek beépítve egy-egy ilyen intézkedésnél. Például egyet hadd emeljek ki, hiszen komoly probléma az is, amikor a helyettesítő termékeket egy adott körnél nem csökkentik, csak kiszemelnek egy-egy élelmiszert, és így előfordul az a gyakorlatban, hogy a kereskedők a helyettesítő termék árát az áfacsökkentett közelébe lövik be. További probléma tehát ez a helyettesítő termékeknek a nem csökkentése, ezt pedig úgy kellene orvosolni, amit a Jobbik számtalan javaslatában már önök elé tett, hogy egy egységes, átgondolt, a hazai élelmiszerekre fókuszáló áfacsökkentésre lenne szükség. A legújabb tragédia persze nem egyedül jár, hiszen a januári elindult infláció mellé megérkezett az, hogy a hazai zöldségek gyakorlatilag eltűntek. Itt olyan alapvető zöldségekről beszélek, mint a burgonya és a hagyma, amelyeknek a hazai készlete teljes egészében eltűnt. De gyümölcsökről is számtalan példát tudnék felhozni. Érezhető, jól látható tehát, hogy szükség van egy jól előkészített áfacsökkentésre. Ha már csak abba bele tetszik gondolni, államtitkár úr, hogy a becsületes, tisztességes kereskedőknek vagy gazdálkodóknak micsoda versenyhátrányt okoz az, hogy az ügyeskedők, a szürkekereskedelemben érdekeltek áfacsaltan jelennek meg a piacon ugyanazzal a termékkel, egészen egyértelmű, hogy a versenyt a tisztességes gazdálkodók és kereskedők nem fogják tudni tartani azokkal, akik ilyen módon ügyeskednek. Ezen a helyzeten is javítana tehát egy átfogó és átgondolt áfacsökkentés, és akkor még nem beszéltünk a népegészségügyi hatásairól. Tehát érdemben várnánk végre választ arra vonatkozóan, hogy mikor lesz Magyarországon [[Az elnök a csengő megkocogtatásával jelzi az időkeret leteltét.]] egy egységes és átgondolt alapvetőélelmiszeráfa-csökkentés. [[Taps a Jobbik soraiban.]]
Köszönöm, képviselő úr. Tisztelt Országgyűlés! Az interpellációra Farkas Sándor államtitkár úr, miniszterhelyettes válaszol. Öné a szó.
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Ismételten el kell mondanom, hogy a kormány javaslata alapján 2014-ben megkezdődött, legfontosabb mezőgazdasági ágazatokat érintő áfacsökkentés egyértelmű tapasztalata, hogy jól jár az érintett ágazat: kifehéredik, versenyképessége javul, és a fogyasztó számára is kedvező helyzetet teremt. Ezt az állítást az érintett ágazatok legfontosabb szereplői is alátámasztják. 2014 óta minden évben mérséklődött valamely alapvető mezőgazdasági termék általános forgalmi adója, így legutoljára most 2019-től az UHT tejek és az ESL tejek áfája csökkent. Minden alapvető élelmiszer áfáját nem lehet egyszerre csökkenteni. Ezen a területen kizárólag a fokozatosság és a célszerű végrehajtás mentén érhetők el tartósan kedvező eredményt hozó célok, a mindenkori költségvetés lehetőségeinek figyelembevételével. A termék előállítása és további útja közben felmerülő költségek és a világméretű keresleti-kínálati piaci viszonyok változására a kormánynak nincs közvetlen ráhatása, az általános forgalmi adó kulcsának módosítása mindössze egy eszköz az árat meghatározó elemek közül. Az agrártárca az intézkedések hatásait folyamatosan figyelemmel kíséri, a csökkentés azonnal megjelent a fogyasztói árakban, azok emelkedését a piaci viszonyok, illetve az előállítás során felmerülő költségek változása okozta. A tojás árának, amelyre ön is utalt az előbbiekben, korábbi drasztikus változását és a zöldség, gyümölcs árának mozgását is szorosan piachoz köthető tényezők határozzák meg. Ezek között igen lényeges további elem például a 2018-ban Európa-szerte több növénytermesztési ágazatban komoly terméskiesést okozó aszálykárok. Én úgy gondolom, hogy ezek az aszálykárokat szenvedett növények, élelmiszerek, kertészeti termékek, főleg gyökérzöldségfélék jelentős részben nem csak Magyarországon, egész Közép-Európában ma hiányoznak sajnos a piacról, vagy rendkívül drágák. Tisztelt Képviselő Úr! Az áfacsökkentés nélkül minden érintett ágazatban magasabb árakkal találkoznánk, hiszen az előállítási költségek és a piaci keresleti-kínálati viszonyok változása ugyanúgy fennállt volna egy magasabb mértékű kulcs esetén is. A magyar mezőgazdaság kibocsátása és bruttó hozzáadott értéke több mint 50 százalékkal nőtt az elmúlt hat esztendőben, amely jelentős részben az eddig meghozott, egymást erősítő és kiegészítő intézkedéseknek köszönhető, és amelyből a magyar fogyasztó is profitál. A kormány tehát folyamatosan arra törekszik, hogy a magyar fogyasztó kedvező jövedelmi pozícióból minél több versenyképes, egészséges és jó minőségű hazai terméket fogyasszon, a hazai mezőgazdaság fejlődése pedig töretlen maradjon. Az agrártárca és a kormány hazai és európai szinten is mindent megtesz annak érdekében, hogy a közvetlenül irányítása alatt nem álló kereskedelmi viszonyokat a tisztességtelen gyakorlatok visszaszorításával rendezett mederbe terelje, és a nyereség igazságosabb elosztása révén minden ágazati szereplő és fogyasztó is jól járjon. Ismételten szeretném hangsúlyozni: az agrártárca célja továbbra is az alapvető mezőgazdasági termékek általános forgalmi adójának lehetőleg minden fontos ágazatban történő mérséklése, ennek a pozitív hatásai természetesen vitathatatlanokká válnak. Köszönöm a megtisztelő figyelmüket, és kérem a válaszom elfogadását. Köszönöm szépen. [[Taps a kormánypártok soraiban.]]
Köszönöm szépen az államtitkár úr válaszát. Kérdezem a képviselő urat, elfogadjae az államtitkári választ. Öné a szó.
Köszönöm a szót, elnök úr. Természetesen nem tudom elfogadni. Törvény tiltja talán, hogy lehetne csökkenteni egyszerre az összes élelmiszer áfáját? Vagy nem értem, hogy mire utal, amikor azt mondja, hogy nem lehet. Miért kell megvárnunk ez is felfoghatatlan azt, hogy az összes magyar zöldség és gyümölcs, ami tradicionálisan központi eleme volt a magyar vidéknek és a magyar élelmezésnek, eltűnjön, és ne legyen, aki ezeket termeszti? Miért kell ezt megvárni? A szociális és ágazatfehérítési szempontok mellett nem tért ki az egészségügyi szempontokra, pedig közhely minél változatosabban, minél inkább a hazai agráriumra támaszkodva tudunk táplálkozni, az annál jobb nemcsak a nemzetgazdaságnak, hanem bizony az egészségünknek is. Államtitkár úr, miért kell megvárnia a magyar embereknek, a magyar gazdáknak azt, hogy Mészáros Lőrinc elkezdjen burgonyát termeszteni, vöröshagymát termeszteni vagy meggyet? Mert körülbelül most már tényleg csak az a remény ezekben a szektorokban, ha ő bevásárolja magát egy-egy ilyen területbe, mert akkor majd bizonyára másképp fognak hozzáállni [[Az elnök a csengő megkocogtatásával jelzi az időkeret leteltét.]] és azonnal megmentik ezeket a területeket. Ne kelljen ezt megvárni! [[Taps a Jobbik soraiban.]]
Köszönöm. Tisztelt Országgyűlés! A képviselő úr nem fogadta el az államtitkári választ, ezért kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 108 igen szavazattal, 19 nem ellenében, 1 tartózkodás mellett elfogadta. Tisztelt Országgyűlés! 15 óra 58 perc van, az interpellációk tárgyalásának végére értünk. Most az azonnali kérdések tárgyalására térünk át. [[Több képviselő elhagyja az üléstermet.]] Tisztelt Országgyűlés! Megkérem azon képviselőtársaimat, akik halaszthatatlan közfeladat ellátása miatt elhagyják az üléstermet, hogy csendben tegyék ezt. Köszönöm megértésüket. Tisztelt Országgyűlés! Tájékoztatom önöket, hogy a határozati házszabályi rendelkezések 29. § (3) bekezdésének b) pontjában foglalt jogkörével élve a Vadai Ágnes képviselő asszony által A/5001. számon benyújtott azonnali kérdést az Országgyűlés elnöke visszautasította, mivel a kérdés sérti az Országgyűlés tekintélyét. [[Folyamatos zaj.]] bekezdésének b) pontjában foglalt jogkörével élve a Vadai Ágnes képviselő asszony által A/5001. számon benyújtott azonnali kérdést az Országgyűlés elnöke visszautasította, mivel a kérdés sérti az Országgyűlés tekintélyét. (Folyamatos zaj.) Tisztelt Országgyűlés! Mielőtt rátérnénk az azonnali kérdések tárgyalására, megkérem a képviselőtársaimat, szíveskedjenek helyet foglalni vagy hagyják el az üléstermet. [[Csengetés.]] Köszönöm megértésüket. Tisztelt Országgyűlés! Jakab Péter, a Jobbik képviselője, azonnali kérdést kíván feltenni a miniszterelnök úrnak: „Meddig él vissza a hatalom mindannyiunk türelmével?” címmel. [[16.00]] Miniszterelnök úr halaszthatatlan közfeladat ellátása miatt válaszadásra Gulyás Gergely Miniszterelnökséget vezető miniszter urat jelölte ki. Kérdezem a képviselő urat, elfogadjae a válaszadó személyét, vagy személyesen miniszterelnök úrtól kéri a választ.
Köszönöm, elnök úr. Nem fogadom el a válaszadót.
Köszönöm. Tájékoztatom, hogy miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Bana Tibor, a Jobbik képviselője, azonnali kérdést kíván feltenni a miniszterelnök úrnak: „Mennyire hiteles a kormány politikája?” címmel. Miniszterelnök úr halaszthatatlan közfeladat ellátása miatt válaszadásra Gulyás Gergely Miniszterelnökséget vezető miniszter urat jelölte ki. Kérdezem a képviselő urat, elfogadjae a válaszadó személyét, vagy személyesen miniszterelnök úrtól kéri a választ. Képviselő úr jelzi, elfogadja a válaszadó személyét. Öné a szó, képviselő úr.
Köszönöm a szót, elnök úr. Tisztelt Miniszter Úr! Az előbb az Igazságügyi Minisztériumnál hiába próbálkoztam, hiszen Völner államtitkár úr álságos módon szuverenitási kérdésre hivatkozva hárította el az Európai Ügyészséghez való csatlakozás szükségességét, valamint azt is, hogy támogassák azt az európai polgári kezdeményezést, ami az uniós források korrupt felhasználásának visszaszorítását célozza, tehát azt, hogy ne engedjük a továbbiakban egyetlen kormánynak sem, így az Orbán-kormánynak sem az EU-s pénzek ellopását.Az elmúlt évek során ugyanis önök felpörgették ezt. Nem az uniós források felhasználásának a gazdaságfejlesztő, munkahelyteremtő céljait pörgették fel, hanem sajnálatos módon azt, hogy sokkal inkább a saját haverjaik felé irányították ezeket a pénzeket. Ennek ékes példája az, hogy még az EU-s pénzek felhasználásának ellenőrzését szolgáló összegeket is ellopták. Múlt héten Szilágyi frakciótársam ezzel szembesítette a legfőbb ügyészt is, ő is kitért a válasz elől, de én nagyon remélem, hogy miniszter úr valami érdemit tud arra mondani, hogy ha az Európai Ügyészséghez nem hajlandóak csatlakozni, ami szintén érthetetlen lenne akkor, ha nem látnánk azt, hogy a lengyel kormányhoz hasonlóan milyen korrupt módon vezetnek egy országot, akkor legalább ezt a bizonyos európai polgári kezdeményezést támogatják-e, amihez most még valóban viszonylag kevés az aláírás, hogy jelezzem államtitkár úrnak, de még nem kezdődött el az utcai gyűjtés. Szerdán fogjuk elindítani standolásokon ezt a gyűjtést, közösen az LMP-vel fogjuk bejelenteni ezt a kezdeményezést, és nagyon remélem, hogy különböző világnézetű személyek mert ez nem pártpolitikai és világnézeti kérdés támogatni fogják ezt a kezdeményezést. Arról van ugyanis szó, hogy ha önök is egyetértenek azzal, hogy ne piszkos módon tűnjenek el az uniós források, akkor igenis ezért lépéseket kell tenni, és európai uniós szinten rendeleteket kell hozni annak érdekében, hogy megszüntessük az EU-s pénzek elcsalását. Kíváncsian várom miniszter úr válaszát. [[Taps a Jobbik soraiból.]]
Köszönöm, képviselő úr. Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak. Öné a szó, miniszter úr.
Köszönöm a szót. Tisztelt Elnök Úr! Tisztelt Képviselőtársaim! A kérdés az volt, hogy mi a teendője, mi a feladata a magyar államnak az európai uniós pénzek felhasználásával kapcsolatosan. Mindenekelőtt arról szeretném képviselő urat tájékoztatni, hogy az előző hétéves költségvetési ciklusban is Magyarország volt az európai uniós statisztikák szerint is az az ország, amely a legnagyobb részben, a legeredményesebben használta fel ezeket a forrásokat. Természetesen a korrupció elleni küzdelem közös feladat, ezért fogadtunk el egy olyan büntető törvénykönyvet, amely a korábbinál lényegesen szigorúbban bünteti a korrupciós bűncselekményeket, ugyanakkor szemben önökkel, akik Brüsszel számára hatásköröket adnának át, mi a nemzetek Európája koncepciója mellett vagyunk. Van olyan európai uniós szerv, ami ma is jogosult az európai uniós források kifizetését, felhasználását ellenőrizni, ez az OLAF, ezzel a szervvel is a magyar ügyészség egyébként együttműködik. Ha és amennyiben bárhol az OLAF szabálytalanságot vagy bűncselekmény gyanúját állapította meg, akkor a magyar ügyészség azt az egyébként más európai országokban nem követett, tehát annál szigorúbb gyakorlatot követi, hogy a büntetőeljárást automatikusan megindítja. Mi úgy gondoljuk, hogy a magyar alkotmányos intézményrendszer elegendő ahhoz, hogy a bűncselekményeket megvizsgálja, ha szükséges, vádat emeljen, volt is ilyenre példa egyébként párthovatartozásra való tekintet nélkül, és semmilyen esetben nem támogatjuk azt, hogy egy olyan szupranacionális Európai Unió jöjjön létre, amely ellen, úgy emlékszem, hogy egykor még együtt küzdöttünk. Köszönöm a figyelmet. [[Taps a kormánypártok padsoraiból.]]
Köszönöm szépen, miniszter úr. Viszonválaszra megadom a szót Bana Tibor képviselő úrnak. Parancsoljon! [[Dr. Szűcs Lajost a jegyzői székben Móring József Attila váltja fel.]]
Köszönöm a szót, elnök úr. Tisztelt Miniszter Úr! Úgy látom, hogy nem sikerült megértenie azt, hogy az európai polgári kezdeményezés még csak nem is az Európai Ügyészségről szól, hanem arról, hogy a korrupció visszaszorítása érdekében tegyünke hathatós lépéseket európai uniós szinten. Ha önök ezt is ellenzik, az sokatmondó. Persze, nagy arányban hívta le Magyarország a magyar kormány döntései alapján a pénzeket a mostani fejlesztési ciklusban és az előzőben is, annak a végében, hiszen Mészáros Lőrinc nyugodtan hátra dőlhet meg azok a haverok, akik önökhöz be vannak csatornázva. Hozzájuk jutott ezeknek a pénzeknek a jelentős része, nem pedig értelmes célokra, a magyar falvak és városok helyzetének javítására. Az OLAF az Elios-ügyben is megállapította Orbán Viktor vejével, Tiborc Istvánnal kapcsolatban, hogy milyen visszaélések történtek, de a magyar ügyészség falaz a kormánynak, és semmilyen lépésekre nem került sor. Magyarországi szinten önök kiszolgáltatják hazánkat keleti despotáknak. Ezt nem fogjuk hagyni, nem fogjuk engedni, és európai uniós szinten, valamint hazai szinten is mindent meg fogunk tenni annak érdekében, hogy elszámoltassuk azokat, akik ezekben a piszkos ügyletekben érintettek. Köszönöm. [[Taps a Jobbik soraiból.]]
Köszönöm szépen, képviselő úr. Tisztelt Országgyűlés! Viszonválasz illeti meg miniszter urat. Miniszter úr, öné a szó.
Köszönöm a szót. Tisztelt Elnök Úr! Tisztelt Képviselő Úr! Az elmúlt nyolc évben mintegy 800 ezer új munkahely jött létre Magyarországon. Eddig kétféle ellenzéki álláspontot ismertünk, az egyik az volt, és ez volt a domináns, hogy ez kizárólag az európai uniós pénzeknek köszönhető. Ha jól értem, ön ezt nem osztja, ön úgy gondolja, hogy ez kizárólag a magyar kormány teljesítményének köszönhető, mert ha esetleg nem így van, akkor mégiscsak azért az európai uniós pénzek felhasználására egész jól kerülhetett sor abban az országban, ahol ma 800 ezerrel többen dolgoznak, mint korábban dolgoztak. A magyar falvak fejlesztése érdekében pedig képviselő úr és a frakciója figyelmébe ajánlom a „Magyar falu” programot. Szívből remélem, hogy az ezzel kapcsolatos jogszabályi módosításokat a Jobbik is támogatni fogja. Köszönöm. [[Taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Oláh Lajos, a DK képviselője, azonnali kérdést kíván feltenni a Miniszterelnökséget vezető miniszternek. Oláh Lajos képviselő úr nem tartózkodik az ülésteremben, nem vesz részt az Országgyűlés ülésén, ezért nem tudjuk számára a lehetőséget biztosítani. Tisztelt Országgyűlés! Hajdu László, a DK képviselője, azonnali kérdést kíván feltenni a pénzügyminiszternek: „Miért késett a januári nyugdíj után a márciusi családi pótlék is?” címmel. Képviselő úr nem tartózkodik az ülésteremben, nem vesz részt az Országgyűlés ülésén, ezért nem tudjuk biztosítani számára a felszólalás lehetőségét. Tisztelt Országgyűlés! Keresztes László Lóránt és Ungár Péter, az LMP képviselői, azonnali kérdést kívánnak feltenni a miniszterelnök úrnak: „Nemzeti ügyekről?” címmel. Miniszterelnök úr halaszthatatlan közfeladat ellátása miatt válaszadásra Gulyás Gergely Miniszterelnökséget vezető miniszter urat jelölte ki. Kérdezem a képviselő urat, elfogadjae a válaszadó személyét, vagy személyesen miniszterelnök úrtól kéri a választ.
Köszönöm, elnök úr. De megvárnám miniszterelnök urat, úgyhogy nem tudom elfogadni a válaszadó személyét. Köszönöm szépen.
Tájékoztatom önt, képviselő úr, hogy miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Schmuck Erzsébet, az LMP képviselője, azonnali kérdést kíván feltenni az innovációért és technológiáért felelős miniszternek: „Mit tesz a kormány az energiaszegénység ellen?” címmel. Miniszter úr halaszthatatlan közfeladat ellátása miatt válaszadásra Cseresnyés Péter államtitkár urat jelölte ki. Kérdezem a képviselő urat, elfogadjae a válaszadó személyét, vagy személyesen miniszter úrtól kéri a választ.
Igen elfogadom.
Öné a szó, képviselő asszony.
Köszönöm a szót, elnök úr. Tisztelt Államtitkár Úr! Elfogadhatatlan, hogy ma Magyarországon évente több mint száz ember hal meg azért, mert télen nem tud fűteni vagy meleg helyre jutni. Ez az elmúlt nyolc évben több mint ezer embert jelentett, egy magyar falu népességét, és akkor még nem beszéltünk azokról, akik abban a helyzetben vannak, hogy fűtünk, amivel tudunk, és ezzel komoly levegőszennyezést is okozva, tudjuk, hogy ennek a következménye szintén sok ezer halál. De az energiaszegénységtől szenvedők száma ennél jóval több. Körülbelül Magyarországon 4,4 millió hazai lakóingatlan 80 százaléka nem felel meg a korszerű műszaki és energetikai szempontoknak. Bár az éves lakossági energiafogyasztás bőven meghaladja a közlekedési és az ipari energiafelhasználást, mégis közülük nagyon sokan fáznak, a lakosok közül, az emberek közül, főleg az idősek, egyedülállók és a sokgyerekesek, mert ma Magyarországon 2-3 millió ember lakásszegénységben él, olyan lakóingatlanokban, amelyek 1945 előtt épültek, és amelyeknek egy négyzetmétere kifűtéséhez legalább négyszer több energia szükséges, mint az új lakóparki lakásokban. [[16.10]] Őket kellene támogatni, és lett is volna miből, mert 2017-ig Magyarország több mint 11 000 milliárd forint EU-támogatást kapott. A kormány 2011-ben még 700 ezer lakás energetikai korszerűsítését tervezte a 2014-2020-as időszakra, viszont azt látjuk, hogy az „Otthon melege” programban 2017 végéig ennek csak az 5 százaléka valósult meg. Államtitkár úr, azt kérdezem, hogyan tervezik behozni a 600 ezres lemaradást. Mit tesz a kormány az energiaszegénység csökkentése érdekében? Köszönöm, hogy meghallgattak. [[Szórványos taps az ellenzéki pártok soraiból.]]
Köszönöm, képviselő asszony. Tisztelt Országgyűlés! Az azonnali kérdésre Cseresnyés Péter államtitkár úr válaszol. Öné a szó, államtitkár úr.
Köszönöm szépen, elnök úr. Tisztelt Országgyűlés! Tisztelt Képviselő Asszony! Meg kell állapítani, hogy a kormányzat nagyon sokat tett már az energiaszegénység ellen. Számos, egymással összefüggő energetikai intézkedéssel segítette eddig és segíti a jövőben is az energiaszegénység visszaszorítását Magyarországon. Talán a legfontosabbat érdemes ezek közül kiemelni: ez kétségkívül a 2012-ben megkezdett rezsicsökkentés. Pontosan az ellenkezőjét tette ez a kormány, mint az önök szövetségese, a Gyurcsány vezette szociálliberális kormányzat, amikor 2002-2010 között duplájára és háromszorosára emelte a villamos energia és a gáz árát. De visszatérve a kérdésére adott válaszra, a többlépcsős intézkedés a háztartások energiaszükségletét biztosító közművek valamennyi elemére, az áramra, a földgázra és a távhőszolgáltatásra is kiterjedt, a rezsicsökkentés mindhárom területet felölelte. A rezsicsökkentés az elmúlt hat évben összesen 1500 milliárd forintot hagyott a magyar családoknál, háztartásonként havi szinten több ezer forintos megtakarítást jelent ez. A lépés érdemben javította a magyar társadalom azon csoportjainak a helyzetét is, akik számára a baloldali kormányzás alatt egekbe emelkedő rezsiszámlák kifizetése nehézséget okozott. Idén januári adatok szerint ugyanis a közműtartozások összege mára mindössze fele a rezsicsökkentés előtti értéknek. Hasonló mértékben csökkent az elégtelen fűtéssel rendelkező háztartások száma is, a 6,6 százalékos mutató jobb az európai uniós átlagnál. A kormány az energiaárak mérséklésében elért eredményeket, a villamos energia és a gáz piaci árának emelkedése és minden ellenzéki támadás és brüsszeli mozgolódás ellenére 2019-ben is fenntartja; és egy következő programelemről és programról majd a viszonválaszban szeretnék említést tenni. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Viszonválaszra megadom a szót képviselő asszonynak. Parancsoljon!
Államtitkár úr, nem tudom, hogy ön ismerie azt a jelentést, amelyet egy nemzetközi szervezet nemrégen jelentetett meg, mégpedig az EU-tagországokra vonatkozóan [[Dr. Rétvári Bence: Egy nemzetközi szervezet. Egy.]] az Eurostat adatai alapján az energiaszegénységről. E jelentés szerint Magyarország az utolsó előtti a sorban, és az utolsó Bulgária. Arra is utalni szeretnék, amit ez a jelentés megállapított, hogy általában, de Magyarországon különösen hiánycikk a politikai akarat ennek a megváltoztatására. Ezt mi sem bizonyítja ékesebben, mint hogy idén januárban önök benyújtották a nemzeti energia- és klímatervet az Európai Uniónak, ebben szinte egy sor sem szerepel arról, hogy ma Magyarországon önök hogyan akarják megszüntetni vagy csökkenteni legalább az energiaszegénységet. [[Szórványos taps az LMP soraiban.]]
Köszönöm szépen, képviselő asszony. Tisztelt Országgyűlés! Viszonválasz illeti meg államtitkár urat. Parancsoljon!
Köszönöm, elnök úr, a szót. Tisztelt Képviselő Asszony! Úgy látszik, ön nem figyelte a válaszomat, az első kétperces részben levő válaszomat. Mit lehet tenni legtöbbet az energiaszegény ellen, mint hogy csökkentjük az energia árát? [[Schmuck Erzsébet: Utolsó előttiek vagyunk! Bulgária az utolsó!]] Az önök szövetségesei pont az ellenkezőjét vallották, emelték folyamatosan, sokszorosára az energiaárakat, mi pedig csökkentettük, és mellette természetesen más olyan jellegű programokat és lehetőségeket is kínáltunk, ami az energiaszegénység csökkentését jelenti. Ha csak szociális alapon nézzük, a tűzifának, a téli tűzifának az átadását és biztosítását is meg kell említeni. De a családok energiafogyasztásának és a rezsicsökkentés mérséklését szolgáló lépéseknek egyik nagyon jó bizonyítéka az „Otthon melege” program, amely eddig 310 ezer háztartás energetikai korszerűsítéséhez járult hozzá 36 milliárd forint értékben. És lehetne sorolni még további példákat, ha lenne idő. Kérem, képviselő asszony, hogy tájékozódjon a kormány ez irányú programjairól és tevékenységéről, és akkor nem tenne föl ilyen kérdéseket. Köszönöm szépen a figyelmüket. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Szabó Timea és Tordai Bence, a Párbeszéd képviselői, azonnali kérdést kívánnak feltenni a miniszterelnök úrnak: „Mi folyik itt?” címmel. Szabó Timea képviselő asszony és Tordai Bence képviselő úr nem tartózkodnak az ülésteremben, nem vesznek részt az Országgyűlés ülésén, így felszólalásukra sem kerül sor.Tisztelt Országgyűlés! Mellár Tamás, a Párbeszéd képviselője, azonnali kérdést kíván feltenni a belügyminiszter úrnak: „Mi folyik itt?” címmel. Mellár Tamás képviselő úr nem tartózkodik az ülésteremben, nem vesz részt az Országgyűlés ülésén, ezért felszólalására nem kerül sor. Tisztelt Országgyűlés! Fenyvesi Zoltán, a Fidesz képviselője, azonnali kérdést kíván feltenni a Miniszterelnökséget vezető miniszter úrnak: „Minek kell még kiderülnie, hogy végre befejezze a hazudozást Gyurcsány Ferenc és felesége?" címmel. Képviselő úr, öné a szó. [[Szilágyi György: Már csak 1 millió 300 ezer forint az adófizetők pénzéből!]]
Köszönöm a szót. Tisztelt Államtitkár Úr! Tisztelt Képviselőtársaim! Tisztelt Miniszter Úr! Friss hír, hogy az Interpol megtalálta Belgrádban Cvetan Vaszilevet, azt a bolgár bankárt, aki mintegy 600 milliárd forintnak megfelelő eurót lopott ki Bulgária egyik legnagyobb magánbankjából, a szófiai Corpbankból. Az oligarcha ellen pénzmosás és csődbűntett gyanúja miatt is büntetőeljárás folyik. Mint ismert, a bankár Gyurcsány Ferenc és Dobrev Klára cégével kapcsolatban állt, az Altus Zrt. ugyanis szinte az egész Balkánon érdekelt különböző projektekben, így Bulgáriában is. A bolgár oligarchára az Interpol a legmagasabb fokú, vörös körözést adta ki tavaly ősszel. A bankár politikusoknak és oligarcháknak is hitelezhetett. A nagy kérdés, hogy a Gyurcsány-házaspár neve ott lesze azoknak a listáján, akiknek Vaszilev juttatott a lopott pénzből, illetve a közös cégek kaptake az elsikkasztott milliókból. Vaszilev azonban nem csak gazdasági értelemben véve köztörvényes bűnöző. Több nemzetközi újságíró-szervezet is foglalkozott azzal, hogy a bankár bérgyilkosokat fogadott, hogy likvidáljanak egy bolgár médiatulajdonost, aki le akarta leplezni a Vaszilev által elkövetett bűncselekményeket. Az eset kapcsán több kérdés is felmerül, amire a bolgár hatóságok remélhetőleg mihamarabb választ adhatnak, mivel Bulgária máris kérte a bűnöző üzlettárs kiadatását. Tartottáke a kapcsolatot Gyurcsányék Cvetan Vaszilevvel a körözés ideje alatt? Hogyan lehetséges, hogy egy magyar politikus neve egy ilyen sötét üggyel kerüljön kapcsolatba? Miért tagadta eleinte az üzleti kapcsolatot a bolgár bankárral Gyurcsány Ferenc és Dobrev Klára? Várom megtisztelő válaszát. [[Taps a kormánypártok soraiban.]]
Köszönöm, képviselő úr. Tisztelt Országgyűlés! Megadom a szót Gulyás Gergely miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! Úgy szól a képviselő úr által feltett kérdés, hogy „Minek kell még kiderülnie, hogy végre befejezze a hazudozást Gyurcsány Ferenc és felesége?”. Erre így nem tudok válaszolni, de ha az a kérdés, hogy mire van szükség ahhoz, hogy befejezze a hazudozást Gyurcsány Ferenc és felesége, akkor tudok: csodára van ehhez szükség. De miután ez egy kereszténydemokrata kormány, ezért adjuk meg az esélyét a csodáknak is, úgyhogy reménykedjünk benne, hogy Gyurcsány Ferenc is fog majd igazat mondani. [[Derültség, zaj, közbeszólások. Szilágyi György: Elszámoltatásra lett volna szükség!]] Ugyan a Jobbik az elszámoltatást kéri számon, de majd amikor közös jelölteket állítanak Gyurcsány Ferenccel, és vele együtt kampányolnak az őszi önkormányzati választások során [[Szilágyi György: El kellett volna számoltatni! Az elnök csenget.]] és ugyanazokat a jelölteket támogatják, akkor valóban el kell gondolkozzunk azon, hogy úgy jártunke jobban, hogy Gyurcsány-Jobbik-szövetség jött létre, vagy pedig úgy jártunk volna jobban, ha a jogállami intézményrendszer jobb állapotban van, és képes Gyurcsány Ferencet elszámoltatni. [[Szilágyi György: Nyolc év volt rá!]] Sajnos az a jogállami intézményrendszer, amit 2010-ben visszamenőleges hatálya a büntetőjogi szabályoknak nincsen és nem is lehet , tehát amit örökül hagytak és előtte szétvertek a szocialisták, az nem volt alkalmas arra, hogy Gyurcsány Ferencet felelősségre vonja. Így fordulhat az elő, hogy ma a hazudozást úgy folytatja, hogy immáron új szövetségesekre talál a Jobbik-frakcióban és a Jobbik pártjában. Köszönöm szépen. [[Taps a kormánypártok soraiban.]]
Megköszönöm miniszter úr válaszát. Viszonválaszra megadom a szót képviselő úrnak. Parancsoljon!
Köszönöm szépen a szót. Tisztelt Államtitkár Úr! Tisztelt Miniszter Úr! Tisztelt Ház! A szóban forgó ügy azért is különösen kínos, mert Gyurcsányék csak azután ismerték be, hogy van közük Cvetan Vaszilevhez, miután egy sajtóorgánum közzétette az együttműködésüket bizonyító cégbírósági adatokat. [[16.20]] Mielőtt ez megtörtént volna, még azt is tagadták, hogy ismerik a bolgár oligarchát. Dobrev Klára az Európai Parlamentbe készül, európai egyesült államokat vizionál. Szolidaritást és szociális egyenlőséget álmodik minden európai polgárnak. Ebbe az utópisztikus képbe viszont hogyan fér bele az, hogy ő és a férje egy olyan üzletemberrel üzleteljen, aki magánbankokat foszt ki és bérgyilkosokat küld újságírókra? Ilyen Magyarországot, ilyen Európát akar valójában Dobrev Klára? [[Közbeszólás a Jobbik soraiból: Még a választ is úgy olvasta! Taps a Fidesz soraiból.]]
Köszönöm, képviselő úr. Tisztelt Országgyűlés! Viszonválasz illeti meg miniszter urat. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! A Gyurcsány család törekvése a magyar törvényhozásba, illetve az európai törvényhozásba való bekerülésre és bennmaradásra teljes mértékben érthető, hiszen a mentelmi jog csak ebben a formában biztosított. [[Dr. Lukács László György: Számoltassuk már el, na!]] Tehát a szándék világos, az pedig a magyar választókon múlik, hogy kiket küldenek az Európai Parlamentbe, ezért is hangsúlyozzuk mindig azt, hogy a május 26-i európai parlamenti választásnak komoly tétje van. Az a tétje, hogy kik képviselik Magyarországot, és akik ott vannak, Magyarországot képviselike az Európai Parlamentben. Erre az elmúlt években számtalan jó és rossz példát is láthattunk. Nagyon szomorú vagyok, hogy azt kell mondjam, jó példákat a kormánypárti képviselők mutattak. Ezért is gondoljuk azt [[Szilágyi György: Deutsch Tamás! Miben mutattak jó példát?]] hogy ha valaki nemzeti érdekképviseletet szeretne látni az Európai Parlamentben is, akkor a kormánypártok képviselőjelöltjeinek kell bizalmat szavaznia. Köszönöm a figyelmet. [[Taps a kormánypárti padsorokban.]]
Köszönöm szépen miniszter úr válaszát. Tisztelt Országgyűlés! Lukács László György, a Jobbik képviselője, azonnali kérdést kíván feltenni az emberi erőforrások miniszterének: „Mennyire hiteles a kormány politikája?” címmel. A miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem képviselő urat, hogy elfogadjae a válaszadó személyét, vagy személyesen… [[Dr. Lukács László György: Elfogadom.]] Öné a szó, képviselő úr.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Nem is olyan rég derült ki, hogy Kásler Miklós miniszter pénzt kért arra, hogy az egészségügyet megmentse. Mindez kilencévnyi Fidesz-kormányzás után derült ki. 1000-1500 milliárd forintot kért, de nézzük is, hogy mire: arra kérte, hogy az „Egészséges Budapest” programot, azaz a betonba öntött pénzeket be tudja fejezni, illetve egy olyan népegészségügyi programra kért segítséget, amely egyébként még támogatható is lenne. De mennyit is kért? 1000-1500 milliárdot. Mondhatjuk, hogy ez nagyon sok.Tisztelt Képviselőtársaim! Azt kell hogy mondjuk erre, hogy nekünk mindenben igazunk volt. A „nekünk” az ellenzéki pártoknak, illetve a szakértőknek szól, hiszen most már évek óta azt mondjuk, hogy nagyjából ennyi összeg, sőt évente 600 milliárd forint hiányzik az egészségügyből, és ezért látjuk azt, hogy a magyar egészségügy igazán rosszul teljesít. De a Kásler-féle igazságtervben, illetve igazságprogramban volt egy nagyon beszédes rész, ez pedig az a tény, hogy 2017-ben kapaszkodjanak, képviselőtársaim! 24 ezer olyan magyar állampolgár halt meg, aki megmenthető lett volna, ha az egészségügy jobban teljesít. Ez nyolc év alatt 192 ezer ember! Ezt a 192 ezer embert és a családját veszítettük el. Ezek a családok átélték a legnagyobb veszteséget, amit csak lehet, egy hozzátartozó elvesztését, szimplán azért, mert önök, tisztelt államtitkár úr, tisztelt kormánytagok, nem adtak annyi pénzt, amennyi kellett volna. Önöké a történelmi felhatalmazás. Önöké volt a történelmi bűn. Kilenc éve nem tettek semmit, és az egészségügy egy helyben toporgott. Teljesen nyilvánvaló, hogy Kásler Miklós beismerte azt, ami az előző kilenc év, nyolc év kormányzati egészségügyi politikája volt: az embereket magukra hagyni; hagyni, hogy szépen lassan meghaljanak. Ennek a bizonyítéka az a 192 ezer ember, aki az egészségügy jobban teljesítése mellett élve tudott volna maradni. Tisztelt Államtitkár Úr! Ideje tisztázni a kérdéseket! Mire kéri [[Az elnök a csengő megkocogtatásával jelzi az idő leteltét.]] a miniszter ezt a pénzt? Miért várt eddig? Mikor kérnek végre bocsánatot attól a 192 ezer embertől, aki megmenthető lett volna? [[Taps a Jobbik padsoraiban.]]
Tisztelt Országgyűlés! Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Szép pályaíve van a Jobbiknak az elmúlt nyolc esztendőben. Amikor megérkeztek a parlamentbe, akkor amit a kuruc.info-n írtak, azt tartották önök teljes valóságnak. [[Bana Tibor: Ki írt a kuruc.info-nak? Ki írt? Soha nem volt köze hozzá a Jobbiknak!]] Persze van, aki most letagadja hirtelen a kuruc.info-t, hiszen gyorsan tud köpönyeget váltani, de eljutottak oda a kuruc.info százszázalékos hiteles hírforrásnak tartásából, hogy ma már a Népszava az, ami önöknek hiteles hírforrás, és ha senki nem látott semmifajta tervet, csak a Népszava egy újságírója ír róla, akkor is önök azt mondják, hogy ez egy létező dolog, pontosan ilyen számokkal, így, úgy, amúgy. Tehát sikerült egyik szélsőségből a másik szélsőségbe esni, a kuruc.info-tól a Népszaváig, nem mértékadó forrásokból tájékozódni, nem a parlamenti bizottsági ülésekből, a különböző költségvetési törvényekből, a különböző közlönyökben megjelent kormányhatározatokból tájékozódni, hanem amikor így tetszik önöknek, akkor a kuruc.info-ból, ha éppen meg balliberális fordulata van a Jobbiknak, akkor a Népszavából. Majd megnézzük, hogy négy év múlva, nyolc év múlva mi lesz önök számára a hiteles hírforrás.De, tisztelt képviselő úr, az elmúlt időszakban, amelyben ön szerint semmi nem történt, például mióta Kásler Miklós vezeti az Emberi Erőforrások Minisztériumát, ön elfelejtett arról a tényről említést tenni, hogy a szakdolgozók, az ápolók részére egy 72 százalékos béremelésről döntött a kormány, 2019-től 2022-ig 72 százalékkal emelkedik az ápolók bére. Ez egy nagyon nagy mértékű béremelés, főleg ha összeveti azzal, hogy ez nem az első béremelés, hiszen 2012-13-ban volt egy átlag 27 százalékos béremelés [[Szilágyi György: 24 ezer ember halt meg!]] [[Szilágyi György: 24 ezer ember halt meg!]] , az elmúlt években ha ezt az esztendőt és az ezt megelőző négy évet összeveti egy 65,5 százalékos emelés, tehát 2016 és 2019 között. (Szilágyi György: 24 ezer ember halt meg!) Ezek tehát olyan mértékű béremelések, amelyek mellé ha odateszi az orvosok számára két év alatt biztosított 207 ezer forintos emelést plusz a 2012-13-as 27 százalékot [[Szilágyi György: 24 ezer ember halt meg!]] akkor láthatja, hogy nem az történik, mint ’10 előtt, az önök új barátainak kormányzati időszakában csökkent [[Az elnök a csengő megkocogtatásával jelzi az idő leteltét.]] az egészségügyben dolgozók bére, hanem végre növekedett, érezhető mértékben növekedett és növekedik az egészségügyi dolgozók bére. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Viszonválaszra megadom a szót képviselő úrnak. Parancsoljon!
Tisztelt Államtitkár Úr! Tudom én, hogy fájó egyébként azzal szembenézni, hogy az önök elmúlt egészségügyi politikája arra alapított mindent, hogy hagyják szépen lassan az embereket elenyészni és elmúlni, az egészségügyben elveszni és ezáltal halálra ítélni azt az évente 24 ezer embert, akik sajnos egy rosszabbul teljesítő egészségügyben elhaláloznak. Tudja, mit, államtitkár úr? Szerintem úgy néz ki a helyzet, hogy ha ön elmegy következőnek a választókerületébe Vácra, akkor lehet, hogy nem zsák krumplit, hanem egy zsák levelet kellene vinni, amelyben bocsánatot kér azoktól a hozzátartozóktól, akik még megmenthető családtagjaikat veszítették el. Úgy gondolom, ez a minimum, hogy tőlük bocsánatot kér.De ha jól értem, az a helyzet áll fenn, hogy a kormány mégsem akar ezek szerint adni pénzt az egészségügynek, amennyit a miniszter kért, a kormány mégsem akarja javítani az ő egészségügyi állapotukat, és nagyon úgy néz ki, ha jól értem, hogy nem akarja megmenteni a magyar kormány ezeket az embereket, akiket meg lehetne menteni. Ismétlem, 24 ezer emberről beszélünk, tisztelt államtitkár úr. [[Az elnök a csengő megkocogtatásával jelzi az idő leteltét.]] Ideje lenne már elmondani, hogy mi a helyzet a Kásler-féle igazságtervvel. Köszönöm szépen. [[Taps a Jobbik padsoraiban.]]
Köszönöm. Tisztelt Országgyűlés! Viszonválasz illeti meg államtitkár urat. Parancsoljon, államtitkár úr!
Köszönöm szépen a szót, elnök úr. Érdekes így nézni a jobbikos felszólalásokat, hogy mondanak valamit, hogy létezik valami, aztán azt mondják, hogy nem létezik az a valami, és önmagukkal vitatkoznak. Én ebbe a vitába nem szállnék bele. Lukács László György képviselő úr jól elvitatkozik önmagával, úgy látom, de azért szerintem azt kevesen tagadhatják el, hogy az OECD felmérése szerint a világ fejlett országai között, ha végignézzük, hogy hol, milyen mértékben emelkedtek az egészségügyi kiadások, Magyarországon a hetedik legnagyobb mértékű egészségügyikiadás-emelkedést láthatjuk akkor, ha megnézzük, hogy állampolgárokra vetítve mekkora mértékű kiadásnövekedés van reálértéken számolva. Ez azt jelenti, hogy az összes fejlett ország közül mindösszesen hat volt, ahol a magyarhoz mérhető mértékű emelkedés volt, vagy annál valamivel magasabb, és Magyarországon a hetedik legnagyobb mértékű volt ez a forrásbővülés.Úgyhogy, tisztelt képviselő úr, szerintem azok, akik a hetedik legnagyobb mértékben fejlesztik az egészségügyi forrásokat a fejlett országok között, azok szerintem egy jó úton haladnak, ellentétben önnel, akinek azért érdemes lenne tényleg egyszer bocsánatot kérni azért, hogy egy időben az volt a fő tevékenysége, hogy orvosokat közvetít külföldre [[Az elnök a csengő megkocogtatásával jelzi az idő leteltét.]] a Jobbik egészségpolitikusa [[Dr. Lukács László György: Ez nem igaz!]] az ország orvosexportőre, ehhez csak gratulálni tudok. [[Dr. Lukács László György: Gratuláljál csak! Ideje lenne a Rétvári-hálapénz-birodalomról beszélni Szigetváron! Közbeszólások a Jobbik soraiból: Hoppá! Hoppá! Gyorsan lehervadt a mosoly! Mik derülnek ki! Mik bújnak ki a zsákból!]] Köszönöm szépen. [[Taps a kormánypárti padsorokban.]]
Köszönöm államtitkár úr válaszát. Tisztelt Országgyűlés! Földi László, a KDNP képviselője, azonnali kérdést kíván feltenni az innovációért és… [[Zaj.]] Képviselőtársaim, megköszönöm, amennyiben lehetővé tennék azt, hogy folytassuk a munkánkat. Tisztelt Országgyűlés! Tehát Földi László, a KDNP képviselője, azonnali kérdést kíván feltenni az innovációért és technológiáért felelős miniszternek: „Mikor valósulhat meg a Nagykőrös, Nyársapát és Cegléd közötti kerékpárút?” Miniszter úr halaszthatatlan közfeladat ellátása miatt válaszadásra Cseresnyés Péter államtitkár urat kérte fel. Megkérdezem képviselő urat, hogy elfogadjae a válaszadó személyét. [[Jelzésre:]] Öné a szó, képviselő úr. Megkérem képviselőtársaimat, szíveskedjenek lehetővé tenni, hogy képviselő úr elmondja a kérdését. Parancsoljon! [[16.30]]
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Egy olyan beruházás fontosságára szeretném felhívni a figyelmet, amely megvalósulása esetén nem pusztán az életminőséget javítaná, hanem szó szerint életeket mentene. A Nagykőrös, Nyársapát és Cegléd között megépítendő kerékpárútról van szó, amelynek hiánya immár két évtizede állandó beszédtéma a választókerületben. Az általam képviselt polgárok személyesen, telefonon és levélben kérik számon rajtam ezt a fejlesztést, és azt kell mondjam, jogosan. A kerékpár az Alföldön sokak számára egyenrangú alternatívája a tömegközlekedésnek és a gépjárműforgalomnak. A mi vidékünkön ugyanis sokan járnak biciklivel munkába, bevásárolni, ügyeket intézni vagy éppen rokonlátogatóba. Ez számukra nem sport vagy hobbi, hanem az egyedüli közlekedési eszköz. Választókerületemben nagy számban élnek emberek a városon kívüli tanyavilágban. Az ő életüket jelentősen megnehezíti, sőt veszélyezteti, hogy a közúton, az autók mellett és között kell kerékpározniuk. Az elmúlt években több halálos tragédia történt emiatt. Mindannyiunk érdeke tehát, hogy a kerékpárosok a minimálisra csökkentett balesetveszély kockázatával közlekedhessenek. Tisztelt Államtitkár Úr! Mi helyben sok mindent megtettünk azért, hogy a kerékpárút megépüljön. A három település összefogott és beruházási tervet készíttetett ehhez a mindössze 14 kilométeres, ám annál fontosabb útszakaszhoz. Európai uniós forrás azonban nem áll rendelkezésre a megépítéséhez a közép-magyarországi régióban, és jelenleg sajnos hazai sem, mert a Pest megyének megítélt kompenzációs keretből csak belterületi kerékpárutak létesíthetők, települések közöttiek nem. A fentiek alapján kérdezem tisztelt államtitkár urat, hogy mikor valósulhat meg a Nagykőrös, Nyársapát és Cegléd közötti kerékpárút. [[Taps a kormánypártok soraiban.]]
Köszönöm, képviselő úr. Tisztelt Országgyűlés! Megadom a szót Cseresnyés Péter államtitkár úrnak. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! A kormány a közlekedésfejlesztés egyik kiemelt ágazatává tette a 2002 és 2010 között méltatlanul háttérbe szorított kerékpáros közlekedés fejlesztését, hiszen az nemcsak a turizmus szempontjából bír jelentőséggel, hanem ahogy ön is említette például az Alföldön élő emberek mindennapjaihoz is elválaszthatatlanul hozzátartozik. Nincs köztünk nézetkülönbség abban a kérdésben, hogy Pest megyében is szükséges a települések közötti kerékpáros közlekedési lehetőségek fejlesztése. A 441-es számú főút Cegléd és Nagykőrös közötti szakaszán mind az autósforgalom, mind a sűrű kerékpáros forgalom alátámasztja ennek a kormányzati célkitűzésnek a helyességét. Ennek megfelelően a közelmúltban két pályázati felhívás is támogatta Pest megye kerékpárútjainak a fejlesztését. A „Versenyképes Közép-Magyarország” operatív program keretében 1,9 milliárd forint, hazai forrásból pedig 4 milliárd forint forrást már biztosítottunk is erre a célra. Annak érdekében, hogy a további források rendelkezésre állásának függvényében a fejlesztések sorába a Cegléd és Nagykőrös közötti 14 kilométer hosszú szakasz is bekerülhessen, Révész Máriusz képviselő úrral, az aktív Magyarországért felelős kormánybiztossal egyeztetve az Innovációs és Technológiai Minisztérium megteszi a szükséges intézkedéseket a kerékpárút 2019-ben történő előkészítése érdekében. [[Taps a kormánypártok soraiban.]]
Köszönöm szépen államtitkár úr válaszát. Viszonválaszra megadom a szót a képviselő úrnak.
Köszönöm a szót, elnök úr. Tisztelt Államtitkár Úr! Az már jó hír számomra, hogy megkezdődik a kerékpárút építésének előkészületi munkája, azok elindulnak ebben az évben, és reményeim szerint a közvetkező évben meg is fog épülni. Ez annál is inkább fontos lenne, mert ha ez a kerékpárút megépülne, akkor Ceglédtől Kecskemétig tudnánk egy 40 kilométeres szakaszon kerékpározni. Mint ahogy államtitkár úr is mondta a válaszában, a kamionforgalom különösen nagy ezen az úton, az észak-déli kamionforgalom óriási, és nagyon sok balesetet is okoz a sok kamion ezeken az utakon. Bízom abban, hogy a kormány megértette és megérti az itt élő emberek szavát, és a következő egy-két évben ez a kerékpárút megépül. Köszönöm a válaszát, államtitkár úr. [[Taps a kormánypártok soraiban.]]
Köszönöm szépen, képviselő úr. Viszonválasz illeti meg államtitkár urat. Parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! Nagyon fontosnak tartjuk a kerékpáros közlekedést mint alternatív közlekedési formát, és ennek érdekében az elmúlt években ahogy említettem már számos kilométernyi kerékpárút épült meg belterületen, településeken belül és településeket összekötve. Ugyanis szakítottunk azzal a szocialista felfogással, miszerint vidéken élni szükségképpen alacsonyabb életszínvonalat jelent; ők annak idején ezt vallották. Mi ezt szeretnénk megcáfolni, és fontos célként tűzzük ki azt, hogy a vidéki életforma legalább olyan értékes, ha nem értékesebb, mint a városi lét, élet. Ezért nagyon fontosnak tartjuk, hogy a vidék azonos színvonalat nyújtva tudjon kínálni életfeltételeket a városihoz képest. Ennek egyik nagyon-nagyon fontos része lehet a kerékpáros turizmus kialakítása, amelyik a vidéki életformát magasabb szintre tudja emelni, ehhez pedig elengedhetetlenül szükséges a kerékpárút-hálózat fejlesztése. Ezt tartja nagyon-nagyon fontosnak a kormányzat, ezért tartjuk fontosnak a kerékpárutak fejlesztését. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Hubay György, a Fidesz képviselője, azonnali kérdést kíván feltenni a belügyminiszter úrnak: „Kinek az érdekeit szolgálná a nemzeti határvédelmi rendszerek meggyengítése?” címmel. Miniszter úr halaszthatatlan közfeladat ellátása miatt válaszadásra Kontrát Károly államtitkár urat jelölte ki. Kérdezem képviselő urat, hogy elfogadjae a válaszadó személyét, vagy személyesen miniszter úrtól kéri a választ.
Elfogadom.
Öné a szó, képviselő úr.
Tisztelt elnök úr, köszönöm a szót. Tisztelt Államtitkár Úr! Kedves Képviselőtársaim! Közeledve az európai parlamenti választások napjához, hétről hétre kirajzolódni látszik két, egymással szöges ellentétben álló kép Európa jövőjét illetően. Vannak, akik Soros György kottájából játszva képzelik el Európa és hazánk jövőjét, tehát egy nemzetállamok nélküli, kevert társadalmakon alapuló közösséget kívánnak létrehozni. Vannak viszont azok és szemmel láthatóan egyre többen és többen , akik nem kérnek a kevert társadalmakból, hanem ki akarnak tartani Európa több ezer éves keresztény kultúrájú történelme és a nemzetállamok fennmaradása mellett. A küzdelem azonban úgy nehéz, hogyha az Európai Parlamentbe vágyakozó egyes magyar képviselőjelöltek minden szinten próbálják lejáratni hazánkat külföldön, és saját maguk is hozzájárulnak az illegális migráció további erősítéséhez. Tisztelt Államtitkár Úr! Mint köztudott, egész Európában elsőként a magyar kormány volt képes megfékezni az illegális megrációt, hatékony határvédelmi politikájának köszönhetően. Az MSZP a nemrégiben bemutatott programjában viszont most leginkább ennek a lebontásán dolgozna. Kiemelt céljaik között szerepel ugyanis az Európai Határvédelmi Ügynökség, másik nevén a Frontex megerősítése és kizárólagos határvédelmi jogának kialakítása, jelentősen gyengítve és a lehetőségeit lekorlátozva ezzel a magyar rendvédelmi és határvédelmi szerveknek. A Frontex egyébként már bizonyíthatott az elmúlt években. Teljesítményüket megismerhettük Dél-Európa-szerte, ahol illegális migránsok milliói árasztották el a kontinenst tétlenségük miatt. Felháborítónak tartjuk, hogy egy olyan párt akarja a magyar embereket képviselni az Európai Parlamentben, amely a programja alapján egészen egyértelműen sorosista, migránspárti és idegen érdekeket szolgál. [[Az elnök a csengő megkocogtatásával jelzi az időkeret leteltét.]] Tisztelt Államtitkár Úr! Magyarország most már hosszú évek óta hozzájárul a schengeni övezet külső határainak védelméhez. Az elvégzett munka hatékony és eredményes, a számok magukért beszélnek. [[Az elnök ismét csenget.]]
A kérdést kérem, képviselő úr!
Felmerül azonban a kérdés, hogy kinek az érdekeit szolgálná a magyar határvédelmi rendszer meggyengítése, és mivel járna a Frontex…
A kérdését kérem, képviselő úr, le kell állítsam másképp.
…kizárólagos határvédelmi joga a nemzetállamokra nézve. Elnézést kérek, amiért kicsit hosszabban beszéltem. [[Taps a kormánypárti padsorokban.]]
Köszönöm szépen, képviselő úr. Tisztelt Képviselőtársaim! Be kell tartani mindenkinek az időkeretet. Köszönöm a megértésüket. Tisztelt Országgyűlés! Megadom a szót Kontrát Károly államtitkár úrnak. Parancsoljon! [[16.40]]
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Ma a biztonság a legfontosabb közösségi érték, és ma Magyarország biztonságos országnak számít. Magyarország álláspontja kezdettől fogva világos, hogy a külső határok, a schengeni külső határok megvédése, egyáltalán a határvédelmi kötelezettségnek eleget tenni nemzeti felelősség, nemzeti hatáskör. Mi nem engedünk ebből, nem engedjük át ezt a nemzeti hatáskört se a Frontexnek, se más európai uniós ügynökségnek.Fontosnak tartjuk, hogy minden uniós ország eleget tegyen ennek a kötelezettségének, és különösen a schengeni külső határokkal rendelkező országok tegyenek eleget ennek a határvédelmi kötelezettségnek. Tehát mi világosan megmondtuk és most is azon az állásponton vagyunk, hogy a külső határok védelme nemzeti hatáskör, ezt nem adjuk át. Nem adjuk át a kapukulcsot, megvédjük Magyarországot, megvédjük a magyar emberek biztonságát úgy, ahogy az elmúlt, közel négy esztendőben mindig tettük. Köszönetet mondunk mindazoknak a határvadászoknak, rendőröknek, katonáknak, akik ebben közreműködtek eddig is és a jövőben is közre fognak működni. Ami a Frontex lehetséges szerepét illeti, a Frontex szerepe a schengeni külső határok biztosításában csak támogatói, kiegészítői szerep lehet az egyes tagállamok számára, és nem helyettesítheti a tagállamok felelősségét a határok védelmében. Tehát úgy tudjuk elképzelni, hogy ha egy uniós tagország nem tud eleget tenni annak a kötelezettségének, ami a külső határok megvédését jelenti és kéri a Frontex segítségét, akkor tudjuk elképzelni ezt a részvételt. Egyébként eddig a Frontex még egyetlen kilométer határt sem védett meg. De mindenképpen fontosnak tartjuk, hogy a tagállamok tegyenek eleget ennek a kötelezettségüknek. Köszönöm szépen. [[Taps a kormánypárti padsorokban.]]
Megköszönöm államtitkár úr válaszát. Viszonválaszra megadom a szót képviselő úrnak.
Tisztelt Államtitkár Úr! Utalva az ön beszédére, egyébként mi nem zárkózunk el egy megerősített Frontextől, sőt örömmel fogadnánk, ha Európa-szerte, mondjuk, a magyarhoz hasonló hatékony határvédelmi rendszer lenne, de ezt csak és kizárólag a nemzeti határvédelmünk megtartásával párhuzamosan tudom elképzelni. Magyarország a jövőben is hatékonyan fel tud lépni majd az illegális migráció ellen, és ezt az újonnan megalakuló Európai Parlament a jövőben már támogatni és nem támadni fogja reméljük. Köszönöm megtisztelő figyelmüket. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Viszonválasz illeti meg államtitkár urat. Parancsoljon!
Tisztelt Elnök Úr! Tisztelt Országgyűlés! Tisztelt Képviselő Úr! Magyarország, úgy, ahogy korábban mondtam, eleget tett és a jövőben is eleget fog tenni a külső határok megvédése iránti kötelezettségének. Ezért óriási erőfeszítéseket tesz ez az ország, több mint egymilliárd eurónyi forrást biztosított Magyarország ennek a határvédelemnek a biztosítására. Kérelmünk ellenére az Európai Unió nem támogatta ezt a védelmet, nem térítette meg a költségek 50 százalékát úgy, ahogy Magyarország ezt alátámasztott beadványában kérte. Ennek ellenére természetesen a jövőben is a magyar emberek és Magyarország biztonsága az első számunkra, és eleget tudunk tenni és fogunk tenni ennek a kötelezettségnek.Ami pedig a Frontexet illeti, kiegészítő, támogatói szerepkörét, a tagállami kérésre való közreműködését elképzelhetőnek tartjuk. Ha ez is hozzájárul a közös Európa megvédéséhez és a belső határok eltűnéséhez, akkor, azt gondolom, ez támogatható. De még egyszer, ez a hatáskör, a határvédelem hatásköre nemzeti hatáskör, nemzeti felelősség kell maradjon a jövőt illetően is. Köszönöm szépen. [[Taps a kormánypárti padsorokban.]]
Köszönöm szépen államtitkár úr válaszát. Tisztelt Országgyűlés! Tisztelt Országgyűlés! Z. Kárpát Dániel, a Jobbik képviselője, azonnali kérdést kíván feltenni az igazságügyi miniszternek: „Mennyire hiteles a kormány politikája?” címmel. Miniszter úr halaszthatatlan közfeladat ellátása miatt válaszadásra Völner Pál államtitkár urat jelölte ki. Kérdezem képviselő urat, elfogadjae a válaszadó személyét. [[Jelzésre:]] Öné a szó, képviselő úr.
Tisztelt Elnök Úr! Tisztelt Ház! Az utóbbi hetekben a Fidesz-KDNP egyfajta társadalmi igényre hivatkozva elkezdte keresztül-erőszakolni a vagyonkezelői alapítványok ötletét a magyar parlamenten, bizottságokon, és a „cselekedni kellett” felütéssel kezdték az indoklásukat a vitában, egy olyan alapítványi forma létrehozatalakor, ami kimondottan 600 milliósnál nagyobb vagyonok kezelésére, kedvezményes módon történő kezelésére szolgál.Nagyon egyszerű a kérdésem, államtitkár úr. Ön szerint, a személyes véleménye alapján milyen társadalmi igény, milyen nyomás érte önöket azt illetően, hogy 600 milliósnál nagyobb vagyonokat kedvezőbben, könnyebben lehessen kezelni, kedvezőbb adózási formákkal lehessen ezen vagyonok hasznait adott esetben kivenni, lehessen közvagyont, közpénzt magánvagyonná konvertálni, alakítani, eltüntetni? És milyen nyomás érte önöket azt illetően, hogy ezt ne csak az MTA-ra terjesszék ki, ahová odamentek egy ultimátummal, hogy tessék egy ilyen alapítványi formának odaadni az összes vagyont, cserébe talán majd beleszólhattok egy kicsit a saját életetekbe vagy nem? Mi volt az a társadalmi nyomás, ami feltételezhető módon az önökhöz közel álló oligarchák vagyonára is kiterjeszti ezt a lehetőséget, lehetővé teszi közvagyon, közpénzek eltüntetését, magánvagyonná alakítását, adott esetben külföldre szállítását a későbbiekben? Mi volt az az óriási nyomás, mi volt az a feszítő társadalmi igény, amely ennek szükségességét ilyen rövid idő alatt, ennyire masszív módon kikényszerítette önökből? Hiszen a végeredmény az, hogy normális vita mellőzésével, rekordidő alatt megpróbálják mindezt keresztülvinni a parlamenten. Érdekel bennünket tehát az, hogy milyen kedvezményes lehetőségeket lát ezen újabb alapítványi forma mögött, láte kedvezőbb adózási, adott esetben a vagyon kinyerésére vonatkozó lehetőségeket. Amennyiben pedig nem, akkor miért erőltették ezt az egészet ennyire? Köszönöm. [[Taps a Jobbik padsoraiban.]]
Köszönöm, képviselő úr. Tisztelt Országgyűlés! Megadom a szót Völner Pál államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselőtársaim! Tisztelt Képviselő Úr! Ennek a törvénynek a vitájánál nagyon sok minden elhangzott, olyan tévedés is, ami ebben a felszólalásban is szerepelt. Ugyanakkor arra is szeretném felhívni a figyelmet, hogy ezt a törvényjavaslatot a Ház normál menetrendben tárgyalja, tehát semmiféle sürgősségről vagy gyors és azonnali jogalkotásról nem beszélhetünk ebben az esetben. Megint csak azt mondom, hogy normál jogalkotási rendben történik. Miután nincsenek tömegével módosítók, lehet, hogy gördülékenyebben halad előre a maga útján, mint egy nagy kódex megvitatása, hiszen ez egy részterületet dolgoz ki.Akkor is elmondtuk, hogy itt semmiféle vagyonkimentésről nincs szó, ezekbe az alapítványokba vagyont kell behelyezni, és garanciális feltételek mellett van ennek a vagyonnak vagyonkezelése. Azt a fajta hozamot, ami keletkezik, az alapító okiratban tisztázni kell, hogy milyen célra használható. Meg van nevezve az a kör, például a közérdekű alapítványoknál, amilyen célra alapítható ilyen vagyonkezelő alapítvány. Az is megnevezésre kerül, hogy könyvvizsgáló szükséges ezeknél az alapítványoknál, tehát az átláthatóság teljes mértékben biztosított. Amennyiben a vagyon például cégekben nyilvánul meg, akkor nyilvánvalóan azokra a cégekre ugyanazok az adózási szabályok vonatkoznak, mint a normál piaci cégekre. Tehát itt ez a fajta vízió, ami itt valamilyen összeesküvést sejtet, teljesen megalapozatlan. A másik: nemzetközi példákra tudok hivatkozni, hogy azokban az országokban, amelyek szerencsésebb helyzetben voltak, és vagyonok léteztek korábban is, létezik ez a fajta vagyonkezelési forma. [[Szilágyi György: Nem hat év alatt szedték össze a vagyonukat.]] Egyszerűen a magyar jog fejlődése, a magyar gazdaság most érkezett abba az állapotába, hogy ez nálunk is szükségszerűvé vált. Köszönöm. [[Taps a kormánypárti padsorokban.]]
Köszönöm szépen államtitkár úr válaszát. Viszonválaszra megadom a szót képviselő úrnak. Parancsoljon!
Tisztelt Elnök Úr! Tisztelt Ház! Egyvalamiben egyetértek államtitkár úrral, létezik sikeres nyugat-európai nemzetgazdaságokban hasonló alapítványi forma. Államtitkár úr, tudja, hogy mennyi idő alatt összeszedett vagonokra vonatkozik mindez átlagosan? 60-80-100-120 év alatt, családi dinasztiákon, generációkon átívelő módon, tisztességes munkával összeszedett vagyonok kezelésére.Államtitkár Úr! Nem hat, nem nyolc és nem tíz év alatt összeszedett vagyonokra vonatkozik mindez, olyan emberek kezében összpontosulva, akik 2010 előtt azért ezen az idézőjeles piacon, maradjunk annyiban, hogy nem voltak ilyen magas szinten. És, államtitkár úr, játsszunk el egy gondolatkísérlettel: tudja ön adni a nevét ahhoz, hogy adott esetben az önök közelében fellelhető üzletemberek, oligarchák közbeszerzéseken, EU-pályázatokon milliárdos vagyonokra tesznek szert valahogy, ezt kiszervezik egy családi alapítványba, annak hasznait, nyereségét osztalékkén kiveszik, ily módon a korábbi elcsalt közpénz tökéletesen elveszti közpénz jellegét, majd ezzel az osztalékkal láthatatlan módon azt csinálnak, amit akarnak? Ha pedig az alapítvány alapító okiratában meghatározott kedvezményezetti kör kizárólag az érintett oligarcha családtagjait tartalmazza majd, akkor ezt a beszélgetést, úgy gondolom, folytatnunk kell [[Az elnök csenget.]] hiszen nem maradhat büntetlenül a közvagyon, közpénzek kijátszásának ennyire egyértelmű módozata. [[Taps a Jobbik padsoraiban. Közbeszólások ugyanott: Úgy van.]]
Képviselő Úr! Tisztelt Országgyűlés! Viszonválasz illeti meg államtitkár urat. Parancsoljon, államtitkár úr! figyelembe véve a hosszabbítást. [[16.50]]
Köszönöm a szót, elnök úr. Az elhangzottakhoz annyit, hogy a parlamentet nem tartom alkalmas fórumnak arra [[Szilágyi György: Mert nem tudod cáfolni, azért!]] hogy az ellenzéknek jogi továbbképző kurzusokat tartsunk. De ha közpénzről beszélünk, és hogy a közpénzből mikor válhat olyanfajta tőke vagy működő vagyon vagy éppen nyereség vagy éppenséggel felhasznált költség, akkor mindannyian tudjuk, hogy abban a pillanatban, amikor az állam vagy az önkormányzat kifizetett egy kivitelezőt, nem közpénzről beszélünk. Tehát hogyha utána valaki ha lenne is ilyen, mert lássuk majd meg a gyakorlatban, hogy egyébként kik fognak majd ilyen alapítványokat alapítani azt alapítványba teszi vagy éppenséggel vállalatfejlesztésre fordítja, ennek már semmi köze a közpénzhez. [[Szilágyi György: Elveszítette közpénzjellegét. Úgy van!]] De azt hiszem, hogy önöknél is talán még maradtak jogászok Staudt úr után is, kérjék ki ebben az ő tanácsaikat. Köszönöm szépen. [[Taps a kormánypártok soraiból.]]
Köszönöm szépen államtitkár úr válaszát. Tisztelt Országgyűlés! Stummer János, a Jobbik képviselője, azonnali kérdést kíván feltenni az emberi erőforrások miniszterének: „Mennyire hiteles a kormány politikája?” címmel. Miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem képviselő urat, elfogadjae a válaszadó személyét. [[Stummer János jelzésére:]] Igen. Öné a szó, képviselő úr.
Köszönöm szépen a szót. Tisztelt Ház! Tisztelt Hölgyeim és Uraim! Azokért emelek most szót, akiket önök, tisztelt fideszes népnyúzók, jogtalanul fosztottak meg a járandóságaiktól; azokért a magyar emberekért, akik az önök döntése miatt vészesen elszegényedtek, akik közül sokak elveszítették a tetőt a családjuk feje fölül; azokért emelek szót, akiket önök a reménytelen sötétségbe löktek, akik közül sokakat az öngyilkosságba kergettek. Ők azok a tízezrek, akik 2010 után először tapasztalhatták meg a saját bőrükön, hogy a következő években mire is számíthat a szegény, az elesett, a segítségre szoruló Orbán Viktor országában. Ők azok a magyar állampolgárok, akikre 2010 után először támadt rá a saját államuk, akiket először pécézett ki magának a nemzeti együttműködés rendszere. Akkor önök helyesen mondták azt, hogy az ellátási formát meg kell tisztítani a visszaélésektől. De az önök kezét nem az vezette, hogy egy emberségesebb és igazságosabb rendszert hozzanak létre, hanem csak és kizárólag az, hogy néhány tíz milliárd forintot meg tudjanak spórolni ezeken a családokon. A jogtalanul elvett pénzt pedig nem az egészségügybe tették, nem abba fektették, hogy a magyar munkavállalók végre biztonságosabb munkakörülmények között dolgozhassanak, nem arra, hogy sérült honfitársaink minél hamarabb visszanyerhessék régi önmagukat. A lopott pénzből önök stadiont építettek apucinak, szállodaláncot vásároltak a kislányának, marhaságokkal plakátolták tele az országot, és arra is jutott belőle, hogy egymás zsebét is jól megtömködhessék. Ha tetszik önöknek, ha nem, tavaly ősz óta alkotmánybírósági határozat van arról, hogy önök meglopták a rokkantnyugdíjasokat. [[Az elnök a csengő megkocogtatásával jelzi az idő leteltét.]] Mikor fogják az új felülvizsgálati rendszert bevezetni? Hogyan fogják és mikor kártalanítani az érintetteket? [[Az elnök ismét csenget. Gulyás Gergely: Március 31-e.]] És ki fog önök közül bocsánatot kérni ezektől az emberektől? [[Taps a Jobbik soraiból.]]
Tisztelt Országgyűlés! Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Minden alkotmánybírósági döntést a kormány eddig betartott, így ezt is be fogja tartani, az alkotmánybírósági határozatban rögzített határidők szerint a javaslatot az Országgyűlés elé fogjuk terjeszteni. Ugyanakkor képviselő úr azt kihagyta a felszólalásából, hogy tulajdonképpen a rendszer átalakítása, a rendszerhez való hozzányúlás a Jobbik szempontjából fontos volt vagy nem volt fontos. Azért is érdekes, hiszen önök a korábbi rendszert, a 2010 előtti rendszert nagyon vehemensen támadták még 2010-ben. Nagyon sok mindenben megváltozott az önök véleménye, nyolc év alatt 180 fokot fordult; kíváncsi vagyok arra, hogy most hogyan gondolkozik erről. Nekünk az volt a legfontosabb, hogy akik nyilván a nyugdíj előtt pár évvel állnak, azok esetében ne változzon semmi, az ő esetükben még a korábbihoz hasonló összegekkel az ellátások folyamatosan folyósításra kerültek. Aki viszont nem állt túl közel a nyugdíjkorhatárhoz, és még volt reális esély arra, hogy munkát tudjon vállalni, és a munkavállalással, tisztelt képviselő úr, a jövedelme növekedni tudjon, azoknál ehhez a jövedelmi növekedéshez hozzájárultunk. Például a rehabilitációs kártyának a bevezetésével, aminek a következtében tízezres nagyságrendben tudtak munkát vállalni olyan emberek, akik korábban segélyből éltek. Most ők a korábbi segély többszörösét kapják munkabérként. Ez nyilván a hétköznapjaikban is nagyobb megbecsültséget jelent, hiszen az ember szívesebben teszi azt, hogy több pénzért munkát is vállal, semmint hogy a segélyből valahol a lét és a nemlét határán tántorogjon. Nekünk ez volt a célunk, hogy több tízezer embernek a hétköznapok méltóságához is hozzá tudjunk járulni és a jövedelmek növekedéséhez is hozzá tudjunk járulni. Akik pedig nem voltak munkaképesek és nem voltak közel a nyugdíjkorhatárhoz vagy nem töltötték be, azok olyasfajta szociális jellegű ellátást kaptak, amelyhez hasonló korábban is az ellátásuk volt, és éppen ezért a létfenntartáshoz szükséges hozzájárulása az államnak ezen a téren megvalósulhatott. De az alapvető célunk az volt, hogy miért ne növeljük a jövedelmét azoknak, akiknek növelni lehet, mert munkaképesek. Köszönöm szépen. [[Taps a kormánypártok soraiból.]]
Megköszönöm államtitkár úr válaszát. Viszonválaszra megadom a szót képviselő úrnak. Parancsoljon!
Köszönöm szépen a szót. Tisztelt Ház! Tisztelt Államtitkár Úr! Krumplis államtitkár úr láthatóan [[Cseresnyés Péter: Jaj, de szellemes vagy!]] szövegértési problémákkal küszködik. Tehát három egyszerű kérdést tettem fel önnek, ön pedig mellébeszél.
Képviselő úr, a jelzőit, megkérem, szíveskedjen megtartani magának!
Tehát az első kérdésem az volt, hogy mikor fizetnek kártérítést azoknak a rokkantnyugdíjasoknak, akiket önök megloptak. Kettő: március 31-én jár le a határideje annak, hogy az új felülvizsgálati rendszert bevezessék. Mikor hozzák ezt a Ház elé? Három: ki fog önök közül bocsánatot kérni azoktól az emberektől, akiket megloptak és megaláztak? Erre válaszoljon, államtitkár úr! [[Közbeszólás a Jobbik padsoraiból: Így van! Taps a Jobbik soraiból.]]
Tisztelt Országgyűlés! Viszonválasz illeti meg államtitkár urat. Parancsoljon, államtitkár úr!
Tisztelt Képviselő Úr! Nem válaszolt arra, hogy a Jobbiknak mennyit változott az álláspontja ebben a kérdésben. [[Közbeszólások a Jobbik soraiból. Szilágyi György: Neked kell válaszolni, mert három kérdés van feltéve! Az elnök csenget.]] És láthatólag ez fáj is önöknek, tisztelt képviselő úr. [[Szilágyi György: Három kérdés van feltéve!]] Szívesen megismétlem önnek azt, ami a két percben elhangzott [[Szilágyi György: Na! Egy.]] egy percben is, hogy megértse. Mi az elmúlt időszakban is és most is minden alkotmánybírósági döntést határidőre végre fogunk hajtani. Amit az Alkotmánybíróság határidőként törvényjavaslat benyújtására a kormány számára, az Országgyűlés számára előír, ezt a kormány meg fogja tenni, és mindenki azt a juttatását, ami az alkotmánybírósági döntésből kiolvasható, ezen törvényjavaslat kapcsán meg fogja kapni. De felhívom a figyelmét, hogy emberek tízezrei jóval nagyobb bevételre tettek szert, pontosan azért, mert hozzányúltunk ehhez a rendszerhez, amely még a Horn-időszakra nyúlik vissza most ne elemezzük, hogy miért és hogyan tették , amit ezek szerint önök védenek [[Közbeszólás a kormánypárti padsorokból: Így van!]] ezek szerint akkor ön a Gyurcsány-féle rendszernek az oldalán áll, mert nem mondta azt, hogy ahhoz hozzá kellett volna nyúlni, és önök továbbra is emberek tömegeit, tízezreit és százezreit segélyek által szegénységben tartanák, és nem azt a politikát követnék, mint mi, hogy akinek lehet, annak segély helyett munka járjon. [[Az elnök a csengő megkocogtatásával jelzi az idő leteltét.]] Nyilván egy megváltozott munkaképességűnek állami támogatással [[Az elnök ismét csenget.]] [[Az elnök ismét csenget.]] hiszen kompenzáljuk azt a munkáltatóknak, hogy nyilván egy megváltozott munkaképességűnek a betanításával (Az elnök ismét csenget.), a napi munkavégzésével többletfeladat jár. Mi erre biztosítjuk a többletforrásokat. Köszönöm szépen. [[Taps a kormánypártok soraiból.]]
Köszönöm szépen államtitkár úr válaszát. Tisztelt Országgyűlés! 16 óra 57 perc és 48 másodperc van, viszont még nem telt le az időkeret, tehát betartva minden szabályt, bármennyire is telt az idő, Bencsik János, a Jobbik képviselője, azonnali kérdést kíván feltenni miniszterelnök úrnak: „Mennyire hiteles a kormány politikája?” címmel. Miniszterelnök úr halaszthatatlan közfeladat ellátása miatt válaszadásra Gulyás Gergely, Miniszterelnökséget vezető miniszter urat jelölte ki. Kérdezem, elfogadjae a válaszadó személyét. [[Bencsik János jelzésére:]] Öné a szó.
Tisztelt Elnök Úr! Tisztelt Ház! Tisztelt Képviselőtársaim! Manfred Weber, a Fidesz által is támogatott európai néppárti csúcsjelölt azt nyilatkozta a hétvégén a Spiegelnek a Fideszt jellemezve, hogy ami sok, az sok, Orbán Viktor rossz úton halad, és konkrét lépéseket helyezett kilátásba a Fidesz kizárása kapcsán az Európai Néppártból. Ennek egyébként, mármint a Fidesz kizárásának egyre több támogatója és lelkes híve van, nemcsak a baloldali és liberális európai pártok sorából, hanem bizony a magukat jobboldali, keresztény és konzervatív pártként meghatározó európai pártok közül is. Ezek egyébként az önök szövetségesei. És miközben ezek a vélemények vannak, úgy látszik, hogy a Fidesz mindent elkövet annak érdekében, hogy kiprovokálják a saját kirúgásukat vagy a kizárásukat az Európai Néppártból. Egyébként ezzel nemcsak maguknak ártanak, hanem elsősorban az országnak, ugyanis ha önöket, a Fideszt kizárják az Európai Néppártból, az nemcsak a Fidesznek rossz, hanem Magyarország érdekérvényesítő képességeit is csökkenti. [[17.00]] Persze erre lehet azt mondani, hogy igazából eddig sem álltak ki önök a magyar nemzeti érdekekért. Nem álltak ki akkor, amikor az önök által sokat támadott Gyurcsány Ferenccel egyetértésben szavazták meg olvasatlanul a lisszaboni szerződést. [[Dr. Rétvári Bence: Ki szólalt fel az Európai Ügyészségért az előbb?]] Nem álltak a „bérunió” európai polgári kezdeményezés mellett, ami csökkentette volna a bérszakadékot a keleti és a nyugati országok között. Nem tettek semmit azért, hogy európai színtéren kezelni lehessen a migrációs nyomást, túl azon, hogy magyar adóforintokból és magyar adófizetői pénzekből teleplakátolták az országot. És egyébként nem tettek semmi a határon túli magyar közösségek autonómia- és önrendelkezési törekvéseinek támogatásáért sem. Tehát felmerül jogosan a kérdés, hogy egyáltalán mennyi értelme van annak, hogy önök bármilyen európai uniós pártcsaládnak a tagjai legyenek [[Az elnök csengetéssel jelzi az időkeret leteltét.]] de tekintve, hogy ezzel eljátsszák az esélyét is annak [[Az elnök ismét csenget.]] hogy Magyarország a következő években képviselve legyen, szeretném kérdezni a miniszter urat, hogy meddig feszítik még a húrt. [[Taps a Jobbik soraiban.]]
Tisztelt Országgyűlés! Megadom a szót Gulyás Gergely, Miniszterelnökséget vezető miniszter úrnak. Parancsoljon, miniszter úr!
Köszönöm a szót. Mélyen tisztelt Elnök Úr! Tisztelt Képviselő Úr! Mi magyar nemzeti érdeket képviselünk úgy [[Hangok a Jobbik soraiból: Ha-ha-ha!]] ahogy lehet, és ott, ahol lehet. Miután a Jobbik a mi ismereteink szerint [[Rig Lajos: Nem egy Lázár, az biztos!]] semmilyen európai pártcsaládnak nem tagja, ezért egy dolgot megnyugtatóan tudok közölni: a mi érdekérvényesítő képességünk az ön logikáját követve biztos, hogy sokkal jobb, mint a Jobbiké. Remélem, hogy az önöké is javulni fog, annak ellenére, hogy ez ellen számtalan érvet lehetne felhozni.Végül javaslom, hogy egy frakción belüli egyeztetést legalább az azonnali kérdéseket megelőzően tartsanak, mert most ön azt rótta fel a mi bűnünkként, hogy a lisszaboni szerződést megszavaztuk, mi pedig pont azt mondjuk, hogy a lisszaboni szerződés megfelelően osztja meg a hatásköröket a tagállamok és az Európai Unió között. [[Z. Kárpát Dániel: Ezt komolyan gondolod?]] Ehhez képest önöknek számtalan olyan javaslata van, a mai ülésen is számtalan ilyen javaslattal éltek, amely tovább tolná el ezeket a hatásköröket Brüsszel irányába, és venne el a tagállamoktól hatásköröket. Ebben az esetben viszont nem értem, hogy a kritikájuk mire irányul a lisszaboni szerződés kapcsán, hiszen önök messze túlmentek volna ezen a szuverenitás feladása tekintetében. Köszönöm a figyelmet.
Köszönöm szépen, miniszter úr. Tisztelt Országgyűlés! Viszonválasz illeti meg a képviselő urat. Parancsoljon!
Az a baj, tisztelt miniszter úr, hogy az összes olyan gazemberség, amit a Fidesz elkövet, az Európai Unió szemében Magyarországra ég rá, Magyarországgal azonosítják. Az az igazság, hogy az önök kormányzása alatt Magyarország az Európai Unió második legkorruptabb állama jelenleg. Az a baj, hogy önök nem a probléma megoldásában érdekeltek, hanem a probléma kiélezésében, és egyfajta provokátori szerepben mindent megtesznek azért [[Dr. Rétvári Bence: Ez a Jobbikra nem jellemző, hogy provokátor lenne!]] hogy ezeket a problémákat ne tudjuk kezelni és megoldani európai uniós szinten, hanem belpolitikai célokra használják fel. [[Szilágyi György: Így van!]] Ön, miniszter úr, egy korábbi felszólalásában azt mondta, hogy nagyon komoly tétje van az európai parlamenti választásnak, ezzel mi magunk is egyetértünk. Az európai parlamenti választáson, májusban egyébként a szavazók arra fognak felhatalmazást adni, hogy hozzájárulnake ahhoz, hogy önök további uniós forrásokat lopjanak el, hozzájárulásukat adjáke ahhoz, hogy a kormánytól még független médiát bedarálják, ahhoz, hogy a bíróságok kézi vezérlését még jobban fokozzák [[Az elnök csengetéssel jelzi az időkeret leteltét.]] hozzájárulnake ahhoz, hogy a gazdaság további szektorait vonják teljesen magánkézbe, és hozzájárulnake ahhoz, hogy… [[Az elnök kikapcsolja a mikrofont.]]
Képviselő úr, lejárt az időkerete. Lejárt az időkerete, képviselő úr, sajnálom. [[Szilágyi György: Érdekes, az előbb öt másodperc után nem volt kikapcsolva Rétvárié! Tállai András: Ne ordítsál már, Szilágyi!]] Nem vitatkoztam, képviselő úr. [[Dr. Rétvári Bence: Legalább tapsoljátok meg! Taps a Jobbik soraiban. Z. Kárpát Dániel: Egyre flegmábbak vagytok! Dr. Rétvári Bence: Ez rátok nem jellemző! Z. Kárpát Dániel: Normális kérdéseket kaptatok! Tállai András: Ez nem a B-közép!]] Tisztelt Országgyűlés! Viszonválaszra megadom a szót Gulyás Gergely miniszter úrnak.
Köszönöm a szót. Tisztelt Elnök Úr! Tisztelt Képviselő Úr! Egyetértünk az európai uniós választások fontosságában, mi is azt javasoljuk mindenkinek, hogy vegyen részt a választáson, és szavazzon a kormánypártokra, mert egyedül a kormánypártok képviselői voltak azok, akik az Európai Parlamentben következetesen képviselték a nemzeti érdeket. [[Bana Tibor: Milyen nemzeti érdeket? A lopást?]] A Jobbik frakciója, ha jól látom, akkor ugyan csak három főből áll, de ennek ellenére három részre szakadt. Azt tudom csak javasolni, hogy egy összetartó, a nemzeti érdeket hatékonyan képviselni képes delegáció utazhasson Strasbourgba és Brüsszelbe. [[Bana Tibor: A nemzeti maffiát támogatjátok!]] Ehhez arra van szükség, hogy a kormánypártok minél több szavazatot kaphassanak. Végül pedig ismételten javaslom, hogy mi készen állunk a konstruktív párbeszédre az Európai Unió jövőjével kapcsolatosan, de lassan el kellene dönteni az európai uniós zászló égetését követően, hogy önök európai egyesült államokat szeretnének, esetleg az integráció jelenlegi fokát tartják kívánatosnak, vagy még visszalépnének, vagy kilépnének az Európai Unióból [[Az elnök csengetéssel jelzi az időkeret leteltét.]] ahogyan az korábban állították. [[Taps a kormánypártok soraiban.]]
Megköszönöm a miniszter úr válaszát. Tisztelt Országgyűlés! 17 óra 4 perc van, az azonnali kérdések tárgyalásának végére értünk. Tájékoztatom a Jobbik képviselőcsoportját, hogy tíz másodpercük volt, és megkapták a lehetőséget a felszólalásra, és azon ne lepődjenek meg, hogy az időkeretet számonkérjük. Tisztelt Országgyűlés! Most előterjesztés tárgysorozatba-vételi kérelmének tárgyalása következik. A Jobbik képviselőcsoportja indítványozta, hogy az Országgyűlés döntsön az alapvető élelmiszerek áfaterhének csökkentése érdekében az általános forgalmi adóról szóló 2007. évi CXXVII. törvény módosításáról szóló T/3732. számú törvényjavaslat tárgysorozatba vételéről. A tárgysorozatba vételt a Gazdasági bizottság utasította el. Tisztelt Országgyűlés! Először megadom a szót az előterjesztőnek, ötperces időkeretben. Z. Kárpát Dániel képviselő úr következik. Parancsoljon!
Tisztelt Elnök Úr! Tisztelt Ház! Látszólag békésebb vizekre evezhetnénk a parlamentben, hiszen egy kimondottan szakmai jobbikos javaslatról van szó. Ezt a békésebb vízre evezést két dolog akadályozza: egyrészt a kormánypárti figyelem hiánya, tisztelet a kivételnek, hiszen néhány képviselő azért itt maradt, másrészt azok a minősítések, az a stílus, amit a Fidesz-KDNP behozott a mai napon is a parlamentbe, egyértelműen pártértekezletre valók. Én értem, hogy fiatalkori szocializációjuk során a kommunizmus ellen látszottak küzdeni, de a helyzet az, hogy ugyanazokat a módszereket, hajlításokat, akár még kifejezéseket is szinte szó szerint idézik vissza itt 2019-ben a Házban, ami elképesztő élmény.Magáról a javaslatról egypár szót szólva. Az alapvető élelmiszerek áfatartalmának csökkentése nemcsak nemzetgazdasági érdek, hanem bizony humánum kérdése is, és hozzá kell tennünk, hogy a kormánynak van egy helyes célja, amiben én támogatom. Ez a megfogalmazott célja, reméljük, hogy a valóságos is ez a magyar korfa helyreállítása, a magyar népesedési egyensúly helyreállítása. Őszintébb lenne azt mondania a kormánynak, hogy a zuhanás lassítása, hiszen a Fidesz-kormányok alatt egyértelmű zuhanás mutatható ki demográfiai téren is, és ezt még a kormányzati hazudozás sem képes ellensúlyozni. Bár örülnénk, ha nem így lenne, de sajnos így van. Érdemes lenne arra koncentrálni, hogy különböző családtámogatási formák, az adózási rendszer módosításai elérjék az összes érintett vagy érintetté válható társadalmi csoportot, így ne csak a felsőközéposztálytól felfelé hassanak, hanem bizony azok számára is pozitív üzenetet hordozzanak, akik fiatalként a kivándorlás gondolatával kacérkodnak, vagy akik annyira nehéz sorban élnek, hogy az alapvető élelmiszerek beszerzése, elmondható, az ő pénztárcájukat sokkal jobban sújtja, mint azokét, akik szerencséjüknél fogva, mondjuk, luxusjacht vásárlásakor szembesülnek egy igen magas magyarországi áfakulccsal. Elmondható, hogy két tényező tekintetében, két tételnél fenntarthatatlan és arcátlan a kormányzat hozzáállása, hiszen kilenc éve szabotálja el azon ellenzéki javaslatok befogadását, amelyek a gyermeknevelési cikkek áfatartalmát csökkentenék; ez most a legmagasabb Magyarországon egész Európában, 27 százalék. A másik pedig az alapvető élelmiszerek teljes körének áfacsökkentése. Már a mai napon is beszéltünk erről, hogy egy-egy termék szelektív kiválasztása, a fogyasztói kosár első körben 5-7 százalékát érintő néminemű áfacsökkentés azért nem lehetett hatékony és azért párosult az áfacsökkentés árnövekedéssel, mert nem figyeltek a helyettesítő termékekre, amelyeket trükkösen sokszor a kereskedők úgy áraztak, hogy a vásárlónak semmiképp ne érhesse meg, és nem figyeltek magára a piacra, tehát elmulasztották a fogyasztóvédelem olyan garanciáit kimunkálni, amelyek azt szavatolhatnák, hogy egy áfacsökkentés valódi árcsökkentésbe torkolljon. Ugyanakkor kormányon belül is ellentmondásokat tapasztalunk az alapvető élelmiszerfajták áfacsökkentése terén, hiszen bizottsági ülésen, a Gazdasági bizottságban nekem azt mondták két hete, hogy ez egy régi javaslat, lényegében egyetlen akadálya az, hogy nagyjából 150 milliárd forintjába kerülne a költségvetésnek első körben. Szeretném hangsúlyozni, hogy a gazdaság fehéredése, a pozitív járulékos hatások, a multiplikátor hatás folytán ez az összeg pár év alatt visszajön a költségvetés számára, mérhető veszteséggel nem járna. Ugyanakkor azt is látnunk kell, hogy a Fidesz által megfogalmazott akadály, ez a 150 milliárd forint, négyszeresen meg lett találva és megtalálásra került a Jobbik szakértői által a magyar költségvetésben mint homályos vagy pedig teljesen értelmetlen célokra elköltött pénztömeg, tehát bőven megvan a költségvetési tartaléka mindennek. [[17.10]] Már csak csendesen teszem hozzá, hogy a lakáscélú előtakarékosság állami támogatását megszüntette a Fidesz, ezen általa – idézőjelben „megnyert” összeg kétszereséről van szó mindösszesen, viszont komplett társadalmi csoportok számára lehetne olyan pozitív gesztust és kedvezményt nyújtani, amely igencsak ráfér ezekre az emberekre az utóbbi évek gazdaságpolitikája ismeretében. Éppen ezért arra kapacitáljuk önöket, hogy ne csak szelektíven, ne egy-egy termékre vonatkozóan csökkentsük az alapvető élelmiszerek áfatartalmát, hanem teljes körben. A magyar költségvetés mozgásterébe beleférne jelen pillanatban álláspontom szerint az, hogy ezeket az átmenti kiesésnek tűnő hatásokat elviseljük egy hosszabb távú, abszolút pozitív jövőkép érdekében, ahol különböző fogyasztóvédelmi garanciákkal az is szavatolható, hogy ne járjunk úgy, mint akár a sertéshúsnál, akár más cikkeknél, hogy az áfacsökkentést árnövekedés követte. Nagyon fontos lenne tehát, hogy a parlament egyöntetűen döntsön egy ilyen pozitív, emberbarát, humánus megoldás mellett, mert szeretném még egyszer hangsúlyozni mindez nemcsak nemzetgazdasági érdek, de tisztesség kérdése is. [[Közbeszólás a Jobbik soraiból: Úgy van!]] Köszönöm a figyelmet. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! Most képviselőcsoportonként egy-egy képviselő 2-2 perces időkeretben, valamint az elsőként szólásra jelentkező független képviselő szintén kétperces időkeretben szólalhat fel. Megadom a szót Schmuck Erzsébet képviselő asszonynak, LMP-képviselőcsoport.
Köszönöm a szót, elnök úr. Az LMP támogatja a Jobbik javaslatának a tárgysorozatba vételét. Mi korábban is kiálltunk az alapvető élelmiszerek áfájának 5 százalékra csökkentésére. Láttuk azt persze, hogy a Fidesz-kormány egyes termékek esetében elkezdte az áfacsökkentést, de ezt elégtelennek tartjuk, kevésnek tartjuk. Akkor is azt mondtuk, hogy a legfontosabb élelemcsoportokra, a zöldségekre és a gyümölcsökre ki kell ezt terjeszteni, ugyanis nemcsak a gazdagok szeretnének egészségesen étkezni, hanem a szegényebb emberek is. Márpedig azt látjuk, hogy a klímaváltozással összefüggésben Magyarországon is elkezdett eléggé drasztikusan emelkedni az alapvető élelmiszereknek az ára, látjuk azt, hogy a zöldségek és a gyümölcsök is extrém módon megdrágultak. Most már tényleg ilyen szimbolikus példa lesz, hogy a sárgarépa és a fehérrépa ára egy év alatt a háromszorosára növekedett, a fehérrépa egy kilója már 1600-1800 forint, drágább, mint a hús, a krumpli ára is megduplázódott, a vöröshagyma ára is 80 százalékkal emelkedett nem akarom sorolni , de várható, hogy az elkövetkezendő években még nagyobb emelkedés lesz. Viszont azt látjuk, hogy azért önöknek ezek az áremelkedések nem mondanak sokat, de persze értjük, mert ha itt a törvényjavaslatokat nézzük, mindig azt látjuk, hogy a gazdagok és a multik pártján állnak. Viszont azt is tudjuk, hogy nagyon sok szegény ember van az országban, nagyon magas arányt képvisel a költéseikben az élelmiszer, tehát itt lenne az ideje egy átfogó, széles körű áfacsökkentésnek. Mi magunk is arra kérjük a képviselőtársakat, a kormánypártot, hogy támogassák ezt a javaslatot. [[Taps a Jobbik soraiban.]]
Köszönöm szépen, képviselő asszony. Megadom a szót Manninger Jenő képviselő úrnak, Fidesz-képviselőcsoport. Parancsoljon, képviselő úr!
Köszönöm szépen. Tisztelt Ház! Engedjék meg, hogy néhány szót szóljak, habár ezt a vitát a Gazdasági bizottságban lefolytattuk, másrészt pedig ma már Farkas Sándor államtitkár úr hasonló témában elég részletesen válaszolt, ennek ellenére szeretném röviden összefoglalni. Kétségtelen, hogy mindig fel lehet vetni az áfamérték csökkentését, van is a kormánynak egy ilyen adópolitikája és annak egy programja, én tehát úgy gondolom, hogy megfelelően, fokozatosan, úgy, ahogy az államtitkár úr ismertette, mérlegelve a hatásokat és itt nemcsak a költségvetési bevétel kieséséről van szó, hanem a piaci környezetről, más törvényekről, a kompenzációs felár alkalmazásáról és még nagyon sok mindenről , tehát én azt gondolom, hogy ez a program halad előre, és a kormányzat a kellő időben javasolni fogja az 5 százalékos áfa mértékének alkalmazását. Köszönöm szépen. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megadom a szót Magyar Zoltán képviselő úrnak, Jobbik-képviselőcsoport. Parancsoljon!
Köszönöm a szót, elnök úr. A lényeg elhangzott igazából a kormánypárti képviselőtársam ellenérvelésében: megfelelő időben majd meg fog történni ez az áfacsökkentés, csak nem nagyon tudjuk megvárni ezt a megfelelő időt. Itt elhangzottak nagyon fontos szociális szempontok, ágazatfehérítési szempontok, de azt hiszem, például a népegészségügyire is duplán aláhúzva ki kell térnünk néhány gondolat erejéig. Miközben tehát azt szeretnénk legalábbis még a kormányzati kommunikációból is ez jön le , hogy a magyar emberek egészségesebben éljenek, és minél változatosabban táplálkozzanak, ezzel párhuzamosan például az alapvető élelmiszerek áfájának a nem csökkentése pont ellenkező folyamatokat segít és indít el. Ma már tényleg ott tartunk jelen pillanatban, hogy magyar vöröshagymát, burgonyát és számtalan más zöldséget, gyümölcsöt keresni egy-egy áruházláncban, az egy kész kihívás, majdnem hogy lehetetlen küldetés, és ez igenis összefüggésben van az áfa mértékével, hiszen azt várjuk el az egyébként roppant nagy hozzáadottmunka-igényű ágazatoktól, hogy olyanokkal versenyezzenek, akik tisztességtelenül, akár áfacsaltan jelennek meg ugyanazzal a portékával ugyanazon a piacon. Ez abszurd, elvárhatatlan, és persze hogy nem működik. Azt hiszem, hogy ilyen szempontból megközelítve is érdemes megnézni, és nyomatékosítani kell, hogy ha tényleg őszintén azt szeretnék itt a kormánypárti képviselőtársaim is, hogy még legyen, aki magyar zöldséget, gyümölcsöt termesszen egy ennyire megdrágult munkaerő mellett is, akkor a megfelelő piaci feltételeket is meg kell teremteni, azaz valóban versenyhelyzetet kell teremteni, de olyan módon, hogy az tisztességes legyen, és mindenki számára egyforma feltételeket jelentsen. Ha pedig csökkentjük az áfát, logikusan, egy 5 százalékos alapvető élelmiszernél, ha nézzük, logikusan az áfacsalás mértéke sem fogja megérni, ilyen formában a tisztességes szereplők versenyelőnybe is kerülhetnek, és ezt kellene szorgalmaznunk, és ezt kellene elősegítenünk. Csak pluszérvként két percbe több nem fér bele szerettem volna ezt itt a Jobbik-frakció álláspontjából kiemelni. Köszönöm. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! Megadom a szót Apáti István képviselő úrnak, független. Parancsoljon, képviselő úr!
Köszönöm a szót, elnök úr. Tisztelt Ház! Tisztelt Képviselőtársaim! Egy nagy múltra visszatekintő javaslatról van szó, több alkalommal tárgyalt már erről a Ház vagy az illetékes szakbizottságok. Még 2012 decemberének környékén, az első benyújtás alkalmával magam is az aláírói, az indítványozói között voltam, és a véleményem, illetőleg társaim véleménye azóta sem változott, hiszen akkor is támogattunk minden olyan javaslatot, amely az emberek egyre elviselhetetlenebb terheit csökkentette ezt ma is így gondoljuk. Nagyon sok érv elhangzott egyébként, én egyet emelnék ki: hogy igazából a politikai akarat vagy a politikai akarat hiánya dönti el azt, hogy mikor engedi át ezt a kormánytöbbség a maga szűrőjén, hiszen itt a gazdaság kifehérítésének szempontja és a népegészségügyi szempontok bőven meghaladják azt a nehézséget, amely kétségkívül felmerül a javaslat gyakorlatba való átültetésével kapcsolatban, miszerint hogyha megtörténik ez a jelentős, teljes körű, az alapvető élelmiszerek teljes spektrumára vonatkozó áfacsökkentés, akkor az vajon meg foge jelenni a fogyasztói árakban, avagy benyeli, csúnya szóval mondva benyeli a kereskedelem, és igazából az áfacsökkentés haszna a kereskedőknél ragade bent. Hát, erre való az ellenőrzési rendszer, erre valók azok a hatóságok, amelyek ennek az ellenőrzésére hivatottak, ennek az ellenőrzésére hatáskörrel és illetékességgel rendelkeznek. Ugyanakkor természetesen a javaslatot támogathatónak tartjuk, és a Mi Hazánk Mozgalom képviselőcsoportja támogatni fogja majd a szavazáskor is a tárgysorozatba vételét. Köszönöm szépen. [[Taps a függetlenek soraiban.]]
Köszönöm szépen, képviselő úr. Tisztelt Országgyűlés! Mivel további felszólalásra jelentkezőket nem látok, így megkérdezem Z. Kárpát Dániel képviselő urat mint előterjesztőt, kíváne válaszolni a vitában elhangzottakra. [[Z. Kárpát Dániel jelzésére:]] Öné a szó kétperces időkeretben.
Tisztelt Elnök Úr! Tisztelt Ház! Először is szeretném megköszönni mindazok elvi vagy gyakorlati támogatását, akik erről szóltak. Számomra a Gazdasági bizottságban folytatott vita is egy pozitív élmény volt a tekintetben, hogy alapvetően szakmai mederben folyt, és mentes volt a plenáris ülésen tapasztalható elképesztő minősítgetésektől, és azért egy bizonyos színvonal fölött tudott maradni, ami a mai körülmények között nem lebecsülendő eredmény. Szeretném megjegyezni azt, hogy amikor a kormány azt mondja, hogy majd megfelelő időben gondolja teljes körben megvalósítani ezt a javaslatot, azért kilenc év kormányzása után állunk. Tehát azért engedjék meg nekünk, hogy szkeptikusak legyünk a „megfelelő idő” tekintetében, mert ezen kilenc év alatt több mint 20 000 milliárd forintot vittek ki multicégek adózatlanul Magyarországról, ami egy brutális összeg, tehát ha csak egy minimális százalékát adó formájában becsatornáztuk volna, az egy mini-Marshall-tervnek felelt volna meg. [[17.20]] Az egészségügyi miniszter és az egészségügy felelőse ezermilliárdos nagyságrendet kér az egészségügy puszta talpon tartásáért, és eközben százezrek vándoroltak ki ebből az országból. Ilyen körülmények között a megfelelő időre várni legalábbis ambivalens érzéseket kelt az emberben. Ugyanakkor három területen kellene azonnal beavatkozni, hogy ezek a káros hatások csillapodjanak, hogy ne vándoroljanak ki további ezrek, tízezrek Magyarországról. Az egyik ilyen a gyermeknevelési cikkek áfatartalmának csökkentése lenne. A második az itt említett alapvető élelmiszerek áfacsökkentése. Harmadsorban pedig egy állami hátterű bérlakásépítési program segítene. Itt most a második lábról beszéltünk. Örülök annak, hogy szakmai ellenérv lényegében nem tud és nem is hangozhat el az alapvető élelmiszerek áfacsökkentése kapcsán, ugyanakkor ennek részletszabályai, ezen vita lefolytatása azt igényelné, hogy ez a javaslat megkapja majd a szavazattöbbséget a plenáris ülésen. Reményeim szerint pedig egyszer, valaha létrejöhet egy olyan megoldás, amelyet minden párt magára nézve kötelezőként ismer el, és kormányzati ciklusokon átívelő módon be tud, és be is akar tartani. Köszönöm a lehetőséget. [[Taps a Jobbik padsoraiból.]]
Köszönöm szépen, képviselő úr. Tisztelt Országgyűlés! A döntésre a holnapi ülésnapon kerül sor.Tisztelt Országgyűlés! Soron következik „A Nemzetközi Beruházási Bank és Magyarország Kormánya között a Nemzetközi Beruházási Bank Magyarországi Székhelyéről szóló Megállapodás kihirdetéséről” szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/4476. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Nagy Csaba képviselő úrnak, a bizottság előadójának. Parancsoljon, képviselő úr!
Tisztelt Elnök Úr! Tisztelt Képviselőtársaim! Tisztelt Ház! Tájékoztatom önöket, hogy a Törvényalkotási bizottság 2019. február 28-án tartott ülésén megtárgyalta a Nemzetközi Beruházási Bank és Magyarország Kormánya között a Nemzetközi Beruházási Bank magyarországi székhelyéről szóló megállapodás kihirdetéséről szóló T/4476. számú törvényjavaslatot. Az összegző módosító javaslatot, az összegző jelentést a bizottság a házszabály 46. §-a alapján 23 igen szavazattal, 8 nem szavazat ellenében elfogadta.Tisztelt Képviselőtársaim! A Nemzetközi Beruházási Bank egy több nemzetre, országra kiterjedő működésű fejlesztési bank, amely a szociális és a gazdasági fejlődést, a prosperitást és a tagállamok közötti gazdasági együttműködést kívánja erősíteni. A székhelyváltás a magyar kormány céljaival megegyezik, hiszen világos szándék, hogy Magyarország fővárosa, Budapest nemzetközi pénzügyi központtá váljon a régión belül. Ezzel a lépéssel egy fontos intézmény gazdagítja majd a magyar pénzügyi palettát, amely elősegítheti a hazai vállalatok nemzetközi piacra jutását is, továbbá jelentősen emelni fogja az intézményen belüli magyar munkaerő arányát. Több nemzetközi hitelminősítő is pozitívan értékelte a bank székhelyének magyar fővárosba történő áthelyezését. A Nemzetközi Beruházási Bank Magyarországra költözése tehát elismerés a magyar pénzügyi kormányzat számára is az elmúlt 8 évben követett gazdaságpolitika tekintetében. Az elhangzottakra tekintettel kérem tisztelt képviselőtársaimat, támogassák a törvényjavaslatot. Köszönöm a figyelmet. [[Taps a kormányzó pártok padsoraiban.]]
Köszönöm szépen, képviselő úr. Tisztelt Országgyűlés! Megkérdezem Gion Gábor államtitkár urat, az előterjesztő képviseletében a vita e szakaszában vagy későbbi szakaszában kíván… [[Gion Gábor: A végén…]] Igen. Államtitkár úr jelzi, hogy a vita későbbi szakaszában kíván szólni. Tízperces időkeret áll összességében rendelkezésére.Tisztelt Országgyűlés! A kijelölt Külügyi bizottság nem állított előadót. Most a képviselői felszólalások következnek a napirend szerinti időkeretekben. A vita során kétperces hozzászólásra nincs lehetőség. Tisztelt Országgyűlés! Megadom a szót Schmuck Erzsébet képviselő asszonynak, az LMP-képviselőcsoport részéről. Parancsoljon, képviselő asszony!
Köszönöm a szót, elnök úr. Tisztelt Ház! A Nemzetközi Beruházási Bankhoz kapcsolódó összegző módosító javaslat 1. módosító pontja a törvényjavaslat címének megváltoztatásáról szól, amelynek okát nem látjuk pontosan. A módosítás szerint így a Nemzetközi Beruházási Bank budapesti székhelyéről szóló javaslat valójában egy meglévő dokumentum alapszabályának változtatásáról szól, amelyben hangsúlyt kap, hogy az alapítás Moszkvában történt, 1970-ben. Kérdezem tisztelt képviselőtársaimat, hogy miért fontos utólag bizottsági módosítóként a javaslat címének ilyen módú változtatása.A következő problémás rész még mindig a korábbi szerződés felmondásához és az újrakötéshez kapcsolódik, amelyre a bizottsági ülésen sem kaptunk érdemi választ. 2000-ben a magyar kormány felmondta a szerződését az orosz fejlesztési bankkal, majd 2015-ben újra megállapodtak. A kormányzati kommunikáció ezzel kapcsolatban az volt, hogy akkor még nem volt átlátható és jól működő ez a pénzintézet, de azóta rengeteg változáson ment át, mára már jó helyzetben van, és teljesen transzparensen működik. Az LMP álláspontja az, hogy ennek a banknak a Budapestre költözése mindösszesen csak az orosz befolyás növelésének egy újabb állomása. A magyar kormány mindent megtesz, hogy kiszolgálja Oroszország érdekeit, ezt bizonyítja az is, hogy aláírták a Paks II. beruházásra vonatkozó szerződéseket is, ami kifejezetten előnytelen a magyarok szempontjából. Arról nem is beszélve, hogy manapság nem az atomerőmű építését kellene szorgalmazni, hanem a megújuló energiák telepítésének ösztönzését. Az LMP nem tudja támogatni az orosz beruházási bank Magyarországra költözését. Rengeteg kérdést vet fel ez az intézkedés, ami valószínűsíthető, hogy szoros kapcsolatban lehet Magyarország legrosszabb üzletével is. Ezért, nem támogatva ezt a törvénytervezetet, egyben követeljük a paksi szerződés felmondását is. Köszönöm a figyelmet. [[Szórványos taps a Jobbik padsoraiból.]]
Köszönöm szépen, képviselő asszony. Tisztelt Országgyűlés! Megadom a szót Z. Kárpát Dániel képviselő úrnak, Jobbik-képviselőcsoport. Parancsoljon!
Tisztelt Elnök Úr! Tisztelt Ház! Államtitkár Úr! Örülök, hogy itt van, köszöntöm. Engedje meg nekem, hogy ezen előterjesztés kapcsán a KGST-bank elnevezést használjam. Ez nem az én minősítésem, én nem minősítgetek, a magyar sajtóban jellemző módon ilyen híradással vagy ilyen tálalásban jelentek meg cikkek, értekezések.Én igazából kérdeznék öntől, kihasználva azt, hogy itt van, hiszen a leendő döntést, az eligazodást nagyban segíti, segítené az, ha a konkrét kérdéseinkre konkrét válaszokat kapnánk, mint ahogy az egy normális ország normális parlamentjében szokás lenne. Konkrét kérdéseim első körébe az tartozik, hogy milyen tekintetű szociális és gazdasági fejlődést szolgál eme intézet székhelyáthelyezése, hiszen most erről beszélünk; ez egy eddig is működő intézmény. Magyarországnak mind a részesedése, mind a kihelyezett összegekből való érintettsége nagyjából 10 százalék körüli vagy azt egy kicsit meghaladó ebben az egészben, ily módon nem mondható az, hogy a magyar nemzetgazdaságot megrázkódtatná vagy a másik irányba nagyon beindítaná ezen projekttömeg jelenléte. És érdekelne konkrétan, hogy milyen projektek tekintetében számítanak az újonnan megjelenő fél támogatására, hiteleire, hiszen jellemző módon az elemzők arra tippelnek, hogy olyan forrásokra szorítkozik a kormány a KGST-bank esetében, amelyeket európai uniós finanszírozásból nem tud megoldani. Tehát más jellegű projektekre igyekszik külső forrásokat találni. Elmondtam már az általános vitában is, hogy önmagában a forrástömeg vagy hitelfajták több irányból történő beszerzése ellen nemhogy kifogásom nincsen, ez egy szükségszerűség egy normális gazdaságban, de nem ilyen feltételek mellett, ahogy ez előttünk van, és nem egy intézet olyan indokolatlan, tökéletesen egyoldalúnak tűnő kedvezményezésével, amely mellé jól artikulálható és körülhatárolt nemzetgazdasági érdekünk nem fűződik, hiszen sem államtitkár úr, sem kormánypárti képviselőtársak nem álltak fel, nem mondták el azt, hogy konkrétan, mondjuk, ezen vasúti beruházás vagy infrastrukturális beruházás, útfelújítás kapcsán szóba kerülhet az a forrásigény, amit itt most igyekeznek könnyebben kielégíteni. Még informális csatornákból sem tudjuk, hogy igazából mit szeretnének önök ezzel az intézménnyel. A képviselőtársam által említett toldás bizottsági szinten pedig végképp érthetetlen. Összességében tehát arra lennénk kíváncsiak, hogy milyen szociális, milyen gazdasági fejlődéssel kapcsolatos konkrét célokat szolgál a KGST-bank székhelyének idehozatala. És azt is látjuk, hogy ezen, így nevezett vagy a folklórban így élő intézmény azért akár a nála lévő forrástömeget, akár a nagyságát megvizsgálva mondjuk, egy OTP Bankkal sem tud vetekedni. Tehát erősek a kétségeink azt illetően, hogy milyen fokú nemzetgazdasági fejlesztésekhez vagy boomhoz tud hozzájárulni ez a folyamat. [[17.30]] Ebben tehát kérjük felvilágosításukat. Talán belátja államtitkár úr is azt, hogy az ellenzék támogatásának szándékát kérni nem túl őszinte akkor, ha elhallgatják előlünk azt az információtömeget, amely önöknél nyilvánvaló módon rendelkezésre áll, de az egyszeri ellenzéki képviselő által ismeretlen területre való evezést követelné meg. Nyilvánvaló módon önök tárgyaltak ezzel az intézettel, már aláírásra kerültek azok a papírok, amelyeknek itt csak egyfajta ratifikálására készülnek. Avassanak be minket, hogy miben állapodtak meg, miről, és ha adott esetben gazdaságfejlesztési célokat tudnak megfogalmazni, amelyek a tisztesség útján járnak, akkor rám egészen biztosan számíthatnak. De ezen információtömeg elhallgatása mellett igen nehéz lenne támogatni ezt a javaslatot. Köszönöm a figyelmet. [[Taps a Jobbik padsoraiból.]]
Köszönöm szépen, képviselő úr. Tisztelt Országgyűlés! Kérdezem képviselőtársaimat, kíváne még valaki felszólalni az adott napirendi pont keretében. [[Senki sem jelentkezik.]] Jelentkezőt nem látok, a vitát lezárom. Megadom a szót Gion Gábor államtitkár úrnak, aki válaszolni kíván a vitában elhangzottakra. Parancsoljon, államtitkár úr, öné a szó.
Köszönöm szépen. Elnök Úr! Tisztelt Országgyűlés! Tisztelt Képviselők! Először is szeretném megköszönni azt a konstruktív együttműködést, amit tanúsítottak a törvényjavaslat országgyűlési tárgyalása során.Az itt felvetett kérdések zömét és az eddig felmerült kérdéseket, úgy gondolom, a bizottsági üléseken sikerült megnyugtatóan rendezni. Bemutattuk, hogy a bank számára nyújtott kiváltságok és mentességek nem újak, már eddig is szerepeltek a bank hatályos alapokmányában. Magyarország és a bank többi tagállama eddig is megadta azokat az NBB részére. A többi nemzetközi jogi személyiséggel bíró fejlesztési bank alapokmánya gyakorlatilag ugyanilyen kiváltságokról és mentességekről rendelkezik. A törvényjavaslat elfogadásával teljesül a legfontosabb feltétele a Nemzetközi Beruházási Bank Magyarországra költöztetésének. A törvény kihirdetését és hatálybalépését követően a bank megkezdheti az áttelepülés lebonyolítását. Az NBB elhelyezéséhez a kezdeti időszakban ideiglenes helyszínt biztosítunk. Az elhelyezés jogi és pénzügyi feltételeinek kidolgozása folyamatban van. A végleges elhelyezésről még folynak a tárgyalások, jelenleg a megfelelő helyszín kiválasztása folyik. Szeretném megismételni, amit már elmondtam: a Magyarország által ehhez nyújtandó pénzbeli hozzájárulás mértékét racionálisan, a költségvetés által szabott keretek között fogjuk meghatározni olyan módon, hogy cserébe Magyarország tulajdonosi részesedése növekedjen. Meggyőződésünk, hogy az NBB Magyarországra településével érdemben nőni fog a magyarországi üzleti portfóliója, az NBB több kontinenst is magában foglaló tagállamai révén a hazai vállalatok külpiacra jutását is elősegítheti, olyan dinamikusan bővülő piacokra is, amelyekre korábban korlátozott lehetőségeink voltak. Az expozé során kitértünk arra, hogy a bank tulajdonosi körébe a többségi tulajdont az EU-tagországok birtokolják. Tehát nem helytálló az az állítás, miszerint ez egy orosz bank lenne. Ez egy nemzetközi bank. Felhívnám a figyelmet egyébként a bank kintlévőségeire is, ez a bank honlapján elérhető. A bank által kihelyezett hiteleknek a felét az EU-s tagállamok vállalatai felé jegyzik, Vietnam, Kuba és Mongólia körülbelül 20 százalékát teszi ki a portfóliónak, az orosz kitettség mindössze 14 százalék. A fennmaradó rész pedig nem tagországokban megvalósult, de tagállami exportot tartalmazó beruházások finanszírozását szolgálja. Úgy gondolom, ez megerősíti azt, hogy a bank önállóan működő, az összes tagállam érdekeit figyelembe vevő intézmény. A bank Budapestre költözésével egy hazai viszonylatban újszerű intézmény jelenik meg fizikai értelemben is a magyar pénzügyi életben, tovább színesítve annak palettáját és bővítve a magyar vállalkozások számára nyújtott lehetőségeket. Tisztelt Ház! Kérem, hogy erre való tekintettel a törvényjavaslatot támogatni és elfogadni szíveskedjenek. Köszönöm a megtisztelő figyelmüket. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! A határozathozatalokra a holnapi ülésnapon kerül sor.Tisztelt Országgyűlés! Soron következik „A Magyarország területén élő nemzetiségek helyzetéről [[2015. február 2017. február]] címmel benyújtott beszámoló elfogadásáról” című előterjesztéshez benyújtott bizottsági jelentések vitája. Az Igazságügyi bizottság által benyújtott H/3606. számú előterjesztés és az ahhoz érkezett bizottsági nem önálló irományok a parlamenti informatikai hálózaton elérhetők. Tájékoztatom önöket, hogy az előterjesztést nemzetiségi napirendi pontként tárgyalja az Országgyűlés. Tisztelt Országgyűlés! Megkérdezem Vejkey Imre bizottsági elnök urat, az előterjesztők képviseletében kíváne most felszólalni. [[Dr. Vejkey Imre: Igen.]] Megadom a szót mint előterjesztőnek, elnök úr.
Tisztelt Elnök Úr! Köszönöm a szót. Tisztelt Ház! Tisztelt Képviselőtársaim! Tisztelt Nemzetiségi Szószólók és Nemzetiségi Képviselő Úr! Az Országgyűlés Igazságügyi bizottsága 2018. november 20-ai ülésén megtárgyalta „A Magyarország területén élő nemzetiségek helyzetéről [[2015. február 2017. február]] címmel B/2160. számon benyújtott beszámolót, és annak elfogadásáról szóló határozati javaslat benyújtásáról döntött. A beszámoló és a határozati javaslat együttes általános vitáját itt az Országgyűlésben 2019. február 20-án folytattuk le. A vitában a beszámolóban foglaltakat nemcsak a kormánypártok, hanem különösen a roma nemzetiségi szószóló és a német nemzetiségi képviselő úr is támogatta. Úgy gondolom az ellenzéki hozzászólásokból, hogy amelyek a vitában adekvátak voltak, azok az adekvát hozzászólások is tulajdonképpen támogatták ezt a határozati javaslatot. Kérem, hogy támogassák a jövőben is. Az Igazságügyi bizottság ülésén elhangzottakról pedig mint az Igazságügyi bizottság előadója fogok tájékoztatást adni. Köszönöm. [[Taps a kormánypártok padsoraiból.]]
Köszönöm szépen, elnök úr. Tisztelt Országgyűlés! Tájékoztatom elnök urat, hogy a zárszó elmondására 7 perc 20 másodperc áll rendelkezésére. [[Dr. Vejkey Imre: Köszönöm szépen.]] Tisztelt Országgyűlés! Megköszönöm Vejkey Imre elnök úr felszólalását. Mivel a kormány képviseletében nem jelezte senki felszólalási szándékát, most megadom a szót ismételten Vejkey Imre elnök úrnak, az Igazságügyi bizottság előadójának. Parancsoljon, elnök úr!
Tisztelt Elnök Úr! Ismételten köszönöm a szót. Tisztelt Ház! Tisztelt Képviselőtársaim! Az Igazságügyi bizottság 2019. február 26-ai ülésén kijelölt bizottságként lefolytatta a határozati javaslat részletes vitáját, és egyhangúlag, 8 igen szavazattal, nem és tartózkodó szavazat nélkül úgy foglalt állást, hogy az megfelel a házszabályi rendelkezéseknek. Az indítványhoz a képviselők módosító javaslatot nem nyújtottak be, és a bizottságban sem fogalmazódott meg módosítási szándék, ezért a bizottság a részletes vitát 2019. február 26-án lezárta. Köszönöm szépen, hogy meghallgattak. [[Taps a kormánypártok padsoraiból.]]
Köszönöm szépen, elnök úr. Tisztelt Országgyűlés! Megadom a szót Ritter Imre képviselő úrnak, a vitához kapcsolódó Magyarországi nemzetiségek bizottsága előadójának, aki anyanyelvén ismerteti felszólalásának első mondatait, majd magyarra fordítja azokat. Parancsoljon, képviselő úr!
Sehr geehrter Herr Vorsitzender! Sehr geehrtes Parlament! Erlauben Sie mir bitte, dass ich im Namen und im Auftrag des Ausschusses der in Ungarn lebenden Nationalitäten und als der Vorsitzender des Ausschusses unseren Standpunkt erörtere. Tisztelt Elnök Úr! Tisztelt Ház! Engedjék meg, hogy a magyarországi nemzetiségeket képviselő bizottság által felkért nemzetiségi képviselőként és egyben a bizottság elnökeként bizottságunk állásfoglalásáról tájékoztassam önöket. [[17.40]] A Magyarországi nemzetiségek bizottsága a 2019. február 26-ai ülésén tárgyalta a Magyarország területén élő nemzetiségek helyzetéről szóló beszámolót és a H/3606. számú, a beszámolóhoz kapcsolódó határozati javaslatot, és lefolytatta annak részletes vitáját a házszabályi rendelkezések 44-45. §-a alapján, tekintve, hogy bizottságunk a határozati házszabályok 84. § (4) bekezdése alapján a beszámoló tekintetében a vitához kapcsolódó bizottságnak minősül. A Magyarországi nemzetiségek bizottsága egyhangúlag megállapította, hogy a határozati javaslat megfelel a házszabályi rendelkezések 44. § (1) bekezdésében foglalt követelményeknek. Úgyszintén tájékoztatom önöket, hogy a Magyarországi nemzetiségek bizottsága részletes vitát lezáró bizottsági módosító javaslatot nem fogalmazott meg és értelemszerűen nem is nyújtott be. Én az elmúlt parlamenti időszakban a hozzászólásaim jelentős részét azzal kezdtem például a 2013. és 2014. évi költségvetési törvény végrehajtására vonatkozó beszámolóknál vagy éppen a 2013-15. évekre vonatkozó nemzetiségi kormánybeszámolónál , hogy „szerencsés helyzetben vagyok”, mert mindenféle befolyásoltság, megkötöttség nélkül, őszintén tudom elmondani a szakmai véleményemet, mert ezen törvények előkészítéséhez, elfogadásához, végrehajtásához a Magyarországon élő nemzetiségeknek nem sok közük volt. Most ugyanakkor rendkívül jó érzéssel olvastam ezt a 2015-17. évről szóló kormánybeszámolót, hiszen ez az első olyan, a parlament elé kerülő kétéves nemzetiségi anyag, amelynek mindkét vizsgált éve már a parlamenti szószólói mandátum időszakára esett, és alig van olyan része, amelyet ha az ember elolvasott, akkor abban ne érezte volna a korábbiakhoz viszonyított jelentős pozitív változást. A jelentős előrelépés nemcsak abban történt, hogy milyen mértékben emelkedtek az országos nemzetiségi önkormányzatok, az általuk fenntartott intézmények, a helyi nemzetiségi önkormányzatok támogatásai, a nemzetiségi pályázati keretek, a nemzetiségi önkormányzatok által átvett nemzetiségi köznevelési és kulturális intézmények száma, hanem ezek a változások olyan irányúak, olyan mértékűek, olyan léptékűek voltak a korábbi 6-8-10 évi, esetenként közel emberöltőnyi változatlanság után , amelyek méltán felrázták és új jövőképet, lehetőséget biztosítottak a Magyarországon élő nemzetiségeknek. Itt szeretném kihangsúlyozni, hogy ezekben a szerintem történelmi változásokban nem a parlamenti szószólók és a nemzetiségi képviselő személye a lényeg, hanem maga a parlamenti nemzetiségi mandátum, a Magyarországi nemzetiségek bizottsága, a parlamenti nemzetiségi munka lehetősége, a rendszerszerű változás. Egészen biztos vagyok benne, hogy ebben a beszámoló szerinti két évben itt, a magyar parlamentben többet beszéltünk, beszéltek a Magyarországon élő nemzetiségekről, mint a megelőző 20 évben összesen. Ennek köszönhetően a magyar politika, a magyar többségi társadalom is lényegesen több tájékoztatást, információt kapott a Magyarországon élő őshonos nemzetiségekről, megismerte a helyzetünket, a lehetőségeinket, a problémáinkat, a céljainkat, az eredményeinket, és kialakulhatott egy olyan intenzív, előrevivő tárgyalássorozat, törvényhozási folyamat, amely valóban érdemben, minőségileg javított a magyarországi nemzetiségek helyzetén. Ezért én minden probléma és további éppen a kiteljesedő oktatási és kulturális autonómiából is adódóan jelentősen megnövekedett feladatok ellenére szeretnék ismételten egyértelmű köszönetet mondani a korábbi és a jelenlegi kormánynak, a korábbi és a jelenlegi magyar parlamentnek, minden frakciónak, a döntéshozó kormányfrakcióknak, valamint a nemzetiségi döntéseket támogató ellenzéki frakcióknak és a független képviselőknek is. Zárásként szeretném leszögezni: a magyarországi nemzetiségek részére biztosított valós jogok a legnagyobb előnyt Magyarországnak és a határon túli magyarságnak fogják hozni. Számunkra rendkívül örömteli, hogy ezt a korábbi és a mostani magyar parlament, a korábbi és a mostani magyar kormány is megértette, vallja, és ez irányítja a magyarországi, őshonos nemzetiségekkel kapcsolatos cselekedeteiket, döntéseiket. Isten tartsa meg jó szokásukat! Mindezek alapján a Magyarországi nemzetiségek bizottsága által felkért nemzetiségi képviselőként tájékoztatom önöket, hogy a Magyarországi nemzetiségek bizottsága a kormány által előterjesztett B/2160. számú beszámoló tartalmával, valamint az Igazságügyi bizottság H/3606. számú határozati javaslatával egyhangúlag egyetért és azt az Országgyűlésnek elfogadásra javasolja. Köszönöm, hogy meghallgattak! Danke für Ihre Aufmerksamkeit!
Köszönöm szépen, képviselő úr. Tisztelt Országgyűlés! Most képviselői felszólalások következnek. Kérdezem, kíváne élni képviselőtársaim közül valaki ezzel a lehetőséggel. [[Nincs jelzés.]] Jelentkezőt nem látok.Tisztelt Országgyűlés! A vitát lezárom. Megkérdezem Vejkey Imre elnök urat, az Igazságügyi bizottság elnökét, az előterjesztő képviseletében kíváne válaszolni az elhangzottakra. [[Jelzésre:]] Igen, öné a szó, elnök úr.
Tisztelt Elnök Úr! Köszönöm a szót. Tisztelt Ház! Tisztelt Képviselőtársaim! Nagyon szépen köszönöm német nemzetiségi képviselő úr felszólalását. Úgy gondolom, hogy ez egy nagyon szép keretet adott arra, hogy tulajdonképpen mit is jelent ez a kétéves beszámoló. Azt tudom mondani képviselőtársaimnak, hogy úgy a bizottság, mint jómagam elfogadásra javaslom Ritter Imre képviselőtársunkkal együtt ezt a H/3606. számú határozati javaslatot, és kérem, hogy támogassák önök is. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, elnök úr. Tisztelt Országgyűlés! A határozathozatalokra a holnapi ülésnapon kerül sor.Tisztelt Országgyűlés! Soron következik a vagyonkezelő alapítványokról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/4513. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Vécsey László képviselő úrnak, a bizottság előadójának. Parancsoljon!
Köszönöm a szót. Tisztelt Elnök Úr! Tisztelt Ház! Tájékoztatom önöket, hogy a Törvényalkotási bizottság 2019. február 28-án tartott ülésén megtárgyalta a vagyonkezelő alapítványokról szóló T/4513. számú törvényjavaslatot. Az összegző módosító javaslatot és az összegző jelentést a bizottság 24 igen szavazattal, 6 nem szavazat ellenében elfogadta.Az előttünk fekvő törvényjavaslat célja, hogy az alapítványt vagyonkezelő jogintézményként kínálja fel a befektetők számára. A törvényjavaslat egy olyan speciális alapítványi forma létesítését teszi lehetővé, amely az alapító által rendelt vagyon és az ebből származó jövedelem felhasználásával az alapító okiratban megjelölt célok és feladatok megvalósítása érdekében vagyonkezelést folytat. Nemzetközi példák sokasága mutatja, hogy jól működő intézményről beszélünk, mindemellett társadalmi igény is mutatkozik [[Dr. Lukács László György közbeszól.]] a konstrukció megalkotására, az előző felszólalások során ennek a társadalmi igénynek az alátámasztására is hallhattunk példákat. Az előttünk fekvő javaslat megfelelő szabályozási környezetet biztosít arra, hogy alapítványi keretek között, hatékony biztosítékok mellett megnyíljon az út a professzionális vagyonkezelés előtt, ezért mindezek fényében arra kérem tisztelt képviselőtársaimat, hogy támogassák szavazataikkal a törvényjavaslat elfogadását. Köszönöm szépen, elnök úr. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Most megkérdezem az előterjesztő képviselőjét, hogy kíváne államtitkár úr felszólalni. [[Jelzésre:]] Jelzi államtitkár úr, hogy a vita e szakaszában nem kíván felszólalni.Tisztelt Országgyűlés! A kijelölt Igazságügyi bizottság nem állított előadót. Most a képviselői felszólalásokra kerül sor a napirend szerinti időkeretben. A vita során kétperces felszólalásokra nincs lehetőség. Megadom a szót Schmuck Erzsébet képviselő asszonynak, LMP-képviselőcsoport. [[17.50]]
Köszönöm a szót, elnök úr. Tisztelt Ház! Én megismétlem azt, amit a vezérszónokiban mondtam, hogy szégyen, hogy egy ilyen törvénytervezet idekerül a Ház elé, és az is szégyen, hogy a kormány ezt még nem vonta vissza. A TAB-módosító világossá tette, amit egyébként eddig is sejtettünk, hogy az egyik fő célja a kormánynak ezzel a törvényjavaslattal, hogy az MTA 500 milliárdos vagyonát valamilyen módon kiszervezzék, és ebből részeket biztos, hogy lenyúljanak. Ez nyilván biztosítaná, egy ilyen alapítvány létrehozásának a lehetősége az ellenőrzési jogot a kormánynak a vagyon és a kutatási bevételek felett. Persze ez általában úgy szokott lenni, hogy ilyen kinevezett strómanokon keresztül zajlik. Ehhez azonban azt is látnunk kell, hogy a Magyar Tudományos Akadémia hálózatának a szétverését fogja maga után vonni, ami Magyarország jelene és jövője szempontjából rendkívül káros. Mert ugye mi fog történni? A kutatókat már egy jó ideje bizonytalan helyzetbe hozták, ennek az lesz a következménye, hogy a kutatók, akik tehetségesek, elismertek, és a magyar tudomány megalapozásában részt vesznek, ők el fognak menni, és bizony a projekteknek egy részét is elviszik, mert nagyon sok esetben személyekhez is kötődnek ezek a kutatási pénzek, ugyanis általában azok nyerik el, akik teljesítettek. De azt látjuk, hogy a kormányt ez nem nagyon érdekli, és általában a kormány is csak a rövid távú hasznot kergeti, és félő, ami be fog következni, hogy szét fogják verni nyereségvágyból, abból a vágyból, hogy mindent önök kézi vezéreljenek, a magyar tudományos életet. De ugye van egy másik súlyos következménye is ennek a törvénytervezetnek. Erről persze kevesebbet beszélnek, mert azt fogja magával vonni, hogy ezzel a törvénnyel a Fidesz egyszerűen utat nyit az óriási vagyonok eltitkolásának és bizony kimenekítésének a közteherviselés alól. Én most ebben a pillanatban nem azt állítom, hogy ezt valamilyen adó nem fogja majd terhelni, de önök nem voltak képesek arra, hogy idehozzák ezzel a törvénytervezettel párhuzamosan, hogy vajon, aki majd ide beteszi, és nyeresége lesz, az hogyan fog majd adózni, hogyan fog részt venni a közteherviselésből. De azt is látjuk, a tapasztalatok azt is mutatják, önök azt mondták, hogy igen, sikeres, meg más országok példája mutatja, hogy milyen szuper jó dolog az ilyen vagyonkezelő alapítványoknak a létrehozása, de azt is mutatják, és erről mélyen hallgatnak, hogy gyakorlatilag ez az alapítványi vagyonkezelés a világban máshol kifejezetten a világ gazdagjainak az egyik népszerű adóelkerülő trükkje. Mert kevesebbet adóznak. Az adóparadicsomok mellett ez az az intézmény, ami talán a legjobban hozzájárul a világon a vagyoni egyenlőtlenségek szélsőséges növekedéséhez. És ezt önök nem akarják észrevenni, ezzel nem akarnak szembesülni. És igen, ha ezt a törvényt önök megszavazzák, akkor önök ismételten azt bizonyítják, hogy a gazdagok, az adókerülők és a multiknak a pártja. De azt is szeretném megjegyezni, hogy azt látjuk, hogy ez a törvény illeszkedik a társasági adó, nyereségadó megfelezéséhez, amikor a többkulcsosból egykulcsosat csináltak, amikor 170 milliárd forintot egyszerűen kivettek a költségvetésből. De kapcsolódik az egykulcsos személyi jövedelemadó bevezetéséhez is, amikor önök nem a szegényebbeket, hanem a magasabb jövedelműeket, a jómódúakat támogatták. Még egyszer arra kérjük a kormányt: vonja vissza ezt a törvényjavaslatot, és ne tartsa itt az asztalunkon, nem szerencsés, a magyar társadalom így is szakad szét, ez csak tovább fogja ezt a helyzetet erősíteni. Köszönöm a figyelmet. [[Taps a Jobbik soraiból.]]
Köszönöm szépen, képviselő asszony. Tisztelt Országgyűlés! Kérdezem, kíváne még valaki a fennmaradt időkeretben felszólalni. [[Nincs ilyen jelzés.]] Jelentkezőt nem látok, a vitát lezárom. Tisztelt Országgyűlés! Államtitkár úr jelzi, nem kíván reagálni. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! A mai napon napirendi pontjaink tárgyalásának végére értünk, most napirend utáni felszólalások következnek. Megadom a szót Ander Balázs képviselő úrnak, a Jobbik képviselőcsoportja részéről, ötperces időkeretben. A téma, amiben fel kíván szólalni képviselő úr: „Mikor adják végre vissza azt a pénzt, amivel az évek alatt megrövidítették a pedagógusokat?” Öné a szó, képviselő úr.
Köszönöm a szót, elnök úr. Tisztelt Képviselőtársaim! Nagyon köszönöm, elnök úr, hogy felolvasta a felszólalásom címét is. Valóban: mikor adják vissza azt a pénzt, amit négy év alatt kivettek a pedagógusok zsebéből? Százmilliárdos összegről van szó. Van, akinek ez nyilván bagatell összeg, 2017-ben Mészáros Lőrinc vagyona például 160 milliárd forinttal gyarapodott, de azok a tanárok, pedagógusok, akiket ilyen formában megrövidített a kormányzat 2015 óta, bizony nagyon hiányolják a családi költségvetésből ezeket a pénzeket. Meg kell vizsgálni, hogy milyen állapotban vannak azok az emberek, azok az elhivatott, szakmát űző pedagógusok, akikre a szemünk fényét, a szülők a szemük fényét, gyermekeiket bízzák. Túlterheltek és alulfizetettek. Nem véletlenül fordulhat elő az, hogy 100 végzett pedagógusból, aki otthagyja a főiskolát, egyetemet, mindössze 40-en kezdik el ezt a csodaszép pályát, és néhány éven belül ezeknek az embereknek az egyharmada bizony lemorzsolódik. A kormányzat részéről egy nagyon szomorú és nagyon álságos dolog, mondjuk, egyfajta közhasznú übermenschnek tekinteni ezeket a pedagógusokat, akik ma csupán a szakma szeretete és elhivatottság okán tulajdonképpen semmiért dolgoznak, azért húzzák az igát, és nevelik majd fel a jövő generációját. Jelen állás szerint arról van szó, hogy a 101 500 forintos 2014-es minimálbérhez kötött vetítési alap most már negyedik éve változatlan, és a Pedagógusok Szakszervezete által fölállított bérnyomásmérő segítségével könnyen kiszámolhatja mindenki, hogy mekkora kár érte amiatt, mert a kormányzat nem emelte, nem igazította ezt a vetítési alapot évről évre a rendre emelkedő minimálbérekhez. Félreértés ne legyen, és nagyon kérem, hogy majd a kormánypárti oldal ne is forgassa ki ezt a felszólalást olyan módon, hogy a Jobbik sokallja a mostani minimálbérnek az összegét, sokallja esetleg a garantált bérminimumot. Erről szó nincsen, az is kevés, viszont az meg még kevesebb, még gyalázatosabb, hogy a pedagógusbérek hova süllyedtek ilyenformán. Jelen állás szerint egy főiskolát végzett pályakezdő 182 700 forinttal kezdi el ezt a csodaszép és felelősségteljes pályát, hogyha egyébként mesterfokozattal rendelkező egyetemi végzettséggel bír, akkor ez bruttó 203 ezer forint havonta. A garantált bérminimum 195 ezer forint, tehát ennyire becsüli meg a kormányzat azt, aki a jövő generációjával, az ország reménységével foglalkozik. Nem véletlenül okozott ez a bérnyomásmérő bizony komoly vérnyomás-emelkedést számos pedagógusnál, akik utánanéztek annak, hogy hónapról hónapra mennyivel kapnak kevesebbet. Egy pályakezdő esetén ez bruttó 51 ezer forint havonta, egy három évtizede a pályán lévő, mesterfokozatot elnyert tanár esetében viszont már 100 ezer forintot jelent. Még egyszer mondom, nyilvánvalóan kormánypárti oldalon nagyon sok olyan ember van, akinek az összeg semmit nem jelent, viszont egy tanárember életében ez komoly összeg. Nem véletlenül követelik azt a szakszervezetek, a Pedagógusok Szakszervezete, hogy történjen végre érdemi előrelépés ebben a tekintetben, hiszen ez így nem maradhat. Nyilván azt is hozzá kell tenni, hogy egy hatékonytalan oktatásügybe ne ömlesszék a pénzt fölöslegesen, mert ez teljesen értelmetlen dolog lenne. Valóban, az oktatásügyre akkor kell áldozni, ha azok az olyan, XXI. századi kompetenciákat fejlesztik, mint a kreatív gondolkodás, és hozzátesznek a szociális kompetenciák fejlesztéséhez, és ez az oktatás valóban probléma- és projektalapú, mint ahogyan egyébként azt a Jobbik elképzeli. [[18.00]] 1676-ban egy angol ember, bizonyos William Petty már beszélt az emberi tőkéről. Az 1960-as években ezt tudományos paradigmává fejlesztette Schultz. Az a helyzet, hogy a fideszes kormányzat ezt úgy rázza le magáról, mint kutya a vizet. Ha nem így történne a dolog, akkor bizony rá kellene döbbenjenek, hogy a társadalmi egyenlőtlenségi rendszerben elfoglalt hely azon múlik jelentős részben, hogy a kulturális dimenzió kapcsán az ember mennyire tudja magát odatenni, és az oktatás mennyit adott hozzá az ő emberi tőkéjéhez. Mi azt mondjuk, ahhoz, hogy ez az oktatás Magyarországon valóban minőséget nyújtson, hatékony, eredményes és méltányos oktatásra van szükség. És a pedagógusok elnök úr, egy kis türelmét kérem , kapaszkodjon meg mindenki, de megteszik a magukét, hiszen az oktatáshatékonysági index alapján Magyarország ebben a sorrendben 4. az OECD-országok között, megelőzve, mondjuk, a 25. helyen szereplő Németországot. Egészen más dolog az eredményesség, amiben bizony nagyon rosszul állunk, és egy másik dolog a méltányosság, amiben szintén nagyon rossz mutatókkal tudunk dicsekedni. Változtassunk rajta! Mi azon leszünk. Hallgassák meg a javaslatainkat! Köszönöm a türelmüket. [[Taps a Jobbik soraiban.]]
Köszönöm, képviselő úr. Tisztelt Országgyűlés! Szintén napirend utáni felszólalásra jelentkezett Lukács László György képviselő úr, Jobbik-képviselőcsoport: „Ami, ma nem hangzott el a T. Házban, pedig kellett volna róla beszélni” címmel. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Képviselőtársaim! Nagyon sok minden nem hangzik el tartalmi korlátok miatt a Parlament falai között, és nagyon sok olyan téma van, ami viszont idekívánkozik. Én ma egy olyan témával készültem, ami úgy gondolom, az egészségügynek egy nagyon pici kis látlelete, de egy nagyon fontos visszaigazolása annak, hogy nincs minden rendben a XXI. századinak mondott egészségügyünkben. Ez pedig nem más, mint a kórházi adományok, illetve az adományozás kérdése. Világos, hogy egy olyan egészségügyi rendszerben, ahol az állam talán nem költ elegendőt a kórházak, az egészségügyi intézmények ellátására és arra, hogy miként legyenek felszerelve, ott a dolgozók, a hozzátartozók, a betegek megpróbálják kipótolni, komfortosabbá tenni, megfelelőbbé tenni és biztonságosabbá tenni az ellátást. Ez nemcsak az egészségügyben, hanem mindenhol máshol így van. A közlekedésben is ha valaki nem finanszírozza megfelelően például a buszjáratait vagy nagyon rosszak az ülések, akkor előbb-utóbb az ott utazók valahogy próbálják kompenzálni, valahogy megoldani azt, hogy ez a közösségi szolgáltatás mégis elviselhetőbb és biztonságosabb legyen. Hát, ezt próbálják az emberek az egészségügyben is elérni, és nagyon sokszor, teljesen logikusan, ha az állam nem költ rá, akkor ők saját maguk költenek rá. Ha nincsenek civilek, sokszor azt látjuk, hogy Magyarországon az egészségügyi intézmények sokkal nehezebb helyzetben vannak. S hogy mégis mi a trend Magyarországon? Hát, látjuk azt, hogy itthon nagyon sok esetben külföldi celebritások, médiaszemélyiségek segítik az egyébként rossz állapotban lévő egészségügyet. Talán mindenki emlékszik Terence Hillnek a legutóbbi akciójára, a magyar szombat délutánok bearanyozójának az akciójára. Terence Hill volt az, aki adománygyűjtést szervezett az egyik hazai kórháznak, pontosan azért, hogy az ott lábadozó betegeknek egy kicsit jobb lehetőségük, egy kicsit jobb életük legyen, ezzel egyébként számottevő terhet levéve az államról. De ugyanígy járt el Ruby Rose is, egy kevésbé ismert színész vagy kevésbé gyakran látott színész is, aki az Uzsoki Kórházban járva látta meg, hogy Magyarországon horrorállapotok uralkodnak a kórházban. Teszem hozzá, az Uzsoki Utcai Kórház az egyik legjobb kórház Budapesten, tehát ha ennél rosszabbakat akart volna látni, akkor sajnos rosszabb helyekre is tudott volna menni. Viszont ő is úgy gondolta, hogy valamivel hozzá kell járulni a magyar egészségügy sikeréhez, ezért eszközöket, illetve játékokat adományozott a betegeknek, illetve a gyermekeknek. Ilyenkor merül fel az emberben, hogy hol van a társadalmi felelősségvállalás a NER részéről. Vajon miért nem látjuk azt, hogy Mészáros Lőrinc, aki rekordsebességgel lett Magyarország leggazdagabbja, és hamarosan az itt felsorolt Terence Hillnél és Roby Rose-nál már szerintem ezerszer gazdagabb, hol van ő, amikor ajándékozni vagy adományozni kellene a magyar kórházak részére. Rendre feltűnik akkor, amikor magánrepülőgéppel a Maldív-szigetekre kell járni, amikor luxusjachttal Horvátországban kell parádézni, vagy amikor eszéki focicsapatot lehet vásárolni, de egyszer se gondolt arra, hogy örökbe fogadjon egy kórházat, mondjuk, örökbe fogadja a leglepattantabb budapesti kórházat, vagy örökbe fogadja az egyik egyébként legnehezebb helyzetben lévő vidéki kórházat. De ugyanígy a NER-pajtások, az összes többi oligarcha, aki kinőtt Orbán Viktor kincsesládájából, szintén nem kapkodnak azért, hogy a magyar kórházakat, a magyar egészségügyi intézményeket megsegítsék. Ehelyett vannak a kisemberek, akik viszont, mint látjuk, az ajándékozás mindenfajta formáját biztosítják. Volt már itt olyan apuka, aki kifestett kórtermet, voltak olyanok, akik tévét adtak, vannak, akik mesét felolvasni járnak oda. Nyilvánvalóan nem kérnénk Mészáros Lőrincet, hogy menjen be mesét felolvasni, hiszen már átlátszó lenne az ő meséje is a gazdagodásáról, hiszen mindenki tudja, hogy valójában ő csak egy stróman, ezt a mesét már senki nem hinné el. De a magyar civilek azért ettől függetlenül kesztyűt, fertőtlenítő szereket és más eszközöket is szoktak a kórházaknak adományozni. S akkor álljunk meg egy pillanatra, hogy ebben mégis mi a gond, mert úgy tűnik, hogy a kormány számára ez gond. Láthatjuk a Heim Pál Gyermekkórház esetét, amikor egy apuka azért, hogy a szülők ne a gyermekük mellett a földön aludjanak; a földön, a szülő pontosan tudja, micsoda megaláztató helyzet az, hogy bármikor is a földön egy közintézményben aludni kell. Nos, ezek a szülők és ez az apuka arra gyűjtött, hogy legyen ilyen ágy. A kórház ezt visszautasította ilyen világot élünk! , de amikor rájöttek, hogy nagy a civil nyomás, akkor mégis hirtelen engedélyezték, hogy ilyen ágyakat beszerezzen az állam. Sőt, volt olyan képviselőtársunk, akinek más intézményből hozott ágyát, amelyet ajándékozott volna a rossz helyzetben lévő kórháznak, szimplán csak visszautasították, mert azt mondták, hogy egy politikai szereplőtől nekik nincs szükségük adományra. Tisztelt Képviselőtársaim! Itt tartunk. A civilek, a kisemberek próbálkoznának, meg akarják menteni a magyar egészségügyet. De feltehetjük a kérdést, miért nem járul hozzá Orbán haveri köre az egészségügy jobbá tételéhez. Miért nem, ha már egyébként a költségvetési szinten az összes létező pénzt elsíbolták? Tisztelt Képviselőtársaim! Figyeljünk oda, és legyünk nyitottak az ilyen adományozásokkal szemben, mert igenis segíteni kell az egészségügyön. Köszönöm szépen. [[Taps a Jobbik soraiban.]]
Köszönöm. Tisztelt Országgyűlés! A napirend utáni felszólalások végére értünk. Megköszönöm munkájukat. Az Országgyűlés reggel 8 órakor folytatja ülését. Az ülésnapot bezárom.